
Αθήνα, σήμερα στις 13 Ιουλίου 2026, ημέρα Δευτέρα και ώρα 14.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Καλησπέρα σας, κυρίες και κύριοι συνάδελφοι. Αρχίζει η συνεδρίαση. 
Πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου κ. Ιωάννη Αμανατίδη, που καταλαμβάνει τη θέση της κ. Αικατερίνης Νοτοπούλου που παραιτήθηκε. 
Καλείται ο συνάδελφος κ. Ιωάννης Αμανατίδης να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.
(Στο σημείο αυτό προσέρχεται ο Βουλευτής κ. Ιωάννης Αμανατίδης και δίνει τον ακόλουθο όρκο: 
«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Άξιος, άξιος!
ΟΛΟΙ ΟΙ ΒΟΥΛΕΥΤΕΣ: Άξιος, άξιος!
ΠΡΟΕΔΡΕΥΩΝ (Ιωάννης Πλακιωτάκης): Χαιρόμαστε που ξαναβλέπουμε τον κ. Ιωάννη Αμανατίδη και θέλουμε να του ευχηθούμε ολόψυχα υγεία και να είναι καλότυχος!
Κυρίες και κύριοι συνάδελφοι, με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 13 Ιουλίου 2026, οι επίκαιρες ερωτήσεις που θα συζητηθούν είναι οι εξής:
Οι υπ’ αρ. 1148/29-6-2026, 1151/30-6-2026 και 1154/1-7-2026 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη. 
Η υπ’ αρ. 1179/6-7-2026 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Γεώργιο Κώτσηρα.
Η υπ’ αρ. 1174/6-7-2026 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο. 
Η υπ’ αρ. 1176/6-7-2026 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη. 
Η υπ’ αρ. 1171/6-7-2026 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου. 
Οι υπ’ αρ. 1149/29-6-2026 και 1163/3-7-2026 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ιωάννη Λαμπρόπουλο. 
Οι υπ’ αρ. 1159/2-7-2026 και 1166/3-7-2026 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο. 
Η υπ’ αρ. 1147/29-6-2026 επίκαιρη ερώτηση θα απαντηθεί από την Υφυπουργό Περιβάλλοντος και Ενέργειας κ. Μαρία-Ελένη Σούκουλη-Βιλιάλη. 
Οι υπ’ αρ. 1153/30-6-2026, 1165/3-7-2026, 1172/6-7-2026 επίκαιρες ερωτήσεις θα απαντηθούν από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα. 
Η υπ’ αρ. 1178/6-7-2026 επίκαιρη ερώτηση που απευθύνεται προς τον Υπουργό Εθνικής Άμυνας κ. Νικόλαο-Γεώργιο Δένδια δεν θα απαντηθεί λόγω αναρμοδιότητας. 






Κατόπιν τούτου εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Θα ξεκινήσουμε με την έκτη με αριθμό 1174/6-7-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Χρήστου Κατσώτη προς τον Υπουργό Εθνικής Οικονομίας και Οικονομικών με θέμα: «Λήψη μέτρων ώστε να μην υπάρξει καμία μίσθωση και αντίτιμο από την Εταιρεία Ακινήτων Δημοσίου Α.Ε. στους δημόσιους χώρους της Ηλιούπολης, για την αξιοποίησή τους προς όφελος του λαού της περιοχής».
Παρακαλώ, κύριε Κατσώτη, έχετε τον λόγο. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
Κύριε Υπουργέ, η σημερινή φυσιογνωμία της Ηλιούπολης σε σημαντικό βαθμό διαμορφώθηκε με αγώνες δεκαετιών και αξιοποίηση της δημόσιας γης στη μάχη για την κατοχύρωση του δημόσιου χαρακτήρα της ενάντια στους καταπατητές. Μετά από σαράντα χρόνια, με απόφαση του Αρείου Πάγου το 2018, αναγνωρίστηκε ο δημόσιος χαρακτήρας οικοπέδων, κτισμάτων, πάρκων της περιοχής και έχασαν οι καταπατητές οριστικά και αμετάκλητα το δικαίωμα διεκδίκησης της γης της Ηλιούπολης που θεωρούσαν τσιφλίκι τους. Ανάμεσα σ’ αυτές τις εκτάσεις είναι και το Πάρκο Χαλικάκη. Αποτελεί τον μεγαλύτερο ανοικτό χώρο στην περιοχή της Αγίας Μαρίνας στην Ηλιούπολη. Περιλαμβάνει γήπεδο στίβου, χώρους αναψυχής και καθημερινά φιλοξενεί εκατοντάδες οικογένειες, μαθητές, εκπαιδευτικούς αθλητές της Ηλιούπολης, αλλά και των γύρω περιοχών. Σήμερα, η Περιφέρεια Αττικής έχει εντάξει στο πρόγραμμά της τη χρηματοδότηση για την ανάπλαση του Πάρκου Χαλικάκη ύψους 5,1 εκατομμυρίων ευρώ. 
Επί Κυβέρνησης ΣΎΡΙΖΑ-ΑΝΕΛ το 2019, η δημόσια περιουσία πέρασε στην ΕΤΑΔ, μία απόφαση που διατήρησε και η Κυβέρνηση της Νέας Δημοκρατίας για να έχουν εξασφάλιση οι δανειστές τη στιγμή που φόρτωσαν στην πλάτη του λαού μνημόνια και αντιλαϊκούς νόμους, οι οποίοι ισχύουν ακόμα και σήμερα. Η ΕΤΑΔ ζητά από τον Δήμο ενοίκιο για να προχωρήσει στην παραχώρησή του για τριάντα χρόνια με αρχικό αντίτιμο 1.500 ευρώ τον μήνα που θα βγαίνει από τις τσέπες του λαού της πόλης, του ίδιου του λαού που όταν χρειάστηκε πήρε την κατάσταση στα χέρια του, κόντρα σε νόμους και κυβερνήσεις, για να διασφαλίσει τον δημόσιο χαρακτήρα των οικοπέδων. 
Στις 9.6.2026, η Δημοτική Αρχή της Ηλιούπολης δέχτηκε να πληρώνει ενοίκιο στην ΕΤΑΔ για την αξιοποίηση και ανάπλαση της έκτασης στο Χαλικάκη. Η απόφαση αυτή έχει σηκώσει αντιδράσεις από τον λαό της περιοχής, τα σωματεία, τους φορείς, τους συλλόγους της πόλης που τονίζουν ότι δεν γίνεται να πληρώνουν ενοίκιο στο σπίτι τους, ενώ διεκδικούν η ανάπλαση να προχωρήσει προς όφελος του λαού της πόλης και για να απολαμβάνει τον χώρο χωρίς αντάλλαγμα. Πρόκειται για μια απόφαση που ανοίγει την πίσω πόρτα για να προχωρήσει σε αντίστοιχες συμφωνίες και για την υπόλοιπη δημόσια περιουσία, όπως και για την εκμετάλλευσή της από επιχειρηματικά συμφέροντα. 
Ο λαός της Ηλιούπολης έχει μακρά ιστορία διεκδίκησης των αγώνων της δημόσιας περιουσίας στην πόλη του. Στέκονται απέναντι στην πολιτική που ιδιωτικοποιεί και εμπορευματοποιεί δημόσιους χώρους παραδίδοντάς τους σε επιχειρηματικά συμφέροντα και που βλέπει τις λαϊκές ανάγκες για χώρους εκπαίδευσης, άθλησης, αναψυχής υγείας ως ευκαιρία παραπέρα κερδοφορίας για τους επιχειρηματικούς ομίλους. 
Απαιτούν να αποδοθεί στον Δήμο αμετάκλητα, χωρίς καμία μίσθωση και αντίτιμο, ο συνολικός χώρος του Πάρκου Χαλικάκη, να μεταβιβαστούν οριστικά στον Δήμο Ηλιούπολης όλα τα οικόπεδα που αποτελούν δημόσια περιουσία με την αναγκαία κρατική χρηματοδότηση, με σκοπό να αξιοποιηθούν για τις ανάγκες του λαού της πόλης. 
Απέναντι σε αυτά τα αιτήματα ζητάμε την απάντηση της Κυβέρνησης. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη.
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος.
Ορίστε, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κύριε Κατσώτη, ξέρετε ότι σας εκτιμώ και γνωρίζω και την πολυεπίπεδη δράση σας στον Νότιο Τομέα επ’ ωφέλεια των πολιτών, βέβαια πάντοτε κάτω από το πολιτικό πρίσμα του Κομμουνιστικού Κόμματος Ελλάδος, το οποίο και εκπροσωπείτε.
Όμως, σήμερα δεν θα έπρεπε να είμαστε εδώ. Και αυτό, γιατί μία σειρά ενεργειών είναι ακριβώς προς την κατεύθυνση την οποία ζητάει το κόμμα σας και εσείς ο ίδιος ως Βουλευτής της περιοχής. Και εξηγούμαι. Η υπόθεση του Αθλητικού Κέντρου και Πάρκου Χαλικάκη στην Ηλιούπολη αφορά έκταση που ανήκει στο Ελληνικό Δημόσιο και σύμφωνα με τον ν.4389/2016, τον νόμο του ΣΎΡΙΖΑ, η διαχείρισή της ασκείται από την ΕΤΑΔ. Η ΕΤΑΔ ως υπεύθυνος διαχειριστής της δημόσιας περιουσίας ενεργεί με γνώμονα πάντοτε τη νομιμότητα, τη θεσμική θωράκιση των έργων και το συμφέρον των τοπικών κοινωνιών βάσει του σχετικού θεσμικού πλαισίου. 
Η ΕΤΑΔ προχώρησε στην τεχνική ωρίμανση του χώρου, του Αθλητικού Κέντρου και Πάρκου Χαλικάκη, ώστε να καταστεί δυνατή η αξιοποίησή του -όχι η εγκατάλειψή του, για αξιοποίηση μιλάμε- ύστερα από αίτημα του Δήμου της Ηλιούπολης. Αιτήθηκε ο Δήμος, προχώρησε η ΕΤΑΔ. Ο Δήμος έχει εξασφαλίσει την ένταξη του έργου της βιοκλιματικής αναβάθμισης του χώρου στο Τεχνικό Πρόγραμμα της Περιφέρειας Αττικής, με θετική κατεύθυνση και από την Περιφέρεια Αττικής, με προϋπολογισμό που θα πάει υπέρ των πολιτών της Αργυρούπολης 5,1 εκατομμυρίων ευρώ. Νομίζω ότι αυτό δεν το λέει κάποιος αδιαφορία.
Βασική προϋπόθεση για την εκταμίευση της χρηματοδότησης και την έναρξη των εργασιών είναι η ύπαρξη ενεργής σύμβασης παραχώρησης στις χρήσεις του ακινήτου. Η ΕΤΑΔ υπέβαλε στον Δήμο επίσημη πρόταση παραχώρησης της χρήσης του χώρου για χρονικό διάστημα τριάντα ετών, σύμφωνα με τον ισχύοντα κανονισμό της. Η πρόταση εγκρίθηκε ομόφωνα -και σε αυτό θέλω να σταθώ- από το Δημοτικό Συμβούλιο του Δήμου Ηλιούπολης ως η νομικά ασφαλέστερη και αποτελεσματικότερη λύση για την υλοποίηση της ανάπλασης. Σκοπός της παραχώρησης είναι η αναβάθμιση και η βέλτιστη αξιοποίηση του χώρου πρασίνου, πράσινο έργο και η αναψυχή, προς όφελος της πολιτιστικής, αθλητικής και κοινωνικής ζωής και της συνοχής της περιοχής. Τίθεται η υποχρέωση ολοκλήρωσης ουσιωδώς σταδίου των εργασιών αναβάθμισης μέσα σε δέκα χρόνια από την υπογραφή της σύμβασης, αλλιώς η παραχώρηση ανακαλείται αυτοδικαίως, ώστε να διασφαλιστεί ότι το έργο θα προχωρήσει εντός συγκεκριμένου χρονοδιαγράμματος. 
Η ΕΤΑΔ επισημαίνει, κύριε συνάδελφε, ότι το οικονομικό αντάλλαγμα της παραχώρησης δεν αναιρεί τον κοινωφελή χαρακτήρα του Πάρκου, καθώς η προσέγγισή της αποτελεί μέρος ενός σταθερού θεσμικού πλαισίου συνεργασίας με την Τοπική Αυτοδιοίκηση ως εγγύησης για την υλοποίηση της επένδυσης και την προστασία της δημόσιας περιουσίας. Οι όροι της παραχώρησης έχουν γίνει αποδεκτοί ήδη μέσω της σχετικής απόφασης του Δημοτικού Συμβουλίου, η οποία είναι ελεύθερη και προσβάσιμη στο διαδίκτυο. 
[bookmark: _Hlk234436186]Αυτή τη στιγμή, λοιπόν, υπάρχει μια διάθεση όχι να πάρει από τον δήμο. Είναι το τίμημα των 18.000 ευρώ. Προφανώς και το 1 ευρώ έχει σημασία για έναν δήμο που δίνει έναν δήμαρχο, για μια δημοτική αρχή, για εσάς ως πολίτες και δημότες, έχει την αξία του. Από την άλλη, η Κυβέρνηση αυτή έρχεται να βοηθήσει προς την ωρίμανση έργων, να δώσει η Περιφέρεια 5,1 εκατομμύρια ευρώ  -κάντε λίγο τις συγκρίσεις- και ουσιαστικά να αποδοθεί στους κατοίκους της Ηλιούπολης ένα πάρκο το οποίο θα είναι πράσινο, θα έχει αναψυχή, θα έχει κοινωνικό χαρακτήρα και θα το απολαύσουν οι πολίτες. 
Θεωρώ, λοιπόν, γι’ αυτόν τον λόγο -και ολοκληρώνω την πρώτη μου παρέμβαση- ότι κακώς σήμερα βρισκόμαστε εδώ και δεν πρέπει να μεμψιμοιρούμε. Οι πολίτες θα απολαύσουν αυτό το πάρκο. Θα πέσουν πάρα πολλά εκατομμύρια ευρώ υπέρ των πολιτών και της αναψυχής και των κατοίκων και προφανώς αυτό θα είναι ένα έργο το οποίο κανένα συμφέρον δεν πρόκειται να οδηγήσει προς υλοποίηση. Είναι ξεκάθαρη η θετική στάση της πολιτείας και της ΕΤΑΔ προς αυτή την κατεύθυνση. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Κατσώτη, έχετε τον λόγο.
ΧΡΗΣΤΟΣ ΚΑΤΣΩΤΗΣ: Κατ’ αρχήν η απόφαση του Δημοτικού Συμβουλίου δεν είναι ομόφωνη. Είναι μόνο η παράταξη του Δημάρχου σήμερα. Όλες οι υπόλοιπες παρατάξεις αντιδρούν, είναι απέναντι, όπως και οι μαζικοί φορείς της περιοχής, όπως και ο λαός της περιοχής που έκανε μια συγκλονιστική κινητοποίηση, πορεία, διαμαρτυρία στην Ηλιούπολη και απαιτούν να αποδοθεί ο χώρος στον δήμο. 
Κοιτάξτε. Βεβαίως δεν έχετε αδιαφορία. Με μεγάλο ενδιαφέρον βλέπετε τις ελεύθερες εκτάσεις, τους ελεύθερους χώρους και τους προορίζετε τέλος πάντων για επιχειρηματική δράση. Δεν είναι μόνο το «Χαλικάκη». Είναι πολλά τα παραδείγματα αυτά που υπάρχουν σήμερα, όπου είναι και ο τίτλος ενός περιοδικού που μιλάει σήμερα γι’ αυτή την πολιτική της Κυβέρνησης που παραδίδει χώρους ελεύθερους στο μεγάλο κεφάλαιο. 
Δεν βρισκόμαστε, λοιπόν, κακώς εδώ. Βρισκόμαστε γιατί είναι απαίτηση του λαού της Ηλιούπολης η Κυβέρνηση να σταματήσει να απομυζά τον λαό μέσα από τη φορολογία και μέσα από τέτοιες πολιτικές. Λέτε ότι «ενδιαφερόμαστε για τον Δήμο». Οι θεσμοθετημένοι πόροι που θα πρέπει να δίνονται στους δήμους είναι 8,5 δισεκατομμύρια και δίνονται 3 δισεκατομμύρια. Κι εσείς από πάνω αντί να δώσετε τα παρακρατούμενα, τους λέτε κιόλας ότι θα πληρώσουν και ενοίκιο γι’ αυτό που τους ανήκει, για έναν χώρο που είναι δικός τους. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κύριε Υπουργέ, ο αείμνηστος κομμουνιστής δήμαρχος της Ηλιούπολης, ο Δημήτρης Κιντής, από το 1978 σφράγισε ανεξίτηλα το μέλλον της Ηλιούπολης με τους εμβληματικούς αγώνες, με τη θαρραλέα και ανυποχώρητη στάση του για την κατοχύρωση της δημόσιας περιουσίας. Σύρθηκε πολλές φορές στα δικαστήρια από τους κληρονόμους Νάστου, με τις κλήσεις για τα δικαστήρια να συνεχίζουν να έρχονται στο σπίτι του και μετά τον θάνατό του το 1995. «Ως Δήμος…», έλεγε τότε ο αείμνηστος Κιντής, «…διεκδικούμε το σύνολο της δημόσιας γης, χωρίς παζαρέματα και χωρίς ταλαντεύσεις». 
Ο λαός, λοιπόν, της Ηλιούπολης διεκδικεί «κανένα νοίκι σε ό,τι μας ανήκει». Αυτό φώναζαν στη διαδήλωση τους όλοι οι κάτοικοι της περιοχής. Η εκχώρηση δημόσιων υποδομών και οικοπέδων στην ΕΤΑΔ έχει ξεσηκώσει μεγάλες αντιδράσεις σε όλη τη χώρα, όχι μόνο στην Ηλιούπολη. Η κυβέρνηση του Τσίπρα είναι γνωστό ότι τον Ιούνιο του 2018, μαζί με τους αρχαιολογικούς χώρους και τα δέκα χιλιάδες δημόσια κτήματα που παραχώρησε στην ΕΤΑΔ, παραχώρησε και ενενήντα δύο εκτάσεις του Δήμου Ηλιούπολης. Ενενήντα δύο εκτάσεις. Αν τώρα εσείς γι’ αυτή ζητάτε 18.000 ευρώ τον χρόνο, για τις υπόλοιπες ενενήντα μία πόσο θα ζητήσετε; Είναι νηπιαγωγεία, είναι σχολεία, παιδικοί σταθμοί, είναι κολυμβητήρια, είναι ΚΑΠΗ, είναι κινηματογράφοι, είναι ολόκληρα τετράγωνα, εκτάσεις άλλες, παιδικές χαρές, αδιαμόρφωτα οικόπεδα, ελεύθεροι χώροι που ανήκουν στο λαό και τη νεολαία της Ηλιούπολης. Γιατί με αγώνες αυτού του λαού και αυτής της νεολαίας εκείνη την εποχή κατοχυρώθηκε ο δημόσιος χαρακτήρας τους. Οι ελεύθεροι χώροι που περιήλθαν στην κυριότητα του Δημοσίου μετά από πολύχρονους αγώνες αποτελούν σήμερα ζωτικές ανάσες για τον αστικό ιστό της πόλης. 
Δεν μπορεί, λοιπόν, σήμερα να παίζετε με αυτή τη ζωτική ανάγκη του ίδιου του λαού της Ηλιούπολης και να του απαιτείτε να πληρώνει για έναν χώρο ο οποίος τους ανήκει και θα πρέπει να αξιοποιηθεί με κρατική χρηματοδότηση, όπως από την Περιφέρεια της Αττικής με 5,1 εκατομμύρια, για να μπορέσει να υλοποιηθούν τέτοιες δράσεις για τον λαό της Ηλιούπολης. 
Με αυτά, λοιπόν, επειδή δεν ξέρω τι θα μας απαντήσετε στις δευτερολογία σας…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη. 
Παρακαλώ, κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών):  Ευχαριστώ, κύριε Πρόεδρε. 
Κύριε Κατσώτη, όπως αναγνώρισα και τους προσωπικούς σας αγώνες για την περιοχή, αλίμονο, δεν έχω καμία διάθεση να αντιπολιτευτώ τους αυτοδιοικητικούς της παράταξής σας. Μάλιστα, θα σας απαντήσω για τους αγώνες αυτούς με Μάνο Λοΐζο. «Τίποτα δεν πάει χαμένο στη χαμένη μας ζωή». Δεν υπάρχει καμία διάθεση ούτε να ακυρωθούν αγώνες και όπου κι αν έχουν αυτοδιοικητικούς που δούλεψαν, όχι μόνο το κομμουνιστικό κόμμα, αλλά όλες οι παρατάξεις, εμείς ως παράταξη το αναγνωρίζουμε. Προφανώς, όμως, θα αναγνωρίσετε κι εσείς τη μεγάλη αυτοδιοικητική κληρονομιά της παράταξής μας, της Νέας Δημοκρατίας, η οποία έχει δημιουργήσει και μία παράδοση και μία μεγάλη σχολή. Γι’ αυτό εξάλλου αυτή τη στιγμή έχουμε και τους περισσότερους αυτοδιοικητικούς σε όλη την επικράτεια. 
Εδώ, λοιπόν, θα μου επιτρέψετε να επιμείνω. Ορθά απαιτεί ο λαός λύση για την περιοχή. Όμως, πολύ ορθότερα ερχόμαστε να την βοηθήσουμε, να την επιταχύνουμε. Εμείς μιλάμε για 5,1 εκατομμύρια ευρώ, τα οποία μέσα από μια πορεία, μια συγκεκριμένη αρχιτεκτονική και με την πλήρη παραχώρηση αυτού του χώρου στον λαό της Ηλιούπολης -και όχι μόνο, γιατί αναγνωρίζουμε τα προβλήματα πρασίνου σε όλο τον Νότιο Τομέα- αυτοί οι πνεύμονες, με τη δική μας υπογραφή, είτε θέλετε αυτοδιοικητική του κ. Χαρδαλιά, είτε θέλετε κεντρική πολιτική της Κυβέρνησής μας, αυτοί οι χώροι θα ανασάνουν. 
Γνωρίζετε πολύ καλά ότι σε έναν αρκετά μεγάλο βαθμό επιδιώκουμε να κάνουμε μια πράσινη πολιτική. Ξέρετε, άλλοι έχουν το όνομα της πράσινης πολιτικής -είδαμε, κυβέρνησαν και πριν από εμάς- κι άλλοι έχουνε τη χάρη. Θυμόσαστε, αυτοί που μιλούσαν για την ανάγκη απολιγνιτοποίησης σήμερα είναι «λιγνιτομάχοι». Εμείς επιδιώκουμε να βοηθήσουμε το περιβάλλον.
 Σε κάθε περίπτωση, δείτε την ανάγκη γρήγορης επίτευξης του στόχου. Η ΕΤΑΔ έχει περιγράψει ένα μονοπάτι σαφές. Κανένα συμφέρον, καμία διάθεση να πάει αυτός ο χώρος σε συγκεκριμένες κατευθύνσεις. Ξεκάθαρα τα πράγματα. Εδώ, λοιπόν, εμείς περιγράφουμε μία πολιτική λαϊκή. Σας το λέω εγώ που προέρχομαι από έναν δήμο που δεν τα είχε πολυκαταφέρει η παράταξή σας, τη Νίκαια. Σας το λέμε με μία διάθεση θετική, με μία διάθεση, όπως είπα, φιλολαϊκή. Αυτός ο χώρος θα πάει στους πολίτες, θα πάει γρηγορότερα και θα πάει χάρη στις προσπάθειες που συνολικά η κοινωνία των πολιτών, όλες οι παρατάξεις, γιατί δεν πιστεύω ότι κανένας στην Ηλιούπολη θέλει το κακό του άλλου, αλλά και η δημοτική αρχή προφανώς επιδιώκουν. 
Μη φτιάχνουμε, λοιπόν, σενάρια περί κρυφής ατζέντας, μη φτιάχνουμε σενάρια περί προσπάθειας να διαλυθεί ο κοινωνικός ιστός στην Ηλιούπολη. Το πλάνο το οποίο υπάρχει είναι σαφές, το χρονοδιάγραμμα είναι σαφές και στο τέλος θα το δείτε και θα είμαστε εδώ -και θα είναι μέρα μεσημέρι μια και είναι και μεσημέρι τώρα- ότι ο λαός της Ηλιούπολης αυτόν τον χώρο πραγματικά θα τον απολαύσει, αυτός ο χώρος πραγματικά θα είναι υπέρ του. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Συνεχίζουμε τώρα με την πρώτη με αριθμό 1163/3-7-2026 επίκαιρη ερώτηση δεύτερου κύκλου του Βουλευτή Μαγνησίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Αλεξάνδρου Μεϊκόπουλου προς τον Υπουργό Προστασίας του Πολίτη με θέμα: «Υποστελέχωση και ανάγκη άμεσων παρεμβάσεων στο Ειδικό Σωφρονιστικό Κατάστημα Νέων Βόλου».
Παρακαλώ, κύριε Μεϊκόπουλε, έχετε τον λόγο.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κύριε Πρόεδρε.
Κύριε Υπουργέ, σας κάλεσα σήμερα να συζητήσουμε για την κατάσταση στο Ειδικό Σωφρονιστικό Κατάστημα Νέων Βόλων, η οποία είναι πλέον οριακή και επικίνδυνη. 
Τα τελευταία τρία τουλάχιστον χρόνια η υποστελέχωση όχι μόνο δεν αντιμετωπίστηκε, αλλά επιδεινώθηκε. Οι οργανικές θέσεις σήμερα είναι πενήντα. Υπηρετούν, όμως, τυπικά μόλις είκοσι οκτώ υπάλληλοι. Στην πραγματικότητα, όμως, στην καθημερινή λειτουργία υπηρετούν μόλις δεκαέξι ενεργοί υπάλληλοι, ενώ από αυτούς οι τέσσερις βρίσκονται σε διαδικασία συνταξιοδότησης. Την ίδια στιγμή, σε ένα κατάστημα δυναμικότητας πενήντα έξι έως εξήντα κρατουμένων σήμερα κρατούνται περίπου ενενήντα οκτώ άτομα, ενώ πριν από λίγο χρονικό διάστημα είχαν φτάσει τους εκατόν τριάντα εννιά. 
Συναντήθηκα με εκπροσώπους του Συλλόγου Υπαλλήλων, οι οποίοι μου παρέδωσαν αναλυτικά στοιχεία για την κατάσταση. Έχουν αποσταλεί δύο υπομνήματα προς το Υπουργείο, τον Απρίλιο και τον Ιούνιο του 2026, με την ένδειξη «εξαιρετικά επείγον», εδώ τα έχω, θα τα καταθέσω ξανά στα Πρακτικά. Η εικόνα αυτή αποτυπώνεται και στα γεγονότα που καταγράφηκαν το τελευταίο διάστημα. Στις 17 Μαΐου, δημοσίευμα «Κορώνα-γράμματα παίζουν καθημερινά τη ζωή τους οι υπάλληλοι και οι κρατούμενοι, που καταγράφει μάλιστα την υψηλότερη πανελλαδικά πληρότητα κρατουμένων, που έφθανε το 256%». Στις 13 Ιουνίου, «Άγρια επίθεση σε σωφρονιστικό υπάλληλο κατά την εκτέλεση των καθηκόντων του». Στις 11 Ιουλίου, κύριε Υπουργέ, προχθές, «Κρατούμενοι προκάλεσαν εκτεταμένες καταστροφές στο κατάστημα, έσπασαν παράθυρα, χρησιμοποίησαν ξύλα ως λοστούς και χρειάστηκε η επέμβαση της εξωτερικής φρουράς για να αποκατασταθεί η τάξη».
Και όλα αυτά, κύριε Υπουργέ, συμβαίνουν σε ένα σωφρονιστικό κατάστημα που βρίσκεται στην κυριολεξία, μέσα στον αστικό ιστό του Βόλου, δίπλα σε κατοικίες και σε σχολικό συγκρότημα όπου στεγάζονται Γενικό Λύκειο, Μουσικό Λύκειο, ΕΠΑΛ και Ειδικό Σχολείο. 
Κύριε Υπουργέ, οι εργαζόμενοι προειδοποίησαν, τα υπομνήματα εστάλησαν, τα περιστατικά διαδέχονται το ένα το άλλο. Κανείς πλέον δεν μπορεί να ισχυριστεί ότι δεν γνωρίζει. Γι’ αυτό σήμερα σας ζητώ συγκεκριμένες απαντήσεις για το Ειδικό Σωφρονιστικό Κατάστημα Νέων Βόλου. Ποιος είναι τελικά ο σχεδιασμός του Υπουργείου για την κάλυψη των αναγκών σε προσωπικό στις Υπηρεσίες Ασφαλείας και ποιο το χρονοδιάγραμμα; Πόσες από αυτές θα καλυφθούν από τη νέα προκήρυξη προσλήψεων; 
Σας ευχαριστώ πάρα πολύ. 
(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης):  Και εμείς ευχαριστούμε. 
Θα απάντησε ο Υφυπουργός Προστασίας του Πολίτη, κ. Ιωάννης Λαμπρόπουλος. 
Παρακαλώ, κύριε Υπουργέ. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Κύριε Βουλευτά, το μεγάλο πρόβλημα στα σωφρονιστικά μας καταστήματα, όχι σήμερα, αλλά διαχρονικά, είναι η υποστελέχωση. Δεν είναι τα τελευταία πέντε, έξι χρόνια, είναι και προηγούμενα.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Δεν ισχυρίστηκα αυτό.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Και θα σας δώσω στοιχεία. 
Στο Ειδικό Σωφρονιστικό Κατάστημα Νέων του Βόλου είναι καλυμμένες οι 83 από τις 103 οργανικές θέσεις, σύμφωνα με τα στοιχεία που μου έδωσε η Γενική Γραμματεία Αντεγκληματικής Πολιτικής. Εσείς στην ερώτησή σας αναφέρεστε μόνο στις οργανικές θέσεις του φυλακτικού προσωπικού, αυτό το νούμερο που δώσατε και γράψατε και στην ερώτησή σας. 
Σήμερα έχει εγκριθεί η κάλυψη 126 θέσεων διαφόρων κλάδων και ειδικοτήτων στα σωφρονιστικά καταστήματα της χώρας, στις οποίες περιλαμβάνονται και δύο θέσεις ΔΕ διοικητικού λογιστικού για το κατάστημα Νέων Βόλου. Αναμένεται από το ΑΣΕΠ η κάλυψη μίας θέσης ΠΕ ιατρών και μίας θέσης διοικητικού λογιστικού από την προκήρυξη του 2023 για τον Βόλο. Σε λίγες μέρες θα δημοσιευθεί, επίσης, η προκήρυξη με τη διαδικασία των ειδικών φρουρών για 416 θέσεις. Μπορεί και αυτή τη βδομάδα μέχρι την Παρασκευή να έχει βγει η προκήρυξη στη δημοσιότητα, στον αέρα. Σε αυτές τις θέσεις και με την ευχέρεια που θα μας δώσουν, θα μπορέσουμε να βοηθήσουμε και να ενισχύσουμε εντός των προσεχών μηνών το Κατάστημα Νέων του Βόλου. Επίσης, τον Ιούλιο, στο πλαίσιο του νέου προγραμματισμού προσλήψεων, έχουμε καταρτίσει το σχέδιό μας και θα πάρουμε και καινούργια έγκριση από το Υπουργείο Εσωτερικών. Επίσης, με την έκδοση του Οργανισμού της Γενικής Γραμματείας Αντεγκληματικής Πολιτικής, με τον καινούργιο οργανισμό που φτιάχνουμε, θα αυξηθούν οι οργανικές θέσεις όλων των σωφρονιστικών καταστημάτων. Ιδιαίτερα, θα αυξηθούν κατά 621 οι θέσεις του φυλακτικού προσωπικού και 490 των εξωτερικών φρουρών που θα κατανεμηθούν σε όλα τα καταστήματα της χώρας. Έχει προγραμματιστεί η μετεγκατάσταση του Σωφρονιστικού Καταστήματος Νέων Βόλου στην Κασσαβέτεια. Η εκπόνηση των μελετών, το γνωρίζετε, το έχουμε ανακοινώσει, και η δημοπράτηση και η υλοποίηση όλου του έργου έχει ανατεθεί στην εταιρεία Κτιριακές Υποδομές ΚΤΥΠ ΑΕ -του δημοσίου είναι- και βεβαίως, για την κατασκευή αυτού του καταστήματος υπάρχει εξασφαλισμένη χρηματοδότηση μέσω του Εθνικού Προγράμματος Ανάπτυξης 2026-2030.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Μεϊκόπουλε, έχετε τον λόγο.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Κύριε Υπουργέ, σας άκουσα με προσοχή και διαπιστώνω ότι η απάντησή σας κινήθηκε ούτε λίγο ούτε πολύ στην ίδια λογική με τη γραπτή απάντηση που μου δώσατε τον Μάη. Μόνο που αυτές οι απαντήσεις που μόλις δώσατε, οι οποίες σε έναν μεγάλο βαθμό αποτυπώνονται και στη γραπτή απάντηση που δώσατε στην ερώτησή μου, δεν δίνουν συγκεκριμένες λύσεις για το Ειδικό Σωφρονιστικό Κατάστημα Νέων Βόλου. 
Μας μιλήσατε για ποσοστά κάλυψης οργανικών θέσεων, για συνολικές προσλήψεις, για δυνατότητες ενδεχομένως αποσπάσεων και μεταθέσεων, για προκηρύξεις και στρατηγικά σχέδια. Όλα αυτά βέβαια αφορούν συνολικά το σωφρονιστικό σύστημα, το οποίο ναι, η υποστελέχωσή τους, και εγώ συμφωνώ, είναι ένα διαχρονικό θέμα. 
Σήμερα, όμως, συζητάμε για το Ειδικό Σωφρονιστικό Κατάστημα Νέων Βόλου. Εκεί, σας το λέω ξανά και το επισημαίνω, σύμφωνα με στοιχεία που μου παρέδωσαν οι ίδιοι οι εκπρόσωποι των εργαζομένων, υπηρετούν, κύριε Υπουργέ, μόλις 16 ενεργοί φύλακες. Κρατούνται περίπου 100 άνθρωποι σε κατάστημα μέγιστης δυναμικότητας 60 θέσεων, όταν απαιτούνται τουλάχιστον 20 ενεργοί φύλακες μόνο και μόνο για να καλύπτονται στοιχειωδώς οι ανάγκες ασφαλείας, ενώ έχουν συσσωρευτεί 800 έως 900 οφειλόμενα ρεπό. 
Σας έθεσα λοιπόν ένα πολύ συγκεκριμένο ερώτημα και νομίζω ότι ήμουν σαφής. Πόσοι υπάλληλοι θα ενισχύσουν το κατάστημα, πότε θα αναλάβουν υπηρεσία και ποιο είναι το χρονοδιάγραμμα; Απλά πράγματα. Αν θεωρείτε ότι τα στοιχεία των εργαζομένων δεν είναι ακριβή, πείτε μας σήμερα στη Βουλή ποια είναι η πραγματική δύναμη του προσωπικού φύλαξης. Στη γραπτή απάντηση που μου δώσατε αναφέρατε ότι το κατάστημα είναι στελεχωμένο σε ποσοστό 77,7% των οργανικών θέσεων. Δεν είναι όμως το ίδιο πράγμα οι οργανικές θέσεις όλων των κλάδων και ειδικοτήτων με τους ενεργούς σωφρονιστικούς υπαλλήλους που βρίσκονται καθημερινά στις πτέρυγες και διαχειρίζονται σχεδόν 100 κρατουμένους. 
Αναφέρατε ότι κατά το τελευταίο έτος διορίστηκαν 3 υπάλληλοι. Διαβάζοντας όμως την ίδια την απάντησή σας, διαπιστώνει κανείς ότι μόνο ένας είναι υπάλληλος φύλαξης, ο δεύτερος είναι διοικητικός και ο τρίτος μηχανικός. Με ποιον τρόπο λοιπόν αντιμετωπίζεται έτσι η έλλειψη προσωπικού φύλαξης; 
Στην ίδια απάντηση αναφέρατε ακόμη ότι εφόσον απαιτηθεί, το Υπουργείο προβαίνει στη λήψη μέτρων, όπως αποσπάσεις και μεταθέσεις προσωπικού προκειμένου να ανταποκρίνεται στα ανακύπτοντα ζητήματα επάνδρωσης. Και σας ρωτώ, μετά την επίθεση σε σωφρονιστικό υπάλληλο στις 13 Ιουνίου και μετά τα σοβαρά επεισόδια πριν λίγες μέρες, στις 11 Ιουλίου, ενισχύσατε έστω και με μία έκτακτη απόσπαση προσωπικού το κατάστημα στον Βόλο; Ναι ή όχι; 
Χαίρομαι που απαντήσατε θεσμικά και αρμοδίως για τη μετεγκατάσταση του καταστήματος. Δώσατε και το χρονοδιάγραμμα. Εγώ πραγματικά ρωτώ ξανά και επειδή το κατάστημα Νέων Βόλου θα συνεχίσει να λειτουργεί μέχρι να ολοκληρωθεί ο σχεδιασμός αυτός που αναφέρετε, θέλω εδώ από το Βήμα της Βουλής να μας αναφέρετε θεσμικώς και αρμοδίως ποια είναι τα άμεσα μέτρα που θα λάβετε για να αντιμετωπιστεί αυτήν τη στιγμή μια έκρυθμη κατάσταση, την οποία δεν την περιγράφω μόνο εγώ, δεν είναι δική μου άποψη, αλλά οι ίδιοι οι εκπρόσωποι των εργαζομένων δίνουν τα στοιχεία. Και αν παρακολουθήσετε τον τοπικό τύπο τα περιστατικά είναι πλέον σχεδόν κάθε εβδομάδα. 
Σας ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης):  Κι εμείς ευχαριστούμε.
Παρακαλώ, κύριε Υπουργέ. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Κύριε Βουλευτά, χαιρετίζω το ενδιαφέρον σας για τις προσλήψεις και για την έλλειψη του προσωπικού. Αν είχατε ενδιαφερθεί και τα πέντε χρόνια όταν ήσασταν στην κυβέρνηση…
ΑΛΕΞΑΝΔΡΟΣ ΜΕΪΚΟΠΟΥΛΟΣ: Για τώρα μιλάω.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Αφήστε με, δεν σας διέκοψα. 
ΠΡΟΕΔΡΕΥΩΝ (Ιωάννης Πλακιωτάκης):  Παρακαλώ, κύριε Μεϊκόπουλε.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Αφήστε το παρελθόν. Το ίδιο κάνετε για δεύτερη φορά.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Δεν σας διέκοψα. Δεν σας διέκοψα. 
Κατά την περίοδο 2015-2019 δεν διορίστηκε κανένας. 
ΑΛΕΞΑΝΔΡΟΣ ΜΕΪΚΟΠΟΥΛΟΣ: Φρέσκα κουλούρια έχετε;
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Αφήστε με να μιλήσω τώρα. 
ΠΡΟΕΔΡΕΥΩΝ (Ιωάννης Πλακιωτάκης):  Παρακαλώ, μη διακόπτετε. Μη διακόπτετε. Σας άκουσε ο κύριος Υπουργός.
Συνεχίστε, κύριε Υπουργέ.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Σας άκουσα με προσοχή και με σεβασμό. Σεβαστείτε κι εσείς.
Δεν διορίστηκε κανένας μόνιμος υπάλληλος στο κατάστημα Νέων Βόλου. Ενώ, συγκρίνετε από το 2020 μέχρι το 2025, συνολικά κατά την περίοδο 2015-2019, σε όλα τα σωφρονιστικά καταστήματα διορίστηκαν μόνο 38 μόνιμοι υπάλληλοι, κύριε. Αυτά πληρώνουμε σήμερα.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Επτά χρόνια τι κάνατε;
ΠΡΟΕΔΡΕΥΩΝ (Ιωάννης Πλακιωτάκης): Σας παρακαλώ.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Και 291 υπάλληλοι φύλαξης, συμβασιούχοι.



Την περίοδο τώρα 2020-2025 διορίστηκαν χίλιοι τριακόσιοι είκοσι τρεις μόνιμοι υπάλληλοι. Σας έδωσα τα νούμερα για το τι πρόκειται να γίνει το 2026. Η προκήρυξη θα βγει από εβδομάδα. Θα τα δείτε και θα μιλήσουμε. 
Όσον αφορά, το ερώτημά σας για τη μετεγκατάσταση του Σωφρονιστικού Καταστήματος Νέων Βόλου, σας επαναλαμβάνω το σχέδιο δράσης 2025-2030 περιλαμβάνει -ακούστε λοιπόν- την κατασκευή δέκα νέων καταστημάτων σε όλη τη χώρα με εξασφαλισμένα 230 εκατομμύρια ευρώ συν τη μετεγκατάσταση του Κορυδαλλού στον Ασπρόπυργο με άλλα 750 εκατομμύρια ευρώ. Ποτέ στη χώρα, ποτέ για το σωφρονιστικό μας σύστημα δεν είχε γίνει ένα τέτοιο μεγάλο πρόγραμμα. Και για τη Μαγνησία, προβλέπονται λοιπόν δύο καταστήματα: Ένα εκεί που είχε αρχίσει εδώ και χρόνια -θα το ξεκινήσουμε εμείς και θα το τελειώσουμε- και ένα για τους νέους στην Κασσαβέτεια. 
Εσείς, λοιπόν, που ξέρετε και είστε από τον Βόλο και το κατάστημα το σημερινό είναι μέσα στον ιστό της πόλης και δίπλα από σχολεία, γιατί δεν ενδιαφερθήκατε πέντε χρόνια να πείτε: Αυτό πρέπει να το διώξουμε έξω και να φτιάξουμε ένα καινούργιο; Γιατί; Την περίοδο 2015-2019 δεν προγραμματίσατε, όχι δεν χτίσατε όχι δεν βάλατε πέτρα πάνω στην πέτρα, αλλά δεν προγραμματίσατε ούτε ένα σωφρονιστικό κατάστημα σε όλη τη χώρα. Ούτε ένα.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Μέχρι να φύγει…
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ.
Δεν καταγράφεται τίποτα στα Πρακτικά.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Εμείς προγραμματίζουμε και ξεκινάμε δέκα και δύο θα είναι στο Βόλο, τα οποία θα είναι καινούργια και θα λύσουν το πρόβλημά μας και θα γίνει και μετεγκατάσταση, θα φύγει το κατάστημα που είναι εκεί σήμερα -και είναι ντροπή για την περιοχή γιατί είναι και σχολεία δίπλα- και για το οποίο δεν ενδιαφερθήκατε ποτέ επί των ημερών σας. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε, κύριε Υπουργέ. 
Συνεχίζουμε με την τρίτη, με αριθμό 1149/29-6-2026, επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας Ελληνική Λύση–Κυριάκος Βελόπουλος κ. Κωνσταντίνου Μπούμπα προς τον Υπουργό Προστασίας του Πολίτη, με θέμα: «Αίτημα στελέχωσης του Α.Τ. Ηράκλειας της Περιφερειακής Ενότητας-Σερρών».
Κύριε Μπούμπα, έχετε τον λόγο. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ, κύριε Πρόεδρε. 
Κύριε Υπουργέ, πρόκειται για ένα μείζον ζήτημα που αφορά μια ολόκληρη κοινωνία. Επειδή προχθές ψήφισε το κόμμα σας και η Κυβέρνηση τον Κώδικα Τοπικής Αυτοδιοίκησης, καλός ο Καποδίστριας, καλός και ο Καλλικράτης, αλλά στα χαρτιά. Με τη νέα συνένωση των δήμων -μιας και είστε από την επαρχία, Μεσσήνιος είστε, θα σας πάω στη Μακεδονία τώρα, να αφήσουμε και τον Βόλο, πάμε στις Σέρρες, στη γενέτειρα του Κωνσταντίνου Καραμανλή που πρεσβεύετε ιδεολογικά στη Νέα Δημοκρατία,- εκεί, με την ένωση δύο δήμων, του Δήμου Σκοτούσσης και του Δήμου Στρυμωνικού -να δούμε και γεωγραφικά τα τοπωνύμια- έγινε ο Δήμος Ηράκλειας ο οποίος είναι διευρυμένος. Καταλαμβάνει γεωγραφικά μεγάλο εμβαδόν, έχει πάρα πολλά χωριά. Επειδή είστε και νομικός, ως δικηγόρος τα περί παραβατικότητας τα γνωρίζετε καλά. 
Εκεί λοιπόν έχουμε φαινόμενα παραβατικότητας. Δεν έχουμε κάτι διαχωριστικό για να μιλήσουμε, ότι δηλαδή η παραβατικότητα είναι μόνο από τους Ρομά. Όμως, έχουμε συμβάντα, είτε τοπικής είτε εισαγόμενης παραβατικότητας, και η αστυνόμευση δεν επαρκεί. Δεν επαρκεί διότι το συγκεκριμένο Αστυνομικό Τμήμα Ηράκλειας -στην πρωτεύουσα δηλαδή του Δήμου- δεν μπορεί να ανταπεξέλθει στα καθήκοντα, διότι δεν υπάρχει αντίστοιχη δύναμη. 
Και τι θέλουμε να πούμε; Γίνονται απλά προσωρινές αποσπάσεις. Κι επειδή στην Ελλάδα ουδέν μονιμότερου του προσωρινού γενικότερα, όταν αυτό έχει θεσπιστεί εδώ και κάποια χρόνια, και συγκεκριμένα εδώ και τέσσερα χρόνια, κύριε Υπουργέ, έχει γίνει πλέον συνήθεια ή θεσμός να έρχονται από άλλα αστυνομικά τμήματα προσωρινά, πρόσκαιρα, να μην υπάρχει καν αξιωματικός υπηρεσίας στο συγκεκριμένο αστυνομικό τμήμα, να έρχονται από άλλους αστυνομικούς σταθμούς, που γειτνιάζουν ή μη, για να καλύψουν για ένα συγκεκριμένο χρονικό διάστημα την αστυνόμευση.
Αυτό όμως δεν αρκεί διότι. Στην έδρα του Δήμου Ηράκλειας το Αστυνομικό Τμήμα είναι υποστελεχωμένο με τόσα συμβάντα παραβατικότητας σε έναν τόσο μεγάλο δήμο και πληθυσμιακά και γεωγραφικά και ο πολίτης δεν αισθάνεται ασφάλεια. Ώσπου να έρθει ο αστυνομικός να μάθει τις ιδιαιτερότητες της περιοχής, να εγκλιματιστεί, να εναρμονιστεί, να ξέρει πώς να χειριστεί κάποιες υποθέσεις, κάποια ζητήματα τα οποία σχετίζονται και με πρόσωπα -για να μην κρυβόμαστε, κάποιος πρέπει να γνωρίζει και πρόσωπα και καταστάσεις και τις ιδιομορφίες της περιοχής, ανάλογα με το χωριό- ώσπου να τα μάθει λοιπόν κάποιος ο οποίος δεν ξέρει γεωγραφικά την περιοχή, καλείται και πάλι να ξαναγυρίσει στο αστυνομικό τμήμα όπου ανήκει.
Δεν υπάρχει δηλαδή, κύριε Υπουργέ μου, οργανική κάλυψη. Άρα, πώς οι πολίτες θα αισθάνονται ασφάλεια και προστασία στον Δήμο τους όταν είναι υποστελεχωμένο το Αστυνομικό Τμήμα του Δήμου Ηράκλειας;
ΠΡΟΔΡΕΥΩΝ (Ιωάννης Πλακιωτάκης): Κύριε Υπουργέ, έχετε τον λόγο.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κύριε Βουλευτά, θέλω να γνωρίζετε ότι και η φυσική ηγεσία και η πολιτική ηγεσία και όλοι μας, οι πάντες, αισθανόμαστε, και το πιστεύουμε, ότι η ασφάλεια είναι το κυριότερο αγαθό για τον πολίτη. Προς αυτήν την κατεύθυνση δουλεύουμε και πάντα στο μέτρο του δυνατού κάνουμε αυτό που πρέπει. Φυσικά δεν μπορούμε να πετύχουμε το τέλειο, αλλά οι προσπάθειες γίνονται και συνεργασία υπάρχει με την τοπική αυτοδιοίκηση και τους Βουλευτές ακούμε και όλους τους παράγοντες, πρώτου βαθμού, δεύτερου βαθμού αυτοδιοίκησης. Υπάρχει μια ευρύτερη συνεργασία.
Όσον αφορά λοιπόν την περιοχή, να το δούμε συνολικά. Από αυτό θα ξεκινήσω, σύμφωνα και με τα στοιχεία που μου έδωσε το Αρχηγείο της Αστυνομίας. Στην Αστυνομική Διεύθυνση Σερρών είναι καλυμμένες κατά 96,03%. Για μια αστυνομική διεύθυνση ο αριθμός και το νούμερο αυτό είναι πάρα πολύ ικανοποιητικό. Είναι άλλες διευθύνσεις που είναι πολύ χαμηλότερα, ακόμα και στην Πελοπόννησο και παντού, που έχουν και περισσότερο τουρισμό τους καλοκαιρινούς μήνες. Είναι πάρα πολύ καλή.
Αν στον συγκεκριμένο δήμο που μας θέτετε υπάρχει κάποιο πρόβλημα ή παρουσιάζεται, η Αστυνομία, το Αρχηγείο, ο Στρατηγός της περιοχής σπεύδουν, κοιτάζουν να καλύψου και να λύσουν προβλήματα, όσο μπορούν, στο μέτρο πάντα του δυνατού.
Με τις τακτικές μεταθέσεις του 2026 θα μετατεθούν μέχρι το τέλος Αυγούστου επιπλέον δεκατρείς αστυνομικοί. Είπαμε, είναι 96% η κάλυψη. Επίσης, οι αστυνομικές υπηρεσίες των Σερρών ενισχύονται με εκατόν τριάντα έναν αστυνομικούς από άλλα μέρη και δεκαέξι δόκιμους αστυφύλακες για την πρακτική τους εκπαίδευση. Υπάρχει μια επάνδρωση αρκετά ικανοποιητική αυτήν τη χρονική περίοδο. Επαναλαμβάνω, ότι ο Περιφερειακός Διοικητής μπορεί να ενισχύει την κάθε περιοχή, το κάθε τμήμα όταν βλέπει ότι υπάρχει πρόβλημα.
Στο Αστυνομικό Τμήμα Ηράκλειας λειτουργεί Γραφείο Ασφαλείας που ασχολείται σχεδόν κατά αποκλειστικότητα με τις υποθέσεις των Ρομά. Δεν υφίσταται αίτημα από υπηρεσία της αστυνομίας για αλλαγές στην οργανωτική δομή της Διεύθυνσης της Αστυνομίας Σερρών για την αντιμετώπιση της εγκληματικότητας. Από τις υπηρεσίες Σερρών διενεργούνται καθημερινά συστηματικοί έλεγχοι, εποχούμενες περιπολίες, εξορμήσεις και επιχειρήσεις μεγάλης κλίμακας.
Ιδιαίτερα, για τους καταυλισμούς της Ηράκλειας και του Ποντισμένου από 16-11-2025 διατίθενται καθημερινά σε δύο βάρδιες δύο ομάδες πρόληψης και διαμεσολάβησης από δεκαπέντε αστυνομικούς η καθεμία, ενώ συγκροτούνται μικτά συνεργεία ελέγχων τρεις φορές την εβδομάδα. Κατά τις ημερομηνίες 23-4-2026 έως 2-6-2026 και 9-6-2026 σχεδιάστηκαν και υλοποιήθηκαν αστυνομικές επιχειρήσεις ευρύτατης έκτασης που δείχνει ότι η αστυνομία όχι απλά νοιάζεται, αλλά είναι το χρέος της, είναι το καθήκον της, κάνει ό,τι μπορεί, επαναλαμβάνω, στα πλαίσια των δυνατοτήτων πάντοτε, για να εμπεδώνει το αίσθημα ασφαλείας στους πολίτες.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Ορίστε, κύριε Μπούμπα, έχετε τον λόγο.
ΚΩΝΣΤΑΝΤΙΝΟΣ ΜΠΟΥΜΠΑΣ: Κατ’ αρχάς, θα συμφωνήσουμε ότι η προστασία και η ασφάλεια του πολίτη είναι σε πρωταγωνιστικό ρόλο. Είναι το πρωτεύον. Είναι αυτό που έχει σημασία. 
Ακούστε, όμως, τώρα τι γίνεται, κύριε Υπουργέ. Τώρα γιατί δεν σας κάνει η Αστυνομία εισήγηση ή ο διοικητής εκεί, αυτό, εντάξει, μπορεί να μην θέλει για άλλους λόγους επί του παρόντος ή «να φοβάται» -εντός εισαγωγικών. 
Εγώ δεν το λέω αυτό για να καλλιεργήσω ένα αίσθημα φόβου για τον αστυνομικό -δεν ξέρω-, διοικητή ή διευθυντή. Εγώ ορμώμενος έχω και το έγγραφο του Δήμου Ηρακλείας που βολιδοσκοπεί, σταχυολογεί τα προβλήματα του δήμου με την αστυνόμευση. Το να έχουμε περιπολίες ακόμη και από την ΟΠΚΕ, διότι είναι η προσφιλή τακτική του Υπουργείου σας και του κ. Χρυσοχοΐδη περί παραβατικότητας των Ρομά να έρχεται η ΟΠΚΕ, αυτό, όμως, δεν είναι η πανάκεια. Προσέξτε. Εάν το Αστυνομικό Τμήμα Ηρακλείας δεν έχει μόνιμο προσωπικό, δυναμικό οργανικής θέσης, όλοι οι υπόλοιποι θα είναι ήξεις - αφήξεις, να το πούμε στην καθομιλουμένη. Θα έρχονται και θα παρέρχονται ως δορυφόροι. 
Και γιατί το λέμε αυτό; Μπορείτε να ρωτήσετε, να σας πουν, κύριε Υπουργέ, ότι η περιπολία γίνεται με έναν αστυνομικό στο περιπολικό. Καταλαβαίνετε, ελλοχεύει ο κίνδυνος, διότι πριν από ένα χρονικό διάστημα είχαμε άσκηση σωματικής βίας σε αστυνομικό από κάτοικο της περιοχής -δεν τον εξετάζουμε φυλετικά- μέσα στο ίδιο το Αστυνομικό Τμήμα Ηρακλείας. 
Άρα, λοιπόν, όταν δεν υπάρχει αστυνομική δύναμη, ο πολίτης σε όλο το φάσμα που καταλαμβάνει ο δήμος σε όλες τις πτυχές, αντιλαμβάνεστε ότι αισθάνεται ανασφαλής. Ελάτε τώρα που είναι και μια περιοχή όπου όταν δεν υπάρχει η απαιτούμενη αστυνόμευση, παρά μόνο πρόσκαιρα από κάποιες έξτρα αστυνομικές δυνάμεις, που έρχονται και παρέρχονται, δεν υπάρχει και επενδυτική κάλυψη της περιοχής ανακούφισης ή προστασίας για να έρθει και ένας επενδυτής να ανοίξει μια επιχείρηση, όταν θα φοβάται για φθορές, για κλοπές, διαρρήξεις, κοκ.
Άρα, λοιπόν -και προσέξτε τώρα- όταν λέτε κάλυψη σε έναν νομό, η ιδιαιτερότητα του νομού, διότι προέρχεστε και εσείς από μεγάλο νομό γεωγραφικά, ο Νομός Σερρών ως πέμπτος νομός που καλύπτει έκταση γεωγραφικά, πιάνει από Σκόπια και Κιλκίς μέχρι τα παράλια του Στρυμονικού Κόλπου, βρέχεται δηλαδή, είναι πολύ μεγάλος ο Νομός γεωγραφικά, μεγάλος ο Δήμος Ηρακλείας έχει και σωφρονιστικό κατάστημα στη Νιγρίτα με βαριές καταστάσεις, έχει αστυνομικά τμήματα, τα οποία δεν επαρκούν για να καλύψουν την αστυνόμευση. 
Και από κτιριακές εγκαταστάσεις, για να σας μεταφέρω και την εικόνα, σύμφωνα αν θέλετε και με τα στοιχεία που έχω ως Βουλευτής, μπορώ να σας τα προσκομίσω, βάλτε τώρα ότι έχουμε και δύο δομές λαθρομεταναστών εκεί, έχουμε το Κλειδί στη Σιντική που είναι μια πολύ μεγάλη δομή, όπου πρόσφατα είχαμε και απόπειρα ακόμη εναντίον αστυνομικών, ανθρωποκτονίες, φωτιές, εξεγέρσεις και μέσα στον αστικό ιστό, επίσης, δεύτερη δομή. 
Άρα, λοιπόν, αυτός ο Νομός είναι ταλαιπωρημένος. Αυτός ο Νομός θέλει ισχυρότερη αστυνόμευση και στους δήμους που απαρτίζουν το παζλ και το συνολικό μήκος του νομού. Κάντε, λοιπόν, κάτι. Υπό ποια έννοια το λέω. Εγώ δεν αμφισβητώ ότι μεριμνάτε, μέλημά σας, φροντίδα σας είναι η ασφάλεια και η προστασία του πολίτη και στο τελευταίο χωριό τούτης της χώρας. 
Εδώ, όμως, θέλει μόνιμη αστυνομική δύναμη, κύριε Υπουργέ. Εδώ θέλει μόνιμη αστυνομική δύναμη για να αισθάνεται ανακούφιση, ασφάλεια, προστασία και κοινωνική καταξίωση, να χαίρει ισονομίας και ισοπολιτείας το κύτταρο της εκεί κοινωνίας, ο απλός πολίτης, ο οποίος θέλει και να επενδύσει και να ζήσει σε μία κατάσταση με αστυνόμευση σε μόνιμη βάση. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μπούμπα.
Ορίστε, κύριε Υπουργέ, έχετε τον λόγο. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κύριε Βουλευτά μου, θα ξεκινήσω πάλι με το νούμερο 96% επάνδρωση η Αστυνομική Διεύθυνση Σερρών. Αυτό το νούμερο δεν το έχουν πολλοί νομοί. Θα ήμασταν ευτυχείς, αν θα υπήρχε η δυνατότητα και άλλοι νομοί με κίνηση μεγάλη το καλοκαίρι να έχουν αυτό το νούμερο.
Από εκεί να ξεκινήσουμε. Γίνεται η προσπάθεια, λειτουργεί η αστυνομία, συλλαμβάνονται. Παραβατικότητα υπάρχει παντού, δεν θα μπορέσουμε ποτέ να την εξαλείψουμε. Χρειάζονται και άλλες πολιτικές. Οι Ρομά είναι ένα πρόβλημα σε όλη την Ελλάδα. Δεν γεννάται αμφιβολία. Δεν είναι μόνο σε εσάς. Και για τους Ρομά χρειάζονται και άλλες πολιτικές πρώτα να πάνε στα σχολεία, να τελειώσουν γυμνάσιο, να τους εντάξουμε στην κοινωνία με εργασία. Έχει ρόλο η αυτοδιοίκηση, έχουν ρόλο οι πάντες, που πρέπει να το προσπαθήσουμε αυτό. Η καταστολή και μόνο, ναι, χρειάζεται, ναι για να αισθάνεται ασφαλής ο πολίτης, αλλά δεν φτάνει. Πρέπει να στρατευτούμε όλοι και όλοι να συνεισφέρουμε προς αυτή την κατεύθυνση.
Γράφετε στην ερώτησή σας για εισαγομένη παραβατικότητα. Δεν ευσταθεί, καθότι οι Ρομά, που κυκλοφορούν στον Νομό Σερρών ελέγχονται συστηματικά από την αστυνομία και προσάγονται συνέχεια. Οι συλλήψεις είναι μεγάλος αριθμός, δεν χρειάζεται και δεν έχει και σκοπιμότητα καμία να τις αναφέρω.
Γι’ αυτόν τον λόγο ειδικά και υπάρχει από 1/4/26 αστυνομική παρουσία στα διόδια Στρυμονικού σε εικοσιτετράωρη βάση για έλεγχο των διερχομένων οχημάτων. Αναφορικά με το περιστατικό που αναφέρατε, ναι, έγινε έτσι. Ο πατέρας κάποιου Ρομά, επειδή είχε συλληφθεί, επιτέθηκε στον αξιωματικό υπηρεσίας. Συμβαίνουν αυτά και θα συμβαίνουν, αλλά η προσπάθεια -σας επαναλαμβάνω- γίνεται. Σχηματίστηκε δικογραφία. Συνελήφθησαν και οδηγούνται πλέον στη δικαιοσύνη. 
Προσπαθούμε, θα προσπαθούμε, υποχρέωσή μας είναι επαναλαμβάνω και πάντοτε να γνωρίζετε ότι το αρχηγείο της Αστυνομίας λειτουργεί και ενεργεί όπου διαπιστώνει το οποιοδήποτε πρόβλημα. Εγώ θα μεταφέρω και τους προβληματισμούς σας στον αρχηγό, στην ηγεσία της Αστυνομίας και πάντοτε κοιτάζουμε πώς πολιτική ηγεσία και φυσική ηγεσία της Αστυνομίας να δίνουμε λύσεις προς όφελος της τοπικής κοινωνίας και της ασφάλειας των πολιτών. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό. 
Προχωράμε στην ένατη με αριθμό 1176/6-7-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Χρήστου Κατσώτη προς τον Υπουργό Εθνικής Άμυνας με θέμα: «Ενημέρωση για την πορεία επανεξέτασης της παράνομης θετικής γνωμοδότησης παραχώρησης- ενοικίασης ακινήτου ιδιοκτησίας του Ελληνικού Δημοσίου εντός της Ζώνης Ασφαλείας του Φάρου με κωδικό ΑΕΦ 0550 Φρούριο Λευκάδας».
Ορίστε, κύριε Κατσώτη, έχετε τον λόγο.
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
Κύριε Υπουργέ, είναι η δεύτερη συζήτηση για το θέμα του Φάρου Λευκάδας. Η πρώτη έγινε 9/2/26. Αναδείχθηκε στην τότε συζήτηση το ζήτημα της παράνομης θετικής γνωμοδότησης για παραχώρηση - ενοικίαση ακινήτου ιδιοκτησίας του Ελληνικού Δημοσίου εντός της Ζώνης Ασφάλειας του Φάρου, με κωδικό, όπως ειπώθηκε από τον Πρόεδρο, ΑΕΦ 550 Φρούριο Λευκάδας.
Αναδείχθηκε, επίσης, η ανάγκη επανεκτίμησης από μηδενικής βάσης και με όλα τα απαιτούμενα στοιχεία διαθέσιμα, τοπογραφικό της περιοχής που να περιλαμβάνει τον Φάρο και άλλα, όπου δεν ήταν διαθέσιμα κατά την έκδοση θετικής γνωμοδότησης το 2020. Παράλληλα, έχουν γίνει γνωστές οι νομικές ενέργειες της «Notion Ανάπτυξης Ακινήτων ΑΕ», ενώπιον του ΣτΕ, ενάντια στο Υπουργείο Ναυτιλίας και Νησιωτικής Πολιτικής, στο Λιμενικό Ταμείο, αλλά και στο Δήμο Λευκάδας, που συζητήθηκε στις 24 Ιουνίου.
Σε όλο το χρονικό διάστημα που έχει μεσολαβήσει από την απάντηση της επίκαιρης ερώτησης μέχρι τη συζήτηση στο ΣτΕ, δεν είχε δρομολογηθεί καμία εξέλιξη σχετικά με τη νέα γνωμοδότηση από το Γενικό Επιτελείο Ναυτικού, παρά τον εκ των πραγμάτων κατεπείγοντα χαρακτήρα των απαιτούμενων ενεργειών και γνωμοδοτήσεων. 
Σύμφωνα με ενημέρωση του Δημάρχου Λευκάδας και Προέδρου του Λιμενικού Ταμείου, το Λιμενικό Ταμείο έχει αποστείλει τα σχετικά έγγραφα που είχαν ζητηθεί, προκειμένου να επανεκτιμηθεί η γνωμοδότηση για την παραχώρηση της παραπάνω έκτασης. 
Με βάση, λοιπόν, τα παραπάνω, σας ρωτάμε αν έχει εκδοθεί η γνωμοδότηση από την Υπηρεσία Φάρων του Γενικού Επιτελείου Ναυτικού με βάση τα νέα στοιχεία για το εν λόγω θέμα και με ποιο περιεχόμενο και αν έχει εκδοθεί η νέα γνωμοδότηση από το Γενικό Επιτελείο Ναυτικού με βάση τα νέα στοιχεία για το εν λόγω θέμα και με ποιο περιεχόμενο και τι μέτρα σκοπεύει να λάβει για την απρόσκοπτη λειτουργία και την απόδοση του φάρου και την εφαρμογή από τις αρμόδιες υπηρεσίες της υφιστάμενης νομοθεσίας. 

ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη. 
Θα απαντήσει ο Υφυπουργός Εθνικής Άμυνας, ο κ. Αθανάσιος Δαβάκης. 
Παρακαλώ, κύριε Υπουργέ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε.
Όπως και εσείς αναφέρατε στην αρχή της επίκαιρης ερώτησης, το θέμα έχει συζητηθεί με τον ερωτώντα τότε συνάδελφο κ. Νίκο Παπαναστάση, τον Φεβρουάριο του 2026. Τότε, κύριε συνάδελφε, είχα δεσμευτεί ρητά ότι θα δώσω εντολή στο Πολεμικό Ναυτικό να προχωρήσει σε επανεξέταση αυτής της γνωμοδότησης που αναφέρατε από μηδενική βάση, με όλα τα σχετικά στοιχεία. Όπως, λοιπόν, ακριβώς δεσμεύτηκα, έτσι έγινε.
Αμέσως μετά τη συζήτηση τότε στη Βουλή αυτής της επίκαιρης ερώτησης, έδωσα τη σχετική κατεύθυνση και η αρμόδια υπηρεσία του Γενικού Επιτελείου Ναυτικού ζήτησε στις 18 Φεβρουαρίου 2026 από το Δημοτικό Λιμενικό Ταμείο Λευκάδας τοπογραφικό διάγραμμα, στο οποίο να αποτυπώνεται ο Φάρος και η ζώνη ασφαλείας του. Το σχετικό διάγραμμα, λοιπόν, διαβιβάστηκε στο Γενικό Επιτελείο Ναυτικού στις 12 Μαρτίου 2026.
Με βάση αυτά τα νέα στοιχεία, ο φάκελος επανεξετάστηκε και πριν ένα μήνα σχεδόν, στις 22 Ιουνίου 2026, το Γενικό Επιτελείο Ναυτικού εξέδωσε νέα θετική γνωμοδότηση, την οποία απέστειλε αρμοδίως στο Υπουργείο Ναυτιλίας και Νησιωτικής Πολιτικής, που όπως γνωρίζετε είναι και το αποφασίζον όργανο στην περίπτωσή μας. 
Όσον αφορά το δεύτερο ερώτημά σας, εφόσον ανακύψει ζήτημα οικοδομικής δραστηριότητας εντός της Ζώνης Ασφαλείας του Φάρου, αυτή ρυθμίζεται από το Προεδρικό Διάταγμα 24/2021, σύμφωνα με το οποίο απαιτείται εκ νέου άδεια για την εκτέλεση εργασιών.
Παράλληλα, στο ίδιο Προεδρικό Διάταγμα προβλέπονται συγκεκριμένοι περιορισμοί υπό τη μορφή ειδικών πολεοδομικών ρυθμίσεων που το Πολεμικό Ναυτικό θα εφαρμόσει, όπως έχει κάνει και σε άλλες περιπτώσεις. 
Θέλω να ξέρετε ότι παρακολουθούμε το θέμα και είμαι στη διάθεσή σας για περαιτέρω ενημέρωση. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Κατσώνη. 
ΧΡΗΣΤΟΣ ΚΑΤΣΩΤΗΣ: Ναι, κύριε Υπουργέ, όντως είχατε πει ότι οι αρμόδιες υπηρεσίες του Υπουργείου Εθνικής Άμυνας θα ζητήσουν εκ νέου από το Λιμενικό Ταμείο της Λευκάδας τα σχετικά στοιχεία, για να μπορέσετε να προχωρήσετε.
Ως ΚΚΕ είχαμε καταγγείλει ότι τα έγγραφα του Λιμενικού Ταμείου από το Γενικό Επιτελείο Ναυτικού δεν πήγαν ποτέ στην αρμόδια υπηρεσία του Φάρου, ότι η θετική θέση του Γενικού Επιτελείου Ναυτικού στη μίσθωση είναι εκ των προτέρων όχι απλά έωλη, αλλά παράνομη, με βάση το νομοθετικό πλαίσιο και το Συμβούλιο της Επικρατείας πλανήθηκε από την απόφαση αυτή του Γενικού Επιτελείου Ναυτικού. 
Με βάση τη νομοθεσία, ο Φάρος Λευκάδας είναι χαρακτηρισμένος ως φάρος και κατέχει ζώνη ασφαλείας, η οποία αφορά σε έκταση που περικλείεται από κύκλο ακτίνας διακοσίων μέτρων με κέντρο τον Φάρο. Η εν λόγω ζώνη ασφαλείας διασφαλίζει την ασφαλή ναυσιπλοΐα στην περιοχή. Ως προς τη διαχείριση του χώρου των ζωνών ασφαλείας των φάρων, απαγορεύεται η σύσταση οποιουδήποτε ενοχικού ή εμπράγματου δικαιώματος τρίτου επί των ακινήτων που βρίσκονται σε αυτή και ανήκουν στο δημόσιο.
Συνεπώς, δεν επιτρέπεται η παραχώρηση των ακινήτων της χερσαίας ζώνης Λιμένος Λευκάδας που βρίσκονται εντός της ζώνης ασφαλείας του Φάρου Λευκάδα, καθώς αυτά ανήκουν στο Ελληνικό Δημόσιο. Η απόφασή του Συμβουλίου της Επικρατείας για το τουριστικό περίπτερο υπέρ της εταιρείας «Notion Ανάπτυξη Ακινήτων Α.Ε.», που ακυρώνει τις αποφάσεις του Δημοτικού Λιμενικού Ταμείου Λευκάδας για το τουριστικό περίπτερο, εντάσσεται στους σχεδιασμούς που βάζουν στην άκρη τις λαϊκές ανάγκες. Το δημόσιο συμφέρον είναι άλλο για το κράτος του κεφαλαίου, που είναι η επιχειρηματική δράση και τα κέρδη, και άλλο για τα λαϊκά συμφέροντα. Γι’ αυτό και ξανά το ΓΕΝ, όπως είπατε, γνωμοδότησε θετικά. 
Ακόμη και αυτό το νομοθετικό πλαίσιο που διασφαλίζει τη ζώνη ασφαλείας του Φάρου από παρεμβάσεις που βάζουν σε κίνδυνο την ασφαλή ναυσιπλοΐα, το κράτος, η Κυβέρνηση και η δικαιοσύνη το αγνοούν μπροστά στην επιχειρηματική δράση. Σε περίπτωση ενός ατυχήματος, με πιθανότητα θανάτων, όπως στα Τέμπη, πάλι θα αναμασάτε τα περί κακής στιγμής, ενώ θα είναι ένα ακόμα κρατικό έγκλημα του πολιτικού προσωπικού και της δικαιοσύνης, που και τις απεργίες των εργαζομένων στον σιδηρόδρομο, που είχαν ως αίτημα τα μέτρα ασφάλειας της σιδηροδρομικής μεταφοράς, τις έβγαζε παράνομες και καταχρηστικές. 
Καμία, λοιπόν, ιδιωτικοποίηση ή παραχώρηση σε ιδιώτη της περιοχής του Φάρου δεν πρέπει να γίνει. Η περιοχή του Κάστρου ανήκει στον λαό. Ο λευκαδίτικος λαός απαιτεί να σταματήσει ο οποιοσδήποτε σχεδιασμός ιδιωτικοποίησης της περιοχής, σημερινός ή μελλοντικός, και απαιτεί, βέβαια, αυτό να παραχωρηθεί για τις ανάγκες συνολικά του λαού. 
Άρα, λοιπόν, η όποια θετική απόφαση πρέπει να επανεξεταστεί και να παρθεί πίσω, να μην γίνει καμία άλλη λειτουργία του Φάρου. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη. 
Παρακαλώ, κύριε Υπουργέ, έχετε τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, άκουσα με προσοχή τις παρατηρήσεις που μόλις διατυπώσατε. Θέλω να σας πω ότι η νομοθεσία προβλέπει συγκεκριμένη διαδικασία. Βάσει του ν.2971/2001 άρθρο 24, το Γενικό Επιτελείο Ναυτικού διατυπώνει τη γνωμοδότησή του στο πλαίσιο της αρμοδιότητάς του και το αρμόδιο Υπουργείο λαμβάνει την τελική διοικητική απόφαση, αξιολογώντας όλα τα στοιχεία του φακέλου. 
Ο ρόλος μας, ο ρόλος της πολιτικής ηγεσίας του Υπουργείου Εθνικής Αμύνης, είναι να διασφαλίζει ότι οι προβλεπόμενες διαδικασίες τηρούνται με πληρότητα, αντικειμενικότητα και σύμφωνα πάντα με το ισχύον θεσμικό νομικό πλαίσιο. Αυτό θεωρώ ότι υπηρετεί τόσο τη νομιμότητα, όσο και την αξιοπιστία της δημόσιας διοίκησης, κάτι το οποίο και εσείς, νομίζω, δεν διαφωνείτε. Κάθε υπηρεσία οφείλει να ασκεί τις αρμοδιότητές της, ανεπηρέαστα και κάθε αποφασίζον όργανο να αναλαμβάνει την ευθύνη των αποφάσεών του, όπως ακριβώς ο νόμος προβλέπει. 
Με αυτό το πνεύμα αντιμετώπισα προσωπικά το συγκεκριμένο ζήτημα μετά την προσφυγή του συναδέλφου κ. Παπαναστάση πριν από μερικούς μήνες στην Ολομέλεια και με τον ίδιο σεβασμό στις θεσμικές διαδικασίες, θα συνεχίσουμε να αντιμετωπίζουμε κάθε αντίστοιχη υπόθεση. 
Εκείνο που είχα υποσχεθεί στη Βουλή ετηρήθη. Υπήρξε η από μηδενική βάση εξέταση του θέματος από το Γενικό Επιτελείο Ναυτικού, υπήρξε η συγκεκριμένη γνωμοδότηση θετική και νομίζω ότι κατά τούτο, όσον αφορά εμένα και την πολιτική ηγεσία του Υπουργείου Εθνικής Αμύνης -πέραν του Υπουργείου Ναυτιλίας, το οποίο πρέπει να έχει μια συγκεκριμένη θέση-, είμαστε σαφείς με αυτά που είπαμε. 
Όσον αφορά το πολιτικό σκέλος της παρέμβασής σας, θέλω να σας πω ότι η παράταξη την οποία εγώ εκπροσωπώ κήδεται κυρίως υπέρ της λαϊκής οικογένειας, υπέρ των ανθρώπων που δεν έχουν τα οικονομικά μέσα να πηγαίνουν σε πεντάστερα ξενοδοχεία, αλλά να πηγαίνουν στην παραλία. Είμαστε υπέρ της ελεύθερης πρόσβασης των παραλιών με βάση τη νομιμότητα. Άλλωστε θέλω να ενημερώσω -πιθανόν το γνωρίζετε- ότι οι προηγούμενες δύο δημοτικές αρχές, οι οποίες προσεγγίζουν ιδεολογικά προς την Αριστερά, ήταν εκείνες που ξεκίνησαν το θέμα.
ΧΡΗΣΤΟΣ ΚΑΤΣΩΤΗΣ: Στον Τσίπρα είναι. Δεν έχουν καμία σχέση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Γι’ αυτό είπα ότι προσεγγίζουν γενικότερα την ευρύτερη Αριστερά.
Από κει και μπρος εγώ είμαι στη διάθεσή σας, με βάση τον κοινοβουλευτικό έλεγχο και τις επεξηγήσεις τις οποίες μπορούμε να δώσουμε, και πάλι να ενημερώσω. Αυτά προς το παρόν και θεωρώ ότι είμαι σαφής προς την απάντησή μου. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Κυρίες και κύριοι συνάδελφοι, θα ήθελα να ανακοινώσω προς το Σώμα ότι οι Υπουργοί Εθνικής Άμυνας, Εθνικής Οικονομίας και Οικονομικών και Εξωτερικών κατέθεσαν στις 10 Ιουλίου 2026 σχέδια νόμων: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου σχετικά με την αμοιβαία προστασία διαβαθμισμένων στρατιωτικών πληροφοριών» και «Κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας της Ελληνικής Δημοκρατίας σχετικά με την παροχή υποστήριξης προς το Ελληνικό Στρατιωτικό Απόσπασμα για την εκτέλεση αποστολών εναέριας ναυτικής περιπολίας». 
Παραπέμπονται στην αρμόδια διαρκή επιτροπή. 
ΠΡΟΕΔΡΕΥΩΝ (Ιωάννης Πλακιωτάκης): Συνεχίζουμε με την έκτη με αριθμό 1147/29-6-2026 επίκαιρη ερώτηση πρώτου κύκλου της Ανεξάρτητης Βουλευτού Β3΄ Νότιου Τομέα Αθηνών κ. Ραλλίας Χρηστίδου προς τον Υπουργό Περιβάλλοντος και Ενέργειας με θέμα: «Σοβαρές καταγγελίες για περιβαλλοντική ρύπανση και κίνδυνος στη δημόσια υγεία από τη λειτουργία του ΧΥΤΑ Ξερόλακκας Πατρών».
Παρακαλώ κυρία Χρηστίδου. 
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Αξιότιμη κυρία Υπουργέ, στην Ξερόλακκα δεν συζητάμε πλέον μόνο για μία πιθανή περιβαλλοντική απειλή, συζητάμε για ένα πρόβλημα που το ελληνικό κράτος γνωρίζει εδώ και δεκαετίες και παρ’ όλα αυτά εξακολουθεί να αντιμετωπίζει με παρατάσεις, επεκτάσεις και προσωρινές λύσεις. 
Ο ΧΥΤΑ λειτουργεί, όπως γνωρίζετε, σχεδόν τέσσερις δεκαετίες. Η Ξερόλακκα έχει σχεδιαστεί ως προσωρινή λύση, όμως, και αντί να αντικατασταθεί, δυστυχώς, έχει μετατραπεί σε μία μόνιμη λύση. Ο ίδιος ο Δήμος Πατρέων, ήδη από το 2015, χαρακτήριζε τον ΧΥΤΑ «βραδυφλεγή βόμβα» -καταθέτω εδώ στα Πρακτικά- και αναγνώριζε ότι ο χώρος είχε κορεστεί και έπρεπε να κλείσει το συντομότερο δυνατό. 
Έντεκα χρόνια μετά όχι μόνο δεν έκλεισε, αλλά συζητάμε για νέα επέκταση και νέα παράταση ζωής ενός χώρου που έχει υπερβεί κατά πολύ από τα αρχικά όρια σχεδιασμού του. Και όλα αυτά, ενώ οι πολίτες πληροφορούνται, σύμφωνα με αποτελέσματα εργαστηριακών αναλύσεων που παρουσιάστηκαν από τη συντονιστική ομάδα Ξερόλακκας, για τον ποταμό Μείλιχο-το καταθέτω και αυτό στα Πρακτικά- για υπερβάσεις περιβαλλοντικών ορίων, για παρουσία υδραργύρου, για προβλήματα στη διαχείριση στραγγιδίων, για ζημιές στο σύστημα βιοαερίου, για ερωτήματα σχετικά με την επάρκεια του τοίχους αντιστήριξης και για έναν ποταμό του οποίου τα δείγματα κρίνονται ακατάλληλα. Ακατάλληλα, πάντοτε, σύμφωνα με την ευρωπαϊκή νομοθεσία. 
Σήμερα, λοιπόν, που μιλάμε υπάρχουν γονείς στην Πάτρα που δεν ζητούν τίποτα το οποίο, υπό άλλες συνθήκες, για μια οποιαδήποτε άλλη ευρωπαϊκή, σύγχρονη χώρα δεν θα ήταν αυτονόητο. Ζητούν δηλαδή, να μπορούν να πουν στα παιδιά τους ότι ο τόπος που μεγαλώνουν είναι ασφαλής. Ζητούν να ξέρουν ότι το νερό που περνά από την περιοχή τους δεν κρύβει κινδύνους. Ζητούν να εμπιστευτούν, με λίγα λόγια, το κράτος και, δυστυχώς, σήμερα δεν μπορούν. Όταν υπάρχουν εργαστηριακά ευρήματα που δημιουργούν σοβαρές υπόνοιες περιβαλλοντικής επιβάρυνσης, η πολιτεία -πολύ απλά- δεν μπορεί να συνεχίζει να παριστάνει ότι δεν συμβαίνει τίποτα. 
Γι’ αυτό, κυρία Υπουργέ, σας καλούμε να απαντήσετε το εξής: Πρώτον, ποια είναι η θέση του Υπουργείου για όλα τα παραπάνω και δεύτερον, ποιες συγκεκριμένες ενέργειες θα αναλάβετε ώστε να διασφαλιστεί ότι η ανανέωση των περιβαλλοντικών όρων και η σχεδιαζόμενη επέκταση των εγκαταστάσεων δεν θα θέσουν σε κίνδυνο τη δημόσια υγεία, το υδάτινο περιβάλλον και την ασφάλεια των κατοίκων της περιοχής. 
Ευχαριστώ πολύ. 
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Χριστίδου. 
Θα απαντήσει η Υφυπουργός Περιβάλλοντος και Ενέργειας κ. Μαρία-Ελένη Σούκουλη-Βιλιάδη. Παρακαλώ, κυρία Υπουργέ. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Σας ευχαριστώ πολύ, κύριε Πρόεδρε. 
Αρχικά, κυρία Χριστίδου, να σας ευχαριστήσω για το ερώτημα, διότι η ανάδειξη κάθε θέματος περιβαλλοντικής προστασίας έχει αξία και επιβάλλεται να υπάρχει τεκμηριωμένη ενημέρωση των πολιτών και, φυσικά, των συναδέλφων εδώ στο ελληνικό Κοινοβούλιο. 
Σε ό, τι αφορά τον ΧΥΤΑ Ξερόλακκα Πατρών, σύμφωνα με την ενημέρωση από τον Δήμο Πατρέων, το περιστατικό διαρροής υγρών στραγγισμάτων προς τον ποταμό Μείλιχο, στις 24 Οκτωβρίου του 2025, προήλθε από το σύστημα συλλογής και διαχείρισης στραγγισμάτων του ΧΥΤΑ. Αιτία του περιστατικού αυτού ήταν οι ζημιές που είχε υποστεί ο ΧΥΤΑ από την καταστροφική πυρκαγιά στις 12 Αυγούστου του 2025, η οποία κατέστρεψε κρίσιμες υποδομές του. Οι βροχές του φθινοπώρου που ακολούθησαν είχαν ως αποτέλεσμα να εμφανιστούν διαρροές στο σύστημα αυτό, με πιο σημαντική αυτή που μόλις περιγράψατε στις 24 Οκτωβρίου του 2025, όπου διέφυγαν στον ποταμό Μείλιχο ποσότητες υγρών στραγγισμάτων.
Ο Δήμος Πατρέων αναφέρει, επίσης, ότι το περιστατικό αυτό αντιμετωπίστηκε από τις υπηρεσίες του Δήμου, αρχικά με θεραπευτικές επεμβάσεις προσωρινού χαρακτήρα και στη συνέχεια με πλήρη αποκατάσταση των ζημιών του συστήματος, υποστηρίζοντας ότι επρόκειτο για έκτακτο και όχι για διαρκές φαινόμενο περιβαλλοντικής ρύπανσης. 
Παράλληλα, η Διεύθυνση Περιβάλλοντος Κλιματικής Ανθεκτικότητας και Χωρικού Σχεδιασμού της Περιφέρειας Δυτικής Ελλάδας, όπως μας ενημέρωσε, έχει πραγματοποιήσει επανειλημμένους περιβαλλοντικούς ελέγχους, δειγματοληψίες και αξιολογήσεις της ποσότητας των επιφανειακών και υπόγειων υδάτων και έχει εκδώσει απόφαση επιβολής προστίμου, λόγω παραβάσεων της περιβαλλοντικής νομοθεσίας και των περιβαλλοντικών όρων του έργου, καθώς και σχέδιο συμμόρφωσης, η εφαρμογή του οποίου παρακολουθείται από τις αρμόδιες υπηρεσίες. 
Ως προς το νεότερο περιστατικό διαρροής υγρών σκούρου χρώματος, διενεργήθηκε περιβαλλοντικός έλεγχος από το αρμόδιο Κλιμάκιο Ελέγχου Ποιότητας Περιβάλλοντος και επιβλήθηκε διοικητικό πρόστιμο για παράβαση της περιβαλλοντικής νομοθεσίας, καθώς διαπιστώθηκε διαφυγή στραγγισμάτων εκτός του προβλεπόμενου συστήματος διαχείρισης λόγω έμφραξης αυτού. 
Επιπλέον, σε μεταγενέστερο έλεγχο διαπιστώθηκε ότι δεν τεκμηριωνόταν η προβλεπόμενη συνεχής παρακολούθηση του ρυπαντικού φορτίου των στραγγισμάτων που καταλήγουν στο αποχετευτικό δίκτυο μέσω του μόνιμα εγκατεστημένου αλατοποιημένου οργάνου, γεγονός που οδήγησε στην επιβολή νέου διοικητικού προστίμου και τέθηκε σχετική προθεσμία συμμόρφωσης.
Καταλαβαίνετε, λοιπόν, ότι οι υπηρεσίες που προστατεύουν το περιβάλλον, οι αρμόδιες γι’ αυτό, έχουν κάνει τη δουλειά τους επιβάλλοντας συγκεκριμένα πρόσθημα και, βεβαίως, σχετικές προθεσμίες συμμόρφωσης. Όλα τα ανωτέρω ευρήματα, όμως, έχουν τεθεί και στη Διεύθυνση Περιβαλλοντικής Αδειοδότησης, τη ΔΙΠΑ, στο Υπουργείο Περιβάλλοντος και Ενέργειας, όπου κατατέθηκε νέα ΑΕΠΟ του έργου και για την οποία θα σας μιλήσω στη δευτερολογία μου. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κυρία Υπουργό. 
Παρακαλώ, κυρία Χρηστίδου. 
ΡΑΛΛΙΑ ΧΡΗΣΤΙΔΟΥ: Κυρία Υπουργέ, άλλη μία φορά «στο ίδιο έργο θεατές». Κάθε φορά που απευθύνουμε επίκαιρη ερώτηση είναι σαν να συμβαίνει κάτι, σαν να πετάγεται η μπάλα, μονίμως, στην εξέδρα. 
Χαίρομαι που συμφωνείτε. Χαίρομαι που καταλογίζονται τα σχετικά πρόστιμα. Έτσι, αλήθεια, θεωρείτε ότι λύνεται το πρόβλημα, όμως; Λύνεται το πρόβλημα έτσι; Διότι το βασικό ερώτημα παραμένει, εάν όλα τα έχετε κάνει σωστά, γιατί εξακολουθούν να υπάρχουν τόσο σοβαρές καταγγελίες από την τοπική κοινωνία; Γιατί υπάρχουν ευρήματα που προκαλούν τόσο μεγάλη ανησυχία και, κυρίως, αντί να έχει προηγηθεί ένας ολοκληρωμένος ανεξάρτητος έλεγχος, γιατί αυτές οι ενέργειες να γίνουν εκ των υστέρων; 
Και δεν έχω λάβει απάντηση ή τουλάχιστον δεν την άκουσα καλά, να την ακούσω στη δευτερολογία σας. Γιατί προχωράει η επέκταση λειτουργίας του ΧΥΤΑ; Εγώ οφείλω να πω, από αυτό το Βήμα, ότι η αρχή της προφύλαξης αποτελεί θεμελιώδη αρχή του Ευρωπαϊκού Περιβαλλοντικού Δικαίου και αυτό σημαίνει ότι όταν υπάρχουν σοβαρές ενδείξεις κινδύνου για τη δημόσια υγεία ή το περιβάλλον η πολιτεία οφείλει να προλαμβάνει. 
Η Πολιτεία οφείλει να προλαμβάνει, να μην μεταθέτει την ευθύνη αλλού και ούτε να απολογείται εκ των υστέρων. Και όταν οι πολίτες φοβούνται για το νερό που πίνουν-καταθέτω εδώ στα Πρακτικά- «Αμετάπειστοι οι κάτοικοι στον ΧΥΤΑ Ξερόλακκας, που βλέπουν αντί για κλείσιμο, νέα επέκταση».
Όταν οι πολίτες φοβούνται για τον αέρα που αναπνέουν, δεν μπορεί μια Κυβέρνηση, η οποία οκτώ χρόνια έχει ως προμετωπίδα της κυβερνητικής της πολιτικής την ασφάλεια των πολιτών, να λέει ότι δεν ευθυνόμαστε εμείς και μεταθέτουμε την ευθύνη κάπου αλλού. Η απάντηση θα πρέπει να είναι η αποκατάσταση αυτής της εμπιστοσύνης στην πολιτεία, των πολιτών απέναντι στην πολιτεία. 
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Γι’ αυτό λοιπόν -για να μην τρώω και τον χρόνο, γιατί πραγματικά θέλω να ακούσω και τη δευτερολογία σας- οι Δημοκράτες-Προοδευτικό Κέντρο, δεν ζητάμε γενικές διαβεβαιώσεις. Ζητάμε συγκεκριμένες δεσμεύσεις, συγκεκριμένο χρονοδιάγραμμα και συγκεκριμένες ενέργειες, πέρα από το ότι έχετε καταβάλει διοικητικά πρόστιμα.
 Οι πολίτες σάς ζητούν, όχι εμείς -εμείς απλά ακούμε τους πολίτες και μεταφέρουμε τη φωνή τους εδώ μέσα στο Κοινοβούλιο- όταν η δημόσια υγεία και το περιβάλλον τίθενται υπό αμφισβήτηση, η Πολιτεία, για όσο είστε κυβέρνηση, να επιλέγει την πρόληψη αντί για την καταστολή, την πρόληψη αντί για την αναμονή και πολύ απλά την ευθύνη αντί για την αδράνεια. 
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Χρηστίδου.
Τον λόγο έχει η κυρία Υπουργός.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Σας ευχαριστώ πολύ, κύριε Πρόεδρε.
 Κυρία συνάδελφε, όταν υπάρχει ανάγκη επέκτασης ενός έργου, αντιλαμβάνεστε ότι δεν είναι πολιτική απόφαση. Η Πολιτεία οφείλει να δίνει τις εγκρίσεις, να προστατεύει το περιβάλλον σύμφωνα με την περιβαλλοντική νομοθεσία και σε κάθε περίπτωση οι μελέτες είναι αυτές που θα δώσουν την ανάγκη του να πρέπει να μεγαλώσει ή όχι ο ΧΥΤΑ. 
Από την άλλη, θέλω να σας ενημερώσω για κάτι πολύ σημαντικό. Ήδη με την υπ’ αριθμό 77081/5301/7-07-2026 απόφαση του Γενικού Διευθυντή Περιβαλλοντικής Πολιτικής του Υπουργείου Περιβάλλοντος και Ενέργειας εγκρίθηκε η απόφαση έγκρισης περιβαλλοντικών όρων του έργου Χώρος Υγιεινής Ταφής Αποβλήτων, ΧΥΤΑ, Κέντρο Διαλογής Ανακυκλώσιμων Υλικών, ΚΔΑΥ, Σταθμός Μεταφόρτωσης Απορριμμάτων, ΣΜΑ και Μονάδα Επεξεργασίας Βιοαποβλήτων, ΜΕΒΑ, της πρώτης διαχειριστικής ενότητας Αχαΐας στη θέση Ξερόλακκα του Δήμου Πατρέων. 
Η νέα ΑΕΠΟ τροποποιεί, ανανεώνει και κωδικοποιεί την παλιότερη ΑΕΠΟ του 2015 μαζί με τις τροποποιήσεις του 2016 και του 2020. Σύμφωνα με αυτήν προβλέπεται η διάθεση αποβλήτων στον ΧΥΤΑ να είναι επιτρεπτή μέχρι να γεμίσουν τα κύτταρα και σε κάθε περίπτωση το αργότερο για ένα έτος από την έκδοσή της ΑΕΠΟ. Αυτό σημαίνει ότι ο ΧΥΤΑ μπορεί να συνεχίσει να δέχεται απορρίμματα, αλλά μόνον μέχρι να πληρωθούν τα συγκεκριμένα κύτταρα ή το πολύ για έναν χρόνο, δηλαδή μέχρι περίπου τις 7 Ιουλίου του 2027 -όποιο συμβεί πρώτο.
 Μετά τη λήξη αυτού του διαστήματος πρέπει να ξεκινήσει η αποκατάσταση των τμημάτων αυτού του ΧΥΤΑ. Η νέα απόφαση έγκρισης περιβαλλοντικών όρων προβλέπει την υποχρεωτική έναρξη της περιβαλλοντικής αποκατάστασης, καθώς και αυστηρότερους όρους τήρησης οριακών λιπαντικών ουσιών, σύμφωνα με τα οριζόμενα στη σχετική νομοθεσία, σχέδιο παρακολούθησης αυτών των όρων και υποχρέωση υποβολής των μετρήσεων βάσει του προαναφερόμενου σχεδίου. 
Κυρία συνάδελφε, η προστασία του περιβάλλοντος δεν προσφέρεται για μικροκομματικές αντιπαραθέσεις. Απαιτεί ευθύνη, συνέπεια και προσήλωση στην εφαρμογή της νομοθεσίας. Και η Κυβέρνησή μας, ο Πρωθυπουργός Κυριάκος Μητσοτάκης και ο Υπουργός Σταύρος Παπασταύρου έχουν αποδείξει στην πράξη ότι δεν κάνουν εκπτώσεις στην περιβαλλοντική προστασία. Η τήρηση της περιβαλλοντικής νομοθεσίας είναι υψίστης σημασίας στα πλαίσια του στρατηγικού μας σχεδιασμού για την επίτευξη της αειφόρου ανάπτυξης. Και γνωρίζουμε ότι οι ελεγκτικές διαδικασίες είναι σημείο κλειδί για την επιτυχία αυτού του στρατηγικού στόχου.
Σήμερα, όμως, η παρέμβασή μας αναδεικνύει και τη σημασία και την αξία της ενεργούς συμμετοχής και των πολιτών, αλλά και φυσικά τη σημασία του ενεργού ρόλου του Βουλευτή. Και γι’ αυτό θα ήθελα να τονίσω για άλλη μια φορά ότι η πόρτα μας στο Υπουργείο θα είναι πάντα ανοιχτή σε δημιουργικές, τεκμηριωμένες προτάσεις που υπηρετούν το δημόσιο συμφέρον και την προστασία του περιβάλλοντος. Αυτό είναι το χρέος μας απέναντι στους πολίτες και αυτό θα συνεχίσουμε να υπηρετούμε με συνέπεια. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε κι εμείς την κυρία Υπουργό.
 Συνεχίζουμε τώρα με τη δεύτερη με αριθμό 1172/6-7-2026 επίκαιρη ερώτηση δευτέρου κύκλου του Βουλευτή Α΄ Ανατολικής Αττικής της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Γκιόκα προς τον Υπουργό Ναυτιλίας και Νησιωτικής Πολιτικής με θέμα: «Για τις απαράδεκτες και επικίνδυνες συνθήκες για την ασφάλεια ναυτεργατών, επιβατών και κατοίκων της περιοχής που έχουν διαμορφωθεί στο λιμάνι της Ραφήνας».
Παρακαλώ, κύριε Γκιόκα, έχετε τον λόγο.
ΙΩΑΝΝΗΣ ΓΚΙΟΚΑΣ: Ευχαριστώ, κύριε Πρόεδρε.
Κύριε Υπουργέ, όπως γνωρίζετε, το λιμάνι της Ραφήνας είναι ένα μικρό συγκριτικά λιμάνι μέσα στην πόλη της Ραφήνας, που εξυπηρετούσε διαχρονικά κοντινές αποστάσεις, δρομολόγια στην Εύβοια ή στα κοντινά νησιά των Κυκλάδων. Ωστόσο, τα τελευταία χρόνια με ευθύνη της Κυβέρνησης και με ευθύνη του Συμβουλίου Ακτοπλοϊκών Συγκοινωνιών, στο οποίο συμμετέχει και το Υπουργείο Ναυτιλίας και οι εφοπλιστές και η ΠΝΟ, έχουν αυξηθεί σε τόσο μεγάλο βαθμό τα δρομολόγια τα ακτοπλοϊκά δρομολόγια που δεν μπορούν να υποστηριχθούν ούτε από τις υφιστάμενες λιμενικές εγκαταστάσεις ούτε από τις υποδομές, που υπάρχουν γενικότερα στην περιοχή. Σε ετήσια βάση μιλάμε πλέον για δυόμισι εκατομμύρια επιβάτες και οκτακόσιες χιλιάδες αυτοκίνητα και φορτηγά. 
Πού έχει οδηγήσει αυτή η κατάσταση; Στον υπερκορεσμό του λιμανιού για τις τέσσερις υφιστάμενες θέσεις συν μία για λόγους ασφαλείας, στο ότι πολλές μέρες δύο και τρία πλοία παραμένουν στη ράδα και διανυκτερεύουν σε μη ασφαλή αγκυροβόλια εκτός του λιμένα, με αποτέλεσμα οι ναυτεργάτες να είναι διαρκώς stand by με παραβίαση των ωραρίων εργασίας και ανάπαυσης σε συνδυασμό με τις μειωμένες εργατικές θέσεις, με εντατικοποίηση της εργασίας, με ψυχική και σωματική εξάντληση. 
Αντιλαμβάνεστε ότι όλα τα παραπάνω οδηγούν σε πολύ μεγάλους κινδύνους για την ασφάλεια τόσο των ίδιων των πληρωμάτων όσο και των επιβατών, που κάνουν χρήση του συγκεκριμένου λιμανιού. Ήδη πριν από λίγες ημέρες σημειώθηκε ατύχημα στο λιμάνι της Ραφήνας με την πρόσκρουση πλοίου στον λιμενοβραχίονα του λιμανιού, στο πλαίσιο αυτού του αγώνα δρόμου που κάνουν οι ακτοπλοϊκές εταιρείες που με τις πλάτες της Κυβέρνησης επιλέγουν τη Ραφήνα, γιατί μπορούν με χαμηλότερο κόστος να εκτελούν τα δρομολόγιά τους. 
Και φυσικά αυτό αφορά και τους κατοίκους της περιοχής που βλέπουν η καθημερινότητα τους να έχει γίνει αφόρητη εξαιτίας της αυξημένης κίνησης στο λιμάνι της Ραφήνας.
 Ερωτάσθε, λοιπόν, τι μέτρα θα λάβει η Κυβέρνηση για να αυξηθούν οι οργανικές συνθέσεις των πλοίων, για να σταματήσει η παραβίαση των όρων εργασίας και ανάπαυσης των ναυτεργατών και να διασφαλιστεί η εφαρμογή των συλλογικών συμβάσεων εργασίας, όπως επίσης για να εξαλειφθούν οι κίνδυνοι που δημιουργούνται για τη ναυσιπλοΐα, τα πληρώματα, τους επιβάτες και τους κατοίκους της περιοχής που δημιουργήθηκαν από την αναμόρφωση και την έγκριση δρομολογίων, που οδήγησαν και στη μη ασφαλή διανυκτέρευση πλοίων εκτός λιμένας Ραφήνας;
Για όλα αυτά θέλουμε τις απαντήσεις του Υπουργείου. 
ΠΡΟΕΔΡΕΥΩΝ (Ιωάννης Πλακιωτάκης): Θα απαντήσει ο Υφυπουργός Ναυτιλίας και Νησιωτικής Πολιτικής, ο κ. Στέφανος Γκίκας.
Παρακαλώ, κύριε Υπουργέ.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε. 
Να πω κατ’ αρχάς ότι για το Υπουργείο Ναυτιλίας και Νησιωτικής Πολιτικής, αλλά και για ότι το Λιμενικό Σώμα, την Ελληνική Ακτοφυλακή, η ασφάλεια της ανθρώπινης ζωής στη θάλασσα, η ασφάλεια της ναυσιπλοΐας και η τήρηση των κανόνων εργασίας των ναυτικών αποτελούν αδιαπραγμάτευτες προτεραιότητες. 
Το κεντρικό Λιμεναρχείο Ραφήνας στο πλαίσιο των αρμοδιοτήτων του λαμβάνει τα αναγκαία μέτρα για την εύρυθμη λειτουργία του λιμένος και διενεργεί τακτικούς και έκτακτους ελέγχους τόσο για ζητήματα ασφάλειας, όσο ακριβώς και για την εφαρμογή των απαιτήσεων σχετικά με τις ώρες εργασίας και ανάπαυσης των ναυτικών. 
Οι έλεγχοι αυτοί σας διαβεβαιώ δεν είναι τυπικοί, είναι ουσιαστικοί και περιλαμβάνουν μία σειρά από ελέγχους, που για λόγους χρόνου δεν θα αναφερθώ. Όπου διαπιστώνονται, λοιπόν, παραβάσεις, κινείται άμεσα η διαδικασία επιβολής των προβλεπόμενων κυρώσεων και παράλληλα λαμβάνονται ενέργειες για άμεση αποκατάσταση τυχόν αντικανονικοτήτων με εντολή μάλιστα εντατικοποίησης των σχετικών ελέγχων.
 Ως προς τα δρομολόγια και τον αριθμό των πλοίων που δραστηριοποιούνται στις γραμμές Ραφήνας-Κυκλάδων, υπενθυμίζω ότι οι πλοιοκτήτριες εταιρείες στο πλαίσιο του ισχύοντος θεσμικού πλαισίου που διέπει τις θαλάσσιες μεταφορές, υποβάλλουν δηλώσεις δρομολόγησης οι οποίες αξιολογούνται με κριτήρια που περιλαμβάνουν μεταξύ άλλων και τις δυνατότητες των λιμενικών υποδομών.
 Για τη δρομολογιακή περίοδο 2025-26 έχουν ανακοινωθεί οι δηλώσεις τακτικής δρομολόγησης για συνολικά δεκαπέντε πλοία στις γραμμές Ραφήνας-Κυκλάδων.

Ιδιαίτερη σημασία έχει ότι στις ανακοινώσεις δρομολόγησης έχει τεθεί ρητώς ο όρος συμμόρφωσης των πλοιοκτητών με τις υποδείξεις της Λιμενικής Αρχής Ραφήνας όσον αφορά στην πρόσδεση, παραμονή, ελλιμενισμό και διανυκτέρευση των πλοίων. Αυτό είναι ιδιαίτερα κρίσιμο. 
Σε σχέση τώρα με τη διανυκτέρευση των πλοίων με βάση την ενημέρωση από τον Οργανισμό Λιμένος Ραφήνας παρέρχονται τέσσερις θέσεις ελλιμενισμού, διανυκτέρευσης για πλοία που πραγματοποιούν εγκεκριμένα δρομολόγια. Για τα λοιπά πλοία η ευθύνη της επιλογής ασφαλούς εναλλακτικής θέσης ελλιμενισμού ή διανυκτέρευσης βαρύνει τους πλοιάρχους και τις εταιρείες τους, πάντοτε υπό τις οδηγίες και τον έλεγχο της Λιμενικής Αρχής Ραφήνας ως προς την ασφάλεια και τη νομιμότητα. 
Τέλος, σε ό,τι αφορά το αναπτυξιακό πρόγραμμα και τη μελέτη διαχείρισης του Λιμένα Ραφήνας, αυτό όπως γνωρίζετε, τελεί υπό διαδικασία έγκρισης. Έχει υποβληθεί ο σχετικός φάκελος στις αρμόδιες υπηρεσίες. Έχει υπάρξει ομόφωνη θετική γνωμοδότηση, υπό όρους όμως, από την αρμόδια επιτροπή σχεδιασμού και παράλληλα βρίσκεται σε εξέλιξη η περιβαλλοντική αξιολόγηση των σχετικών στοιχείων και της διαβούλευσης. 
Κλείνω επαναλαμβάνοντας ότι η λειτουργία ενός λιμένα με αυξημένη θερινή κίνηση, όπως της Ραφήνας, απαιτεί συνεχή επιχειρησιακή παρακολούθηση, αυστηρή τήρηση των κανόνων ασφαλείας και εντατικούς ελέγχους. Στη δευτερολογία μου θα αναπτύξω περαιτέρω.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Γκιόκα. 
ΙΩΑΝΝΗΣ ΓΚΙΟΚΑΣ: Κύριε Υπουργέ, πραγματικά η απάντησή σας δημιουργεί τουλάχιστον πολύ σοβαρά ερωτηματικά. Είπατε ότι το Υπουργείο Ναυτιλίας έχει ως προτεραιότητα την ασφάλεια της ζωής στη θάλασσα και την ασφάλεια στη ναυσιπλοΐα. Για να μη θυμίσω ότι αυτά, ακριβώς με τα ίδια λόγια, σε άλλο τομέα των μεταφορών, τα έχουνε πει στο παρελθόν και άλλοι συνάδελφοί σας στο Υπουργικό Συμβούλιο, περί της προτεραιότητας, της ασφάλειας και της ζωής, και όλοι ξέρουμε τι ακολούθησε. 
Για να γίνει πειστικό αυτό που λέτε, πρέπει να συνοδεύεται με συγκεκριμένες πράξεις, με συγκεκριμένα έργα και να δώσετε συγκεκριμένες απαντήσεις στα ζητήματα που έχουν αναδείξει και οι ναυτεργάτες με την πρόσφατη απεργία τους, η οποία μάλιστα είχε 100% επιτυχία από όλες τις ειδικότητες, παρά το γεγονός ότι η αστική δικαιοσύνη έσπευσε να τη βγάλει παράνομη με μια πρωτοφανή απόφαση. Απέρριψε μεν την αίτηση προσωρινής διαταγής που κατέθεσαν οι εφοπλιστές και μετά από δύο ώρες έκανε δεκτά τα ασφαλιστικά μέτρα. Πρωτοφανής απόφαση! Για να κηρυχθεί εσπευσμένα η απεργία αυτή ως παράνομη. 
Όμως η απεργία έγινε και είχε 100% επιτυχία, γιατί τα πληρώματα γνωρίζουν οι εργαζόμενοι, οι ναυτεργάτες, πάρα πολύ καλά σε τι συνθήκες δουλεύουν. Γνωρίζουν και για την υπερεργασία, και για το πώς γίνονται οι διανυκτερεύσεις των πλοίων, και για την εξάντληση, και τι κίνδυνοι δημιουργούνται από το να είναι εξαντλημένοι οι ναυτεργάτες, όχι μόνο για την ίδια τους τη ζωή και την ασφάλεια, αλλά και για των χιλιάδων επιβατών που χρησιμοποιούν τα συγκεκριμένα πλοία. 
Επίσης, αυτό ανέδειξαν οι μαζικοί φορείς της περιοχής, ο ίδιος ο Δήμος Ραφήνας, ο οποίος γνωρίζει ποια είναι η κατάσταση, ιδιαίτερα κατά τους καλοκαιρινούς μήνες, με την επιβάρυνση που υπάρχει στην ευρύτερη περιοχή. Ακόμη και οι λιμενικοί, οι εργαζόμενοι στο Λιμενικό, που δεν μπορούν να λειτουργήσουν, δεν μπορούν να εργαστούν σε τέτοιες συνθήκες. 
Αντί λοιπόν να δώσετε εσείς απάντηση σε όλα αυτά, τι κάνατε μόλις τώρα; Πετάξατε το μπαλάκι στους εφοπλιστές, οι οποίοι κάνουν αυτό που κάνουν, αυτό που φέρνει κέρδη, ότι την ευθύνη την έχουν οι πλοιοκτήτριες εταιρείες και οι πλοίαρχοι για τα αγκυροβόλια εκτός λιμένα Ραφήνας. Είναι δυνατόν; Είναι δυνατόν να έρχεται η Κυβέρνηση και το Υπουργείο και να πετάει το μπαλάκι, αντί να πάρει μέτρα για την ασφάλεια των ναυτεργατών, των επιβατών, των κατοίκων της περιοχής; 
Θέλουμε συγκεκριμένες απαντήσεις. Η κατάσταση στο λιμάνι της Ραφήνας, κύριε Υπουργέ, έχει φτάσει στο κόκκινο εδώ και χρόνια, αλλά πλέον είναι και στο μη παρέκει. Θα υπάρχει ατύχημα. Τι θα γίνει αν ένα βυτιοφόρο, από τα πολλά που διέρχονται καθημερινά από έναν δρόμο με μία λωρίδα κυκλοφορίας, ντεραπάρει; Θα υπάρχει με μαθηματική ακρίβεια ατύχημα. 
Η Κυβέρνηση πρέπει να δεσμευτεί ότι θα πάρει όλα τα αναγκαία μέτρα για να υπάρχουν ασφαλείς λιμενικές εγκαταστάσεις, για να ελέγξει τους εφοπλιστές που κάνουν ό,τι γουστάρουν στην κυριολεξία και να προστατεύσει και τους ναυτεργάτες και τους εργαζόμενους στο λιμάνι και τους κατοίκους της περιοχής. Τουλάχιστον στη δευτερολογία σας πρέπει να μας απαντήσετε συγκεκριμένα για όλα αυτά τα ζητήματα. 
Λύση δεν είναι το master plan, αυτό που είναι στη διαβούλευση, το οποίο μάλιστα αλλάζει άρδην τη φυσιογνωμία της περιοχής και το έχουν απορρίψει οι κάτοικοι. Υπάρχουν λιμάνια στην Αττική. Αυτά τα λιμάνια πρέπει να λειτουργούν με κριτήριο τις λαϊκές ανάγκες και όχι με κριτήριο τον ανταγωνισμό, το κέρδος, όπως γίνεται μέχρι σήμερα. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γκιόκα. 
Παρακαλώ, κύριε Υπουργέ, έχετε τον λόγο. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Κατ’ αρχάς θέλω να επαναλάβω ότι για το Υπουργείο Ναυτιλίας και Νησιωτικής Πολιτικής, για τον ίδιο τον Υπουργό, τα θέματα ασφάλειας είναι μεγίστης, πρωτευούσης σημασίας. Έχουν πολλαπλασιαστεί οι έλεγχοι σε όλα τα μήκη και πλάτη της χώρας, στα λιμεναρχεία, στα πλοία, στα πορθμεία, παντού, ακριβώς για να είμαστε προετοιμασμένοι στα θέματα ασφάλειας κατά τον καλό, κατά τον καλύτερο δυνατό τρόπο. 
Λοιπόν, τρία ζητήματα. Πρώτον, για την οργανική σύνθεση, τις ώρες εργασίας και ανάπαυσης και την εφαρμογή των συλλογικών ρυθμίσεων στη ναυτική εργασία, οι αρμόδιες λιμενικές αρχές δεν περιορίζονται σε γενικές επισημάνσεις. Κάνουν ελέγχους με συγκεκριμένα εργαλεία, όπως είναι τα αρχεία ωρών εργασίας ανάπαυσης, τα ημερολόγια, τα ναυτολόγια κ.λπ. Κάθε καταγγελία που φτάνει στις υπηρεσίες μας διερευνάται και όπου διαπιστώνονται υπερβάσεις ή παραβιάσεις κινούνται άμεσα οι διαδικασίες κυρώσεων. 
Δεύτερον, σε σχέση με τους κινδύνους που συνδέονται με τον ελλιμενισμό και τη διανυκτέρευση εκτός λιμένα, η Κυβέρνηση και το Υπουργείο δεν αγνοούν τις πιέσεις που δημιουργεί η αυξημένη κίνηση. Γι’ αυτό και ο όρος συμμόρφωσης στις υποδείξεις της Λιμενικής Αρχής έχει τεθεί ρητά στις ανακοινώσεις δρομολόγησης. Δεν πρόκειται για μια γενική διατύπωση, αλλά για επιχειρησιακή πρόβλεψη, που δίνει στη Λιμενική Αρχή το πλαίσιο να ρυθμίζει την πρόσδεση, την παραμονή, τις μεθορμίσεις και τη διανυκτέρευση με γνώμονα την ασφάλεια, με άλφα κεφαλαίο. 
Τρίτον, αναφέρετε στην ερώτησή σας για το θέμα ενός ρυμουλκού. 
ΙΩΑΝΝΗΣ ΓΚΙΟΚΑΣ: Δεν υπάρχει!
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ναι. Και της ετοιμότητας για έκτακτα συμβάντα. Επισημαίνω ότι η Λιμενική Αρχή αξιολογεί διαρκώς τις επιχειρησιακές ανάγκες του λιμένα, ιδίως τη θερινή περίοδο, αυτό το τρίμηνο της φωτιάς, και λαμβάνει όλα τα μέτρα που πρέπει στο πεδίο των αρμοδιοτήτων της για την ασφάλεια της ναυσιπλοΐας και βεβαίως για την αντιμετώπιση περιστατικών. 
Τέταρτον, ως προς την κυκλοφοριακή επιβάρυνση, δεν θα το αρνηθούμε, αυτό είναι πράγματι ένα γεγονός. Πέριξ του λιμένα και τη συνολική πίεση στην περιοχή είναι προφανές ότι η λειτουργία ενός μεγάλου επιβατικού λιμένα έχει αθροιστικές επιπτώσεις, που δεν αφορούν μόνο στο θαλάσσιο σκέλος αλλά και στην ξηρά. Εκεί απαιτείται συντονισμός όλων των συναρμόδιων φορέων, ώστε οι ροές οχημάτων, η διαχείριση της κίνησης και οι προβλέψεις ασφάλειας να ανταποκρίνονται στον πραγματικό όγκο της θερινής περιόδου. 
Να κλείσω ως συμπέρασμα. Το Υπουργείο Ναυτιλίας και Νησιωτικής Πολιτικής αντιμετωπίζει το ζήτημα με τρία ταυτόχρονα εργαλεία: Πρώτον, αυστηρή εφαρμογή των κανόνων ναυτικής εργασίας μέσω εντατικών ελέγχων, δεύτερον, επιχειρησιακή ρύθμιση του ελλιμενισμού και της διανυκτέρευσης μέσω δεσμευτικών υποδείξεων της Λιμενικής Αρχής και, τρίτον, προώθηση των αναγκαίων διαδικασιών για την αναβάθμιση και τον ορθολογικό σχεδιασμό του λιμένα στο πλαίσιο των προβλεπόμενων εγκρίσεων. 
Αυτό είναι το πλαίσιο με το οποίο λειτουργούμε και με το οποίο θα συνεχίσουμε, ιδιαίτερα καθώς εισερχόμαστε βεβαίως στο αποκορύφωμα της θερινής περιόδου. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Θα συνεχίσουμε με την όγδοη με αριθμό 1153/30-6-2026 επίκαιρη ερώτηση πρώτου κύκλου του Ανεξάρτητου Βουλευτή Κερκύρας κ. Αλεξάνδρου-Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Οσμή σκανδάλου για τους πόρους του Μεταφορικού Ισοδυνάμου: Τουλάχιστον από το 2023 γνώριζε η Κυβέρνηση ότι υπήρχε σοβαρότατο ζήτημα».
Κύριε Αυλωνίτη, έχετε τον λόγο. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευχαριστώ, κύριε Πρόεδρε.
Κύριε Υφυπουργέ, όλα καλά μας τα λέτε για το Υπουργείο Ναυτιλίας και Νησιωτικής Πολιτικής, ενώ, κατά τη γνώμη μου, δεν είναι όλα έτσι. Έχω την εντύπωση ότι όταν πηγαίνετε στο γραφείο σας δεν είσαστε τόσο περιχαρής γι’ αυτά που βλέπετε. Και θα σας πω γιατί το λέω αυτό. 
Μεταφορικό ισοδύναμο - συσχέτιση με ΟΠΕΚΕΠΕ. Από το 2023 κάνω αυτή τη δουλειά εδώ, με επίκαιρες ερωτήσεις, με απλές ερωτήσεις, με αναφορές, ζητώντας να μου πείτε τι ακριβώς συμβαίνει με το μεταφορικό ισοδύναμο, το οποίο αργεί πολύ να δοθεί. 
Και όμως, διαπίστωσα ότι το 2023 στις εκλογές, ενώ προηγουμένως είχε ειπωθεί ότι ελέγχονται επιχειρήσεις οι οποίες χρωστάνε περίπου 12 εκατομμύρια -απάντηση που μου είχε δώσει ο Υφυπουργός, ο κ. Παππάς, σε επίκαιρη ερώτηση για εξακόσιες τριάντα δύο, νομίζω, στις 8-5-2023. Γι’ αυτές είχε γίνει έλεγχος και διαπιστώθηκε ότι οι εξακόσιες τριάντα δύο επιχειρήσεις ελέγχονται για 12 εκατομμύρια ευρώ το 2022-, κάνουν ερώτηση συνάδελφοι από το ΠΑΣΟΚ και εσείς τους απαντάτε ότι ελέγχονται επίσης οκτακόσιες τέσσερις επιχειρήσεις -καλά δεν λέω;- και βρίσκετε εσείς ότι υπάρχει μία κομπίνα πιθανόν 4.147.000 ευρώ. Αυτά τα λεφτά περιέργως καταβάλλονται λίγες μέρες πριν από τις εκλογές, όπως είπα προηγουμένως. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Δεν μας δίνετε ξεκάθαρες απαντήσεις. Τι συμβαίνει; Ποια ήταν τα πορίσματα των ελέγχων; Από το 2023, το 2024, το 2025 και το 2026 έχουν γίνει ερωτήσεις. Απαντάτε τώρα πρόσφατα ότι υποβάλατε κάποιες εγκλήσεις. 
Σας ζητάει ο κ. Νικητιάδης, ο συνάδελφος του ΠΑΣΟΚ, να πείτε τι έλεγχοι έχουν γίνει, ποια είναι τα πορίσματα των ελέγχων, τι ακριβώς συμβαίνει και, μάλιστα διαρκούντος και του μεγάλου σκανδάλου του ΟΠΕΚΕΠΕ. Και -προσέξτε- ακούμε ότι κάπου το 90% αυτών των επιχειρήσεων είναι από την Κρήτη. Από την Κρήτη! 
Θέλω να μου πείτε τι συμβαίνει, κύριε Υπουργέ, με αυτή την ιστορία. Θα μας δώσετε…
 ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Αυλωνίτη. 
Παρακαλώ, κύριε Υπουργέ. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε. 
Κατ’ αρχάς, θέλω να πω ότι έχουμε απαντήσει σε πάρα πολλές ερωτήσεις και βεβαίως θα απαντήσουμε και στη δική σας. Πριν από λίγες μέρες πράγματι απαντήσαμε ενδελεχώς σε ερώτηση του κ. Νικητιάδη. 
Επιτρέψτε μου να πω τα εξής. 
Πρώτον, ξεκαθαρίζω ότι η πολιτική μας είναι μηδενικής ανοχής σε φαινόμενα κατάχρησης του μέτρου του μεταφορικού ισοδυνάμου. 
Δεύτερον, αναφορικά με τη λειτουργία και τους ελέγχους, σε σχέση με τις επιχειρήσεις η διαδικασία υλοποιείται μέσω του πληροφοριακού συστήματος της δράσης, με ταυτοποίηση μέσω κωδικών taxisnet και αξιοποίηση διαλειτουργικότητας με την ΑΑΔΕ για στοιχεία της επιχείρησης. Οι αιτήσεις χρηματοδότησης καταχωρίζονται ηλεκτρονικά με ευθύνη του δικαιούχου ως προς την ακρίβεια των δηλωθέντων, ενώ προβλέπονται έλεγχοι σώρευσης κρατικών ενισχύσεων και διοικητικές επαληθεύσεις σε δείγματα ή και σε ευρύτερες ομάδες, όταν υπάρχουν ενδείξεις ασυνήθιστων δεδομένων. 
Τρίτον, ως προς τα ευρήματα και τις ενέργειες που έχουν ήδη γίνει, κατά την υλοποίηση -τα έχουμε πει πολλές φορές, τα επαναλαμβάνουμε- χρηματοδότησης του μέτρου για το δεύτερο εξάμηνο του 2022 εντοπίστηκαν ασυνήθη δεδομένα κατά την επεξεργασία των αιτήσεων. Για τον λόγο αυτό, δόθηκε εντολή διενέργειας εκτεταμένου -το τονίζω, εκτεταμένου- ελέγχου σε επιχειρήσεις, με αιτούμενο ποσό χρηματοδότησης πάνω από 2.000 ευρώ. 
Από τα ευρήματα των ελέγχων προέκυψε ισχυρή πιθανολόγηση κακής χρήσης του μέτρου από συγκεκριμένες ομάδες επιχειρήσεων. Μεταξύ άλλων, βρήκαμε περιπτώσεις μη προσκόμισης δικαιολογητικών, αποδεικτικών δηλαδή, υπαναχώρησης -μόλις ζητήσαμε έλεγχο, αποχώρησαν-, καθώς και ανάρτησης κενών αρχείων αποδεικτικών. 
Τέταρτον, ως προς το ζήτημα της ανάκτησης, με βάση το κανονιστικό πλαίσιο της δράσης, όταν διαπιστώνεται ότι δεν υποβάλλονται τα απαιτούμενα δικαιολογητικά ή όταν προκύπτουν ανακριβή στοιχεία, εκκινεί διαδικασία διοικητικού ελέγχου και, όπου συντρέχει περίπτωση, διαδικασία ανάκτησης αχρεωστήτως καταβληθέντων ποσών, η οποία μπορεί να είναι έντοκη.
Στο πλαίσιο λοιπόν αυτό για συγκεκριμένες περιπτώσεις εκδόθηκαν αποφάσεις έντοκης ανάκτησης, με το συνολικό ποσό, που αναφέρατε πράγματι, των 4.147.023 ευρώ. 
Έχουν επίσης ενημερωθεί ότι για επιχειρήσεις που δεν ανταποκρίθηκαν ούτε στην κλήση για προσκόμιση αποδεικτικών ούτε στην επιστροφή των ποσών που έλαβαν υποβλήθηκε από εμέ στις 12-5-2026 έγκληση ενώπιον της Εισαγγελίας Πρωτοδικών Μυτιλήνης. 
Κύριε συνάδελφε, ο μηχανισμός εντοπισμού αποκλίσεων λειτουργεί. Οι έλεγχοι διευρύνονται, όταν υπάρχουν ενδείξεις. Και η Διοίκηση προχωρά στις προβλεπόμενες ενέργειες, οι οποίες περιλαμβάνουν διοικητικούς ελέγχους, πράξεις ανάκτησης, βεβαίωση οφειλών και, όπου απαιτείται, ναι, ποινική διερεύνηση. 
Έκτον, αναφορικά με τον χρόνο επιβολής κυρώσεων, η αλληλουχία των διοικητικών ενεργειών δεν μπορεί να παρακάμπτει δικαιώματα ενημέρωσης, υποβολής αντιρρήσεων των αποφάσεων της ανάκτησης. Γνωρίζετε κάλλιον εμού ως δικηγόρος. Προκειμένου οι πράξεις να είναι νομικά θωρακισμένες, απαιτείται συλλογή στοιχείων, τήρηση προθεσμιών και αξιολόγηση δεδομένων. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
 Παρακαλώ, κύριε Αυλωνίτη. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Κύριε Υφυπουργέ, γιατί μας αφήνετε λοιπόν τόσο καιρό να σας κάνουμε ερωτήσεις, να χαλάμε μελάνι στον εκτυπωτή μας και δεν μας δίνετε όλα αυτά τα στοιχεία, τα οποία αορίστως λέτε, δεν μας δίνετε αντίγραφο της μηνύσεως την οποίαν υποβάλατε αφού διαγράψατε τα ονόματα, δεν μας απαντάτε τι γίνεται όταν το Επιμελητήριο της Κρήτης, αλλά και διάφορα site και εφημερίδες της Κρήτης, μιλάνε γι’ αυτά τα ζητήματα του μη ελέγχου; Γιατί δεν μας λέτε το πιο βασικό, το πιο καθοριστικό για μένα; 
Διαπιστώσατε κάτι. Πείτε μου λοιπόν γι’ αυτά που διαπιστώσατε τι ελέγχους και τι διοικητικές ευθύνες αναζητήσατε στην περίπτωση κατά την οποίαν, όπως είπατε, δεν έγινε ούτε ένας έλεγχος, αφού στους σχετικούς φακέλους δεν υπήρχε ούτε ένα δικαιολογητικό. Το είπατε προηγουμένως και το διαπιστώσαμε και εμείς από τις διάφορες καταγγελίες. 
Υπάρχουν φάκελοι οι οποίοι φαίνεται ότι δεν έχουν κανένα περιεχόμενο και τα χρήματα εδόθησαν. Εδώ είναι ξεκάθαρη περίπτωση απάτης. Γι’ αυτές τις περιπτώσεις εγώ στην έρευνα που έκανα για τον ΟΠΕΚΕΠΕ δεν συνάντησα περίπτωση φακέλου που να μην έχει ούτε ένα έγγραφο. 
Σας ρωτάω λοιπόν στην προκειμένη περίπτωση: Σ’ αυτές τις περιπτώσεις τι κάνετε; Έχετε την υποχρέωση να μας δώσετε αυτά τα στοιχεία; Μπορείτε να μας δώσετε αυτά τα στοιχεία να τα ελέγξουμε εμείς ή να τα αναζητήσουμε μέσω της δικαστικής οδού, για να δούμε τι ακριβώς συμβαίνει; 
Απαντήστε μου, σας παρακαλώ. Μια τέτοια έρευνα θα έπρεπε να την έχετε κάνει, γιατί το Επιμελητήριο δυο-τρία χρόνια πριν σας έλεγε -στο Υπουργείο Ναυτιλίας- ξεκάθαρα ότι το 80% με 90% αυτών των συγκεκριμένων επιχειρήσεων έχουν έδρα την Κρήτη, σε χρονικό διάστημα που ήταν και ερευνώμενο στην περίπτωση του ΟΠΕΚΕΠΕ. 

Σας ρωτάω για τις περιπτώσεις αυτές: Υποψιαστήκατε ότι πιθανόν κάτι συμβαίνει στην Κρήτη; Βρήκαμε καταγγελίες που γίνονται, παραδείγματος χάρη, ένας που είχε γραφείο τελετών έπαιρνε μεταφορικό ισοδύναμο με αιτιολογικό ότι μετέφερε κάσες -μακριά από εμάς!- σε άλλο μέρος της Ελλάδας. Είχανε σχέσεις με τους ελεγχόμενους στον ΟΠΕΚΕΠΕ; Να μου πείτε συγκεκριμένα.
Κάνατε κάποια ταύτιση για αυτούς που εξαπάτησαν το ευρωπαϊκό δημόσιο και το ελληνικό δημόσιο και τον ΟΠΕΚΕΠΕ, που είναι χιλιάδες οι εταιρείες από εκεί; Δεν πρέπει να μας πείτε; 
Και σας ρωτάω: Τα 4 εκατομμύρια που μείωσαν το αρχικό ποσό των 12 εκατομμυρίων που μας είπε ο κ. Παππάς, δόθηκαν και μετά ζητήθηκαν πίσω τη χρονική περίοδο των εκλογών του 2023; 
Εδώ δεν θέλω απάντηση για να το ελέγξω, να το κάνω, να το ράνω. Να μου πείτε πότε καταβλήθηκαν αυτά τα λεφτά για τα οποία ζητάτε εσείς να επιστραφούν από τους θεωρούμενους ως δικαιούχους. Επεστράφησαν; Επεστράφησαν νομιμοτόκως; Τι ακριβώς έχει γίνει; 
Και τελευταία ερώτηση, για να μην αναγκαστώ να κάνω αναφορά για να μου δώσετε τα έγγραφα: Έχετε την ευγένεια ως Υπουργείο να μου δώσετε όλα τα δικαιολογητικά αυτά; Ή εν πάση περιπτώσει να έρθω εκεί στο Υπουργείο σας να διαπιστώσω ιδίοις όμμασι τι συμβαίνει με αυτές τις επιχειρήσεις που πήρανε το μεταφορικό ισοδύναμο χωρίς να έχουν καταθέσει ούτε ένα δικαιολογητικό! Ήταν ελλιπή τα δικαιολογητικά τους;
Και σε τελευταία ανάλυση πέστε μου γιατί άργησε η καταβολή του μεταφορικού ισοδυνάμου και τι ακριβώς συμβαίνει. Έχει σχέση με τους ελέγχους που γίνονται;
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Αυλωνίτη.
Παρακαλώ, κύριε Υπουργέ, έχετε τον λόγο.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Επαναλαμβάνουμε αυτά τα οποία έχουμε πει και άλλες φορές. 
Το δεύτερο εξάμηνο του 2022 διαπιστώθηκαν ασυνήθη δεδομένα, οπότε το Υπουργείο βεβαίως δεν προέβη σε πληρωμές μεταφορικού ισοδυνάμου αυτών των εταιρειών - όλων των εταιρειών, όλων των επιχειρήσεων-, εάν προηγουμένως δεν γινόταν αυτός ο ενδελεχής έλεγχος. 
Έγινε λοιπόν ο ενδελεχής έλεγχος σε πάνω από δέκα χιλιάδες τόσες επιχειρήσεις. Πράγματι, κάποιες από αυτές τις επιχειρήσεις αποχώρησαν οι περισσότερες μόνες τους από τον έλεγχο. Δηλαδή, απέσυραν την αίτηση, δεν διεκδίκησαν πλέον λεφτά. Κάποιες άλλες επέμεναν. Μέσα σε αυτές που επέμεναν ήταν, αν θυμάμαι καλά, ογδόντα τέσσερις επιχειρήσεις που είχαν στείλει κενά pdf ως δικαιολογητικά. Η υπόθεση αυτή βρίσκεται στον Εισαγγελέα της Μυτιλήνης με δική μου έκκληση. 
Από εκεί και πέρα, έγινε ο έλεγχος και διαπιστώθηκε ότι από αυτές τις επιχειρήσεις που απέσυραν την αίτησή τους για τον άλφα ή βήτα λόγο, περίπου το 10% -κάπου χίλιες από αυτές- είχαν πληρωθεί το πρώτο εξάμηνο. Ζητήσαμε, λοιπόν, να γίνουν οι αναδρομικοί έλεγχοι σε αυτές τις επιχειρήσεις και όχι μόνο στο πρώτο εξάμηνο, αλλά και στο δεύτερο εξάμηνο του 2021 και στο πρώτο εξάμηνο του 2021. 
Ο έλεγχος έδειξε ότι από αυτές τις επιχειρήσεις οκτακόσιες τέσσερις δεν είχαν τα δικαιολογητικά ή δεν ανταποκρίθηκαν φέρνοντας τα δικαιολογητικά που είναι υποχρεωμένες οι επιχειρήσεις να κρατούν. Και έτσι λοιπόν κάναμε όλη τη διαδικασία που έπρεπε μέσω των δικαστικών -εν προκειμένω της Εισαγγελίας Μυτιλήνης-  και ζητάμε αυτά τα 4 εκατομμύρια αχρεωστήτως καταβληθέντα. 
Να πω κάτι ακόμα. Ως προς την πλειοψηφία των επιχειρήσεων που, όπως μου λέτε, φαίνεται  να έχουν έδρα την Κρήτη, οι έλεγχοι γίνονται βάσει δεδομένων, κριτηρίων κινδύνου και ενδείξεων αποκλίσεων. Όπου προκύπτει ότι οι επιχειρήσεις δεν ανταποκρίθηκαν ή δεν τεκμηρίωσαν τα δηλωθέντα, ενεργοποιούνται - όπως σας είπα- τα προβλεπόμενα μέτρα ανεξαρτήτως έδρας. 
Ως προς το ερώτημα περί διασταύρωσης ΑΦΜ και άλλες υποθέσεις, κάθε συνεργασία και διασταύρωση γίνεται στο πλαίσιο των αρμοδιοτήτων μας και σε συνεργασία με τις αρμόδιες Αρχές. Εκεί που η διοίκηση έχει ενδείξεις ή δεδομένα που συνδέονται με πιθανή ποινική ή άλλη παράνομη δραστηριότητα, τα θέτει στη διάθεση των αρμόδιων Εισαγγελικών και Ελεγκτικών Αρχών. Αυτό ήδη έχει γίνει με την έγκληση που σας είπα, στις 12-05-2026, για τις επιχειρήσεις που δεν συμμορφώθηκαν. 
Συμπερασματικά, η ουσία είναι σε τρεις άξονες:
Πρώτον, το μέτρο του μεταφορικού ισοδυνάμου στηρίζεται, δεύτερον, οι έλεγχοι ενισχύονται και, τρίτον, οι ενδεχόμενες απάτες και παρατυπίες δεν γίνονται ανεκτές. 
Όσον αφορά στην αίτησή σας για τα έγγραφα, είναι δικαστικά έγγραφα και πρέπει να τα αναζητήσετε με δικαστικό τρόπο. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Συνεχίζουμε τώρα με την πέμπτη με αριθμό 1165/3-7-2026 επίκαιρη ερώτηση δεύτερου κύκλου του Βουλευτή Μαγνησίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Αλεξάνδρου Μεϊκόπουλου προς τον Υπουργό Ναυτιλίας και Νησιωτικής Πολιτικής με θέμα: «Σοβαρά ερωτήματα νομιμότητας και περιορισμού του ανταγωνισμού από τον υπό διαβούλευση Κανονισμό Ρυμουλκήσεων του Οργανισμού Λιμένος Βόλου».  
Παρακαλώ, κ. Μεϊκόπουλε.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κύριε Πρόεδρε. 
Κύριε Υπουργέ, προφανώς θα συζητήσουμε ένα θέμα το οποίο ξεπερνά κατά πολύ τα όρια μιας διαφωνίας μεταξύ του Οργανισμού Λιμένος Βόλου και εταιρειών ρυμούλκησης. Συζητάμε για το αν οι κανόνες, που διέπουν τη λειτουργία ενός δημόσιου λιμένα, θα υπηρετούν πραγματικά την ασφάλεια ή αν θα χρησιμοποιούνται ως εργαλείο περιορισμού του ανταγωνισμού. Αυτό θα συζητήσουμε. 
Το 2024, όταν φέραμε ξανά το ίδιο θέμα στη Βουλή, υπήρξαν σοβαρές επιφυλάξεις για έναν Κανονισμό που πίσω από την επίκληση της ασφάλειας εισήγαγε απαιτήσεις χωρίς νομοθετική τεκμηρίωση, με αποτέλεσμα να αποκλείονται στην πράξη οι επιχειρήσεις που δραστηριοποιούνται επί δεκαετίες στο Λιμάνι του Βόλου. Θα περίμενε κανείς ότι μετά τη δημόσια συζήτηση, μετά τις παρεμβάσεις επαγγελματικών φορέων, μετά τις τεχνικές εκθέσεις, κύριε Υπουργέ και τις τοποθετήσεις των αρμόδιων Αρχών, ο ΟΛΒ -ο Οργανισμός Λιμένος Βόλου, δηλαδή-θα επανεξέταζε το σχέδιό του. 
Αντί αυτού, επαναφέρει σχεδόν αμετάβλητο τον ίδιο Κανονισμό σαν να μην προηγήθηκε τίποτα απολύτως, σαν να μην υπήρξε κανένας διάλογος. Και εδώ γεννάται ένα εύλογο πολιτικό ερώτημα αν πράγματι, κύριε Υπουργέ, στόχος είναι η ασφάλεια. Ερώτημα: Γιατί επιλέγονται ρυθμίσεις που αμφισβητούνται ακόμη και από τις ίδιες τις αρμόδιες δημόσιες Αρχές; Απλό ερώτημα. 
Η Ρυθμιστική Αρχή Λιμένων έχει επισημάνει ότι ο Λιμένας Βόλου δεν εμπίπτει στις εγκαταστάσεις υψηλής επικινδυνότητας του άρθρου 11 του Προεδρικού Διατάγματος 83/2022, όπου προβλέπονται οι αυξημένες απαιτήσεις πυρόσβεσης. Το ίδιο το Υπουργείο σας έχει ήδη απαντήσει εγγράφως από το 2021. Έχω εδώ την απάντηση ότι τα ηλικιακά όρια στα ρυμουλκά δεν αποτελούν κριτήριο ναυτικής ασφάλειας και προσκρούουν στον ευρωπαϊκό Κανονισμό 2017/352. Κι όμως, ακριβώς αυτές οι προσβλέψεις επανέρχονται.
Επιπρόσθετα, ο Οργανισμός Λιμένα Βόλου αποκλείει αδικαιολόγητα τα μονοπρόπελα ρυμουλκά και επιβάλλει αυθαίρετα και χωρίς αιτιολογία την απαίτηση μεγάλης ελκτικής δύναμης 30 τόνων, σε αντίθεση με όσα προβλέπει το Π.Δ.83/2022. 
Κύριε Υπουργέ, πραγματικά εγώ δεν σας ζητώ να υιοθετήσετε τις απόψεις ενός επαγγελματικού κλάδου.  Σας ζητώ να μας πείτε αν εξακολουθεί να ισχύει η θέση του ίδιου του Υπουργείου σας. Γιατί αν εξακολουθεί να ισχύει, τότε δεν μπορεί να επιτρέπεται να προχωρήσει ένας Κανονισμός που δημιουργεί τόσο σοβαρά ερωτήματα νομιμότητας, περιορίζει τον ανταγωνισμό και απειλεί να καταστήσει ακριβότερο και λιγότερο ανταγωνιστικό το βασικό λιμάνι της Θεσσαλίας. 
Σας ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Παρακαλώ, κύριε Υπουργέ, έχετε τον λόγο.        
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Κύριε συνάδελφε, καταρχάς να επαναλάβω -το είπαμε και προηγουμένως- ότι για το Υπουργείο Ναυτιλίας και Νησιωτικής Πολιτικής τα θέματα ασφαλείας είναι πρωτευούσης σημασίας και βεβαίως η ασφάλεια των λιμενικών εγκαταστάσεων, αλλά και η εύρυθμη λειτουργία της αγοράς λιμενικών υπηρεσιών. 
Ως προς τη διαδικασία, ο Κανονισμός στον οποίον αναφέρεστε για την ασφαλή πρόσδεση, απόδεση και επιφυλακή των υπόχρεων σε ρυμούλκηση ή επιφυλακή πλοίων, εκδίδεται από τον φορέα διαχείρισης, εν προκειμένω τον ΟΛΒ Α.Ε., στο πλαίσιο του ισχύοντος θεσμικού πλαισίου, η δε αρμόδια λιμενική Αρχή ελέγχει την εφαρμογή του. 
Το κρίσιμο, όμως, είναι ότι στη συγκεκριμένη περίπτωση του Οργανισμού Λιμένος Βόλου μιλάμε για σχέδιο κανονισμού το οποίο τελεί υπό διαμόρφωση και διαβούλευση, άρα δεν έχει ακόμα οριστικοποιηθεί ούτε τεθεί σε εφαρμογή. Ένα το κρατούμενο.
Δεύτερον, ως προς την ουσία των προδιαγραφών, είναι αυτονόητο ότι κάθε τεχνική προδιαγραφή ή πρόσθετη απαίτηση που τίθεται σ’ έναν λιμένα οφείλει να τεκμηριώνεται με βάση τις ιδιαιτερότητες και τα χαρακτηριστικά του, τη χωροταξική διαμόρφωση, τις καιρικές συνθήκες που επικρατούν, την πυκνότητα της θαλάσσιας κυκλοφορίας, το είδος και τα χαρακτηριστικά των εξυπηρετούμενων πλοίων, των φορτίων που διακινούνται, καθώς και την αξιολόγηση κινδύνου και τη συμμόρφωση με συστήματα ασφαλούς διαχείρισης. Στο πλαίσιο αυτό, τυχόν ειδικότερες ή πρόσθετες απαιτήσεις είναι επιτρεπτές μόνον εφόσον είναι συμβατές με το ισχύον εθνικό και ενωσιακό πλαίσιο και δεν οδηγούν σε αδικαιολόγητους αποκλεισμούς.
Τρίτον, ως προς τα ειδικά σημεία που θέτετε στην ερώτηση, δηλαδή την απαίτηση πιστοποίησης πυροσβεστικής ικανότητος FiFi 1 και το ηλικιακό όριο σαράντα ετών για ρυμουλκά, το Υπουργείο προσεγγίζει τα ζητήματα αυτά με όρους τεκμηρίωσης, αναλογικότητας και πραγματικής ανάγκης. Ειδικά για την πυροσβεστική ικανότητα λαμβάνουμε υπόψιν πράγματι τις παρατηρήσεις της Ρυθμιστικής Αρχής Λιμένων ως προς το εάν ο Λιμένας Βόλου εμπίπτει σε κατηγορία που δικαιολογεί τέτοιου τύπου αυξημένες απαιτήσεις. Παράλληλα, λαμβάνουμε υπόψιν και τις αξιολογήσεις όσων επιχειρησιακά εμπλέκονται στη διαχείριση περιστατικών, καθώς και το επιχειρησιακό περιβάλλον του Λιμένος. 
Τέταρτον, ως προς τον ανταγωνισμό και τη λειτουργία της αγοράς, η πολιτική ηγεσία του Υπουργείου έχει από την πρώτη στιγμή καταστήσει σαφές ότι παράλληλα με την αδιαπραγμάτευτη προτεραιότητα στην ασφάλεια, μας ενδιαφέρει η απρόσκοπτη λειτουργία της σχετικής αγοράς εντός των πλαισίων του νόμου, χωρίς αδικαιολόγητους περιορισμούς και χωρίς στρεβλώσεις. Σ’ ένα λιμάνι οι κανόνες πρέπει να διασφαλίζουν την ασφάλεια, αλλά και να είναι αντικειμενικοί, διαφανείς και εφαρμόσιμοι, ώστε να υπηρετούν το δημόσιο συμφέρον, χωρίς να περιορίζουν αδικαιολόγητα την πρόσβαση παρόχων. 
Πέμπτον, σε σχέση με την αναστολή της διαδικασίας που ζητάτε στην ερώτηση, εφόσον πρόκειται για σχέδιο που βρίσκεται σε εξέλιξη, η ουσιαστική παρέμβαση του Υπουργείου δεν είναι να προκαταλάβει το αποτέλεσμα, αλλά να διασφαλίσει ότι πριν από οποιαδήποτε οριστικοποίηση θα έχουν συνεκτιμηθεί οι κρίσιμες παράμετροι, οι παρατηρήσεις των αρμόδιων Αρχών και οι τεκμηριωμένες θέσεις των εμπλεκόμενων φορέων. 
Προς αυτήν την κατεύθυνση παρακολουθούμε στενά το όλο θέμα και τηρούμε θεσμική επικοινωνία με τους αρμόδιους φορείς, ώστε οι τελικές ρυθμίσεις να είναι λειτουργικές, ασφαλείς και νομικά ανθεκτικές. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Κύριε Μεϊκόπουλε, έχετε τον λόγο.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Κύριε Υπουργέ, είναι η δεύτερη φορά που έρχεται σχεδόν αυτούσιος ο ίδιος Κανονισμός, χωρίς να έχει ενσωματώσει τη σοβαρότητα των παρατηρήσεων των αρμόδιων Αρχών. 
Ας πάμε λίγο πίσω. Τι μας έλεγε το 2024 ο κ. Στυλιανίδης; Ότι ουσιαστικά αρμόδια να εξετάσει τα ζητήματα είναι η Ρυθμιστική Αρχή Λιμένων. Στο μεταξύ, κύριε Υπουργέ, οι αρμόδιες αρχές μίλησαν. Η Ρυθμιστική Αρχή Λιμένων δεν είπε ότι ο ΟΛΒ έχει δίκιο. Είπε ότι ο Λιμένας Βόλου δεν είναι λιμένας υψηλής επικινδυνότητας, ώστε να δικαιολογούνται αυτομάτως οι απαιτήσεις που εισάγει ο νέος Κανονισμός. Και ακόμη σημαντικότερο; Ανακοίνωσε ότι θα εξετάσει αυτεπαγγέλτως αν οι νέες προδιαγραφές περιορίζουν αδικαιολόγητα τη συμβατική ελευθερία και τον ανταγωνισμό.
Το ίδιο το Υπουργείο σας, κύριε Υπουργέ, έχει διατυπώσει μια ξεκάθαρη θέση ότι τα ηλικιακά όρια για τα ρυμουλκά δεν σχετίζονται με τη ναυτική ασφάλεια και προσκρούουν στον Κανονισμό της Ευρωπαϊκής Ένωσης 2017/352.
Άρα, σήμερα δεν βρισκόμαστε μπροστά σε μια διαφωνία μεταξύ ιδιωτών. Βρισκόμαστε μπροστά σε μια αντίφαση της ίδιας της διοίκησης. Από τη μία πλευρά οι αρμόδιες δημόσιες αρχές διατυπώνουν σοβαρότατες επιφυλάξεις, από την άλλη ο Οργανισμός Λιμένος Βόλου επαναφέρει σχεδόν αυτούσιο τον ίδιο Κανονισμό ενισχυμένο και με νέες απαιτήσεις που δεν προβλέπονται στην εξουσιοδοτική νομοθεσία, σα να μην ελήφθη υπόψη καμία από αυτές τις επισημάνσεις που σας ανέφερα.
Εδώ υπάρχει ένα κρίσιμο ζήτημα. Το θέμα δεν είναι αν θα συνεχίσουν να λειτουργούν τρεις ή τέσσερις εταιρείες ρυμούλκησης. Το θέμα, κύριε Υπουργέ, είναι τι λιμάνι θέλουμε. Θέλουμε ένα λιμάνι ανοικτό, ανταγωνιστικό, που προσελκύει πλοία και φορτία ή ένα λιμάνι όπου μέσα και από υπέρμετρες και αμφισβητούμενες τεχνικές προδιαγραφές περιορίζεται η αγορά και αυξάνεται τελικά το κόστος για κάθε χρήστη; Διότι ξέρετε πολύ καλά ότι όταν περιορίζεται ο ανταγωνισμός στις λιμενικές υπηρεσίες, δεν πληρώνει το τίμημα μόνον ο πάροχος, αλλά το πληρώνει κάθε πλοίο που προσεγγίζει το λιμάνι, το πληρώνει κάθε εξαγωγική επιχείρηση της Θεσσαλίας, το πληρώνει τελικά η ανταγωνιστικότητα του ίδιου του Λιμένα και αυτό δεν είναι ζήτημα συντεχνιακό, αλλά είναι καθαρά ζήτημα αναπτυξιακό.
Γι’ αυτό, κύριε Υπουργέ, σήμερα νομίζω ότι δεν μπορείτε και δεν επιτρέπεται, κατά τη γνώμη μου, να αρκεστείτε σε μια γενική επίκληση της ασφάλειας. Η ασφάλεια είναι αδιαπραγμάτευτη, συμφωνούμε. Εξίσου αδιαπραγμάτευτη, όμως, είναι και η νομιμότητα, κύριε Υπουργέ, γιατί είναι ύποπτη η στάση που κρατά ο Οργανισμός Λιμένος Βόλου. Εξίσου αδιαπραγμάτευτη, κατά τη γνώμη μου, είναι η ίση πρόσβαση στην αγορά και εξίσου αδιαπραγμάτευτη είναι η υποχρέωση της πολιτείας να μην επιτρέπει τη δημιουργία τετελεσμένων που ενδέχεται να οδηγήσουν σε ολιγοπωλιακές ή μονοπωλιακές συνθήκες. 
Γι’ αυτό και σας καλώ σήμερα να δώσετε μια ξεκάθαρη πολιτική απάντηση. Θα ζητήσετε από τον Οργανισμό Λιμένος Βόλου να αναστείλει την προώθηση αυτού του Κανονισμού και να τον επανεξετάσει υπό το φως των παρατηρήσεων της Ρυθμιστικής Αρχής Λιμένων, των επίσημων θέσεων του ίδιου του Υπουργείου και των τεκμηριωμένων παρεμβάσεων των παραγωγικών φορέων; Διότι αυτή είναι πλέον και η πολιτική ευθύνη της Κυβέρνησης, όχι θα παρακολουθεί τις εξελίξεις, αλλά να διασφαλίζει ότι το Λιμάνι του Βόλου θα λειτουργεί με κανόνες που υπηρετούν ταυτόχρονα την ασφάλεια, τη νομιμότητα, αλλά και τον υγιή ανταγωνισμό. 
Σας ευχαριστώ πολύ.
(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μεϊκόπουλο.
Κύριε Υπουργέ, έχετε τον λόγο.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Κύριε συνάδελφε, αναφέρατε τη Ρυθμιστική Αρχή Λιμένων. Πράγματι έχει σε εξέλιξη διαδικασία ελέγχου και διερεύνησης, προκειμένου να διαπιστώσει εάν οι προτεινόμενες προδιαγραφές δικαιολογούνται βάσιμα και για λόγους δημοσίου συμφέροντος, ιδίως σε ό,τι αφορά στην επίδρασή τους στην αγορά. Το Υπουργείο θα λάβει υπόψιν του τα πορίσματα και τις διαπιστώσεις της Αρχής, στο πλαίσιο βεβαίως των θεσμικών του αρμοδιοτήτων. Αυτό είναι το πρώτο.
Δεύτερον, για να είναι νόμιμη και σωστά σχεδιασμένη οποιαδήποτε πρόσθετη προδιαγραφή, θα πρέπει να υπάρχει καθαρή και ειδική τεκμηρίωση. Όσον αφορά την απαίτηση FiFi 1 και το ηλικιακό όριο, το Υπουργείο δεν πρόκειται να τα αποδεχθεί αυτά άκριτα ούτε να τα απορρίψει με δογματικό τρόπο.
Η θέση μας είναι: αξιολόγηση του πραγματικού κινδύνου, των επιχειρησιακών αναγκών, της αναλογικότητας του μέτρου και της συμβατότητάς του με το ισχύον θεσμικό πλαίσιο. Αν κάτι δεν τεκμηριώνεται επαρκώς ή αποδειχθεί δυσανάλογο είναι προφανές ότι δεν θα περάσει. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. ΠΑΡΙΣ ΚΟΥΚΟΥΛΟΠΟΥΛΟΣ)
Τρίτον, ως προς το ζήτημα του ανταγωνισμού και της βιωσιμότητας είναι σημαντικό να πούμε καθαρά ότι το δημόσιο συμφέρον δεν εξαντλείται μόνο στο οικονομικό σκέλος ούτε όμως ταυτίζεται αποκλειστικά με τη θέσπιση όλο και αυστηρότερων απαιτήσεων. Το δημόσιο συμφέρον είναι η ασφαλής λειτουργία του λιμένα, η απρόσκοπτη εξυπηρέτηση της ναυτιλιακής δραστηριότητας και η ύπαρξη μιας αγοράς που λειτουργεί με διαφάνεια και με ίσους όρους. Άρα, το ζητούμενο είναι ισορροπημένοι κανόνες με επαρκή τεχνική και λειτουργική τεκμηρίωση. 
Συνοψίζοντας, προτεραιότητα είναι η ασφάλεια με κανόνες τεκμηριωμένους και αναλογικούς αλλά ταυτόχρονα και η εύρυθμη λειτουργία της αγοράς και του λιμένα. Αυτό είναι το πλαίσιο μέσα στο οποίο κινούμαστε. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Θα συζητήσουμε τώρα τη τέταρτη με αριθμό 1179/6-7-2026 επίκαιρη ερώτηση δεύτερου κύκλου της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Υποδομών και Μεταφορών με θέμα: «Η θέση του Ελληνικού Δημοσίου στην Δίκη για το Έγκλημα των Τεμπών ενώπιον του Τριμελούς Εφετείου Κακουργημάτων Λάρισας».
Στην ερώτηση θα απαντήσει ο Αναπληρωτής Υπουργός Υποδομών και Μεταφορών κ. Γεώργιος Κώτσηρας. 
Η κυρία Πρόεδρος της Πλεύσης Ελευθερίας έχει τον λόγο για την πρωτολογία της.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Υπουργέ, έρχομαι από τα δικαστήρια της Ευελπίδων όπου χρειάστηκε να διακόψουμε την διαδικασία και να πάμε σε άλλη αίθουσα γιατί από την ψευδοροφή με ηλεκτρονικές εγκαταστάσεις έσταζε νερό επάνω στα ηλεκτρικά μικρόφωνα. Δεν ξέρω αν αυτό εμπίπτει στις αρμοδιότητες του Υπουργείου Υποδομών και Μεταφορών ή αν θα μου απαντούσε ο κ. Δήμας ότι δεν είναι δική του αρμοδιότητα. Πάντως στην Ελλάδα του κ. Μητσοτάκη, την Ελλάδα 2.0, έχουμε και δικαιοσύνη 2.0, όπως φαίνεται και πρέπει να διεξάγονται οι δίκες με κίνδυνο ηλεκτροπληξίας. Είναι πραγματικά φοβερό και οχληρό. 
Έρχομαι στην επίκαιρη ερώτησή μου που αφορά το έγκλημα των Τεμπών και την μείζονα αποκάλυψη στην οποία προβήκατε την προηγούμενη φορά και σας ευχαριστώ γιατί πράξετε το καθήκον σας. Δεν το είχε πράξει ο προκάτοχός σας, ο κ. Κυρανάκης, που τώρα είναι εστεμμένος Γραμματέας της Νέας Δημοκρατίας. Εσείς καταθέσατε το έγγραφο του Νομικού Συμβουλίου του Κράτους από 6 Μαρτίου του 2026, από το οποίο προκύπτει με τρόπο αναντίρρητο και απροσμάχητο ότι το Νομικό Συμβούλιο του Κράτους δεν έχει κάνει την απαιτούμενη προεργασία για να προσδιορίσει ευθύνες και να περιορίσει την παράσταση του Ελληνικού Δημοσίου στη δίκη για το έγκλημα των Τεμπών. Χωρίς να έχει γίνει αυτή η διαδικασία, όπως ομολογείται ευθέως από το Νομικό Συμβούλιο του Κράτους στο έγγραφο που φέρατε, ο κ. Κυρανάκης περιόρισε τη δήλωση παράστασης του Ελληνικού Δημοσίου σε τέσσερα μόνο πρόσωπα, τους τρεις σταθμάρχες και τον προϊστάμενο τους εποπτεύοντα -ο οποίος ήδη καταφέρεται κατά του Ελληνικού Δημοσίου- και απέκλεισε την παράσταση του Ελληνικού Δημοσίου ο κ. Κυρανάκης για τους υπόλοιπους τριάντα δύο κατηγορουμένους. 
Η διαδικασία αυτή είναι πρωτοφανούς παρέμβασης της εκτελεστικής εξουσίας στη δικαστική, αλλά και στη διεκδίκηση των αξιώσεων του κράτους. Ήδη υπάρχει αρθρογραφία σχετικά με αυτήν την μείζονα θεσμική εκτροπή. 
Θα καταθέσω στα Πρακτικά τα σχετικά δημοσιεύματα. Με την επίκαιρη ερώτηση που σας έχω υποβάλει σας ρωτώ εάν γνωρίζετε με βάση ποια στοιχεία πραγματοποιήθηκε αυτή η παρέμβαση και εκτροπή. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Πρόεδρε. 
Ο κύριος Υπουργός έχει τον λόγο για την απάντησή του. 
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Σας ευχαριστώ πολύ, κύριε Πρόεδρε. 
Κυρία Πρόεδρε, είναι η τρίτη φορά που ερχόμαστε στο πλαίσιο του κοινοβουλευτικού ελέγχου να συζητήσουμε ένα παρόμοιο ερώτημα για ένα θέμα που επί της ουσίας έγκειται στην μεγάλη τραγωδία των Τεμπών που μας έχει συγκλονίσει όλους. Όπως γνωρίζετε ήδη -το ανέφερα και στην προηγούμενη απάντησή μου- επί της ουσίας στο θέμα έχει απαντήσει ο προκάτοχός μου σε επίκαιρη ερώτηση δική σας τον Μάιο του 2026 όπου αναφερθήκατε και ρωτήσατε επί των λόγων επί των οποίων βασίστηκε η επιλογή αυτή. Σας απήντησε νομίζω αναλυτικά και με επάρκεια. Η αυτή απάντηση περιλαμβάνεται επίσης τόσο στην αλληλογραφία που υπήρξε προς το Νομικό Συμβούλιο του Κράτους όσο και στη δήλωση παράστασης υποστήριξης κατηγορίας εκ μέρους του Ελληνικού Δημοσίου. Μπορώ να καταθέσω και στα Πρακτικά την απάντηση του προκατόχου μου. Νομίζω την έχετε ούτως η άλλως και εσείς η ίδια. 
Αυτό που θέλω να τονίσω και να προσθέσω επί του ζητήματος που θέτετε είναι ότι προφανώς η δικονομική στάση του Ελληνικού Δημοσίου είναι προφανές ότι δεν προδικάζει το αποτέλεσμα της ποινικής διαδικασίας. Κάθε κρίση σχετικά με την ποινική ευθύνη ή μη των κατηγορουμένων θα προκύψει μόνο κατόπιν της προβλεπόμενης δικαστικής διαδικασίας με απόλυτο και πλήρη σεβασμό στις αρχές του κράτους δικαίου, στο Σύνταγμα, στις αρχές της δίκαιης δίκης και σε όλα όσα επιτάσσει το ευρύτερο νομικό μας πλαίσιο. 
Ως εκ τούτου νομίζω ότι το μείζον αυτή τη στιγμή είναι να υπάρξει συνέχιση της δίκης με τον ομαλότερο τρόπο προκειμένου η ελληνική δικαιοσύνη και μόνον αυτή να αξιολογήσει όλα τα δεδομένα, το αποδεικτικό υλικό και να προβεί στη δικανική κρίση, η οποία θα είναι απαραίτητη για να απονεμηθεί δικαιοσύνη που τόσο πραγματικά ανάγκη έχουμε όλοι στο να ολοκληρωθεί με τον δικαιότερο και επαρκέστερο τρόπο αυτή η νομική διαδικασία.
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
 Η  κυρία Πρόεδρος της Πλεύσης Ελευθερίας κ. Ζωή Κωνσταντοπούλου για τη δευτερολογία της έχει τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Υπουργέ, καταλαβαίνω τη δυσκολία και την αμηχανία σας, αλλά δεν θα μου γλιστρήσετε έτσι διότι καταλαβαίνετε και εσείς ότι το θέμα είναι μείζον. Είστε και εσείς δικηγόρος. Γνωρίζετε πολύ καλά ότι σύμφωνα με το άρθρο 24 του οικείου νόμου θα έπρεπε να έχει το Ελληνικό Δημόσιο και θα έπρεπε να έχει η αρμόδια αρχή υποβάλει όλα τα στοιχεία στο Νομικό Συμβούλιο του Κράτους για την άσκηση των αξιώσεων του ελληνικού δημοσίου. Αυτό το γνωρίζετε άριστα. 
Θα σας καταθέσω και το οικείο άρθρο που προβλέπει ότι όταν οι διαδικασίες αφορούν σε κακουργήματα μετά από γραπτό αίτημα της αρμόδιας υπηρεσίας που υποβάλλεται χωρίς καθυστέρηση και συνοδεύεται με όλα τα απαραίτητα έγγραφα, πληροφορίες και άλλα στοιχεία της υπόθεσης, ορίζεται σύμφωνα με τις διατάξεις του παρόντος λειτουργός του Νομικού Συμβουλίου του Κράτους, ο οποίος παρίσταται ως πληρεξούσιος του Δημοσίου μαζί με τον προϊστάμενο της υπηρεσίας που εκπροσωπεί το Δημόσιο. 
Θα καταθέσω στα Πρακτικά, λοιπόν, τη νομοθεσία. Είναι ο ν.4831/2021. Ήσασταν νομίζω Υφυπουργός Δικαιοσύνης τότε οπότε πρέπει να το γνωρίζετε. Μπορεί να μην ήσασταν ακόμα. Θα μας το πείτε. Νομίζω όμως ότι εκεί υπηρετούσατε τότε. Είναι νόμος του 2021, το άρθρο 24, παράγραφος 3 του ν. 4831 του 2021. Τα καταθέτω στα Πρακτικά.
Και θα καταθέσω και το άρθρο στην εφημερίδα «ΤΟ ΒΗΜΑ» του συναδέλφου και πρώην Αντιπροέδρου της Βουλής κ. Λουκά Αποστολίδη, με τίτλο «Θεσμική εκτροπή στη δίκη των Τεμπών» -δημοσιεύθηκε προχθές στην εφημερίδα «Το ΒΗΜΑ»- που επισημαίνει τα ίδια ακριβώς που επιχειρώ και εγώ εδώ να διαλευκανθούν. 
Εδώ ξέρετε ότι το Νομικό Συμβούλιο του Κράτους, αφού είδε και απόειδε, στις 6 Μαρτίου του 2026 απευθύνθηκε εκείνο στο Ελληνικό Δημόσιο. Αντί να απευθυνθεί το Δημόσιο και η Κυβέρνηση στο Νομικό Συμβούλιο του Κράτους και να παραγγείλει να γίνει παράσταση, απευθύνθηκε το Νομικό Συμβούλιο του Κράτους στους δύο Υπουργούς, Οικονομικών και Μεταφορών -στον προκάτοχό σας- και είπε «Δεν μας έχετε στείλει αίτημα. Αν θέλετε να παρασταθούμε, χρειαζόμαστε τον φάκελο. Δεν έχουμε φάκελο και αν πρόκειται να παρασταθούμε, χρειαζόμαστε χρόνο». Τι έκανε ο κ. Κυρανάκης; Δεν έστειλε φάκελο. Ροκάνισε τον χρόνο από 6 Μαρτίου μέχρι 20 Μαρτίου, ημέρα Παρασκευή, ενώ η δίκη των Τεμπών ξεκινούσε Δευτέρα 23 Μαρτίου και, στο τέλος, τελευταία στιγμή, Παρασκευή 16.30΄ η ώρα το απόγευμα, έστειλε παραγγελία να παρασταθεί το Νομικό Συμβούλιο του Κράτους μόνο κατά τεσσάρων κατηγορουμένων. Και ήρθε πειθήνια το Νομικό Συμβούλιο του Κράτους και εκτέλεσε αυτήν την εντολή. 
Θα τα καταθέσω και τα τρία αυτά στα Πρακτικά, όπως και το έγγραφο που καταθέσατε εσείς. 
Συνεπώς, κύριε Υπουργέ, τίθεται ζήτημα ποιος είπε στον κ. Κυρανάκη να περιορίσει την παράσταση του Ελληνικού Δημοσίου χωρίς δικογραφία και χωρίς στοιχεία. Και τι θα κάνετε εσείς; 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Πρόεδρε.
Ο κύριος Υπουργός έχει τον λόγο για τη δική του δευτερολογία.
Ορίστε, έχετε τον λόγο.
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ, κύριε Πρόεδρε.
Κυρία Πρόεδρε, νομίζω ότι τόσο το έγγραφο του τότε Αναπληρωτή Υπουργού Υποδομών και Μεταφορών προς το Νομικό Συμβούλιο του Κράτους, όσο και η ίδια η δήλωση που κατέθεσε το Ελληνικό Δημόσιο προς υποστήριξη της κατηγορίας και είναι μέρος της δικογραφίας, έχουν την αιτιολόγηση στην οποία αναφέρεστε και στην οποία αναφέρθηκε και ο τότε Υπουργός σε επίκαιρη ερώτηση δική σας στη Βουλή. Οπότε, το επί της ουσίας ζήτημα που θέτετε έχει ήδη απαντηθεί και μέσω επίκαιρης ερώτησης στο πλαίσιο του κοινοβουλευτικού ελέγχου και μέσω των επίσημων εγγράφων που κατατέθηκαν στο πλαίσιο της ποινικής διαδικασίας. Προφανέστατα, επίσης, σε οτιδήποτε χρειάστηκε σε επίπεδο αλληλογραφίας που είχατε ζητήσει και εσείς, γνωρίζετε ότι ανταποκριθήκαμε με τον τρόπο που οφείλαμε στο πλαίσιο της συγκεκριμένης διαδικασίας, καθότι είναι νομικά προφανές ότι ούτε αστικές αξιώσεις εγείρονται στη συγκεκριμένη διαδικασία και προφανέστατα επίσης η απόδοση των ευθυνών δεν θα κριθεί από το Ελληνικό Δημόσιο. Θα κριθεί από την ελληνική δικαιοσύνη, όπως ο νόμος ορίζει, όπως η δικονομία ορίζει, όπως η αξιολόγηση του αποδεικτικού υλικού ορίζει, καθώς και εσείς συμμετέχετε στη συγκεκριμένη πάρα πολύ ευαίσθητη και πάρα πολύ κρίσιμη διαδικασία, σε μία ενδελεχή αναζήτηση αποδεικτικών δεδομένων για το σύνολο των νομικώς ελεγκτέων ζητημάτων που τίθενται. 
Οπότε αυτό που είναι μείζον αυτή τη στιγμή είναι προφανώς να ελεγχθούν οι συνθήκες που οδήγησαν σε αυτό το μοιραίο δυστύχημα, να καταλογιστούν από τη δικαιοσύνη που είναι και η μόνη αρμόδια να κρίνει στο πλαίσιο που το Σύνταγμα και ο νόμος ορίζει και επίσης η ελληνική πολιτεία να μπορεί να μπορεί να κάνει τις πράξεις εκείνες ώστε να στηριχθούν τα επιζώντα θύματα και οι οικογένειές τους, μέσω και των διαδικασιών που έλαβαν χώρα με τη νομοθέτηση της παραίτησης του Ελληνικού Δημοσίου από την άσκηση ενδίκων μέσων στις υποθέσεις όπου οι συγγενείς των θυμάτων ήδη έχουν δικαιωθεί σε πρώτο βαθμό. Παραλλήλως δε, να εντοπιστούν οι όποιες αδυναμίες υφίστανται προκειμένου να μπορέσουμε να έχουμε ένα καλύτερο σύστημα και ένα καλύτερο περιβάλλον σιδηροδρόμων στην Ελλάδα. 
Ως εκ τούτου, επί της ουσίας θεωρώ ότι η απάντηση που ζητάτε έχει ήδη λάβει χώρα. Από εκεί και πέρα νομίζω ότι η διαδικασία που έχει τηρηθεί δι’ εγγράφων αποδεικνύει την ουσία των θεμάτων που εσείς θέλετε. Λέω ξανά ότι μόνη και κύρια απόδοση δικαιοσύνης θα λάβει χώρα μόνο από την ανεξάρτητη ελληνική δικαιοσύνη και, προφανώς, ούτε από την κυβέρνηση ούτε από κανέναν άλλον. 
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Κυρίες και κύριοι συνάδελφοι, θα ήθελα να κάνω μία ανακοίνωση. 
Δεν θα συζητηθεί λόγω αναρμοδιότητας η πέμπτη με αριθμό 1178/6-7-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Άμυνας με θέμα: «Γιατί η Κυβέρνηση δεν ζητά ακόμη την παραίτηση του Συμβούλου Εθνικής Ασφάλειας του Πρωθυπουργού, κ. Θάνου Ντόκου».
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα θέλαμε τον λόγο.
ΠΡΟΕΔΡΕΥΩΝ (Πάρις Κουκουλόπουλος): Δεν υπάρχει διαδικασία…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δίνεται ο λόγος για ένα λεπτό, όταν υπάρχει αναρμοδιότητα. Πάντα γίνεται αυτό.
ΠΡΟΕΔΡΕΥΩΝ (Πάρις Κουκουλόπουλος): Ορίστε, κύριε Καζαμία, έχετε τον λόγο. Πάντως, δεν συζητείται λόγο αναρμοδιότητας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Θα ήθελα να παρατηρήσω ότι πολύ συχνά δεχόμαστε από το Υπουργείο Εθνικής Άμυνας και από άλλα Υπουργεία της Κυβέρνησης, όταν τους γίνονται δύσκολες ερωτήσεις όπως η ερώτηση που κατέθεσα για την περίπτωση του Συμβούλου Εθνικής Ασφαλείας του Πρωθυπουργού κ. Θάνου Ντόκου, ότι δηλώνουν αναρμόδιοι. Είχαμε πολλές περιπτώσεις στο παρελθόν όπου ρωτάμε το Υπουργείο αυτό και άλλα Υπουργεία και πιστεύει η Κυβέρνηση ότι με την τεχνική αυτή θα καταφέρει να διαφύγει των ερωτήσεων και του κοινοβουλευτικού ελέγχου της Πλεύσης Ελευθερίας. 
Θέλω να επισημάνω ότι εμείς θα επανέλθουμε σε αυτό το θέμα με νέα ερώτηση. Η υπόθεση δεν έχει τελειώσει. Όπως έχουμε δηλώσει κατ’ επανάληψη πιστεύουμε ότι ο κ. Ντόκος διέπραξε μία αμέλεια σημαντική. Θα έπρεπε να ήταν σε εγρήγορση γιατί διακινδύνευσε ζητήματα εθνικής ασφάλειας στη συνομιλία που είχε με τους Ρώσους φαρσέρ και θα έπρεπε, κατά την άποψή μας, να είχε ήδη παραιτηθεί χθες.
Η Κυβέρνηση δεν θα αποφύγει τις ευθύνες της με το να δηλώνουν τα Υπουργεία αναρμόδια για το θέμα αυτό. Θα επανέλθουμε και θα επανέλθουμε και θα επανέλθουμε. Πιστεύουμε ότι πρέπει να αποκατασταθεί η τάξη στο ζήτημα αυτό και ο μόνος τρόπος είναι η παραίτηση του κ. Ντόκου.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Καζαμία, για τη διευκρίνιση από την πλευρά σας. Νομίζω ότι είναι επιβαλλόμενη στο πλαίσιο της κοινοβουλευτικής διαδικασίας. 
Κυρίες και κύριοι συνάδελφοι, συνεχίζω με μία ακόμη ανακοίνωση. 
Δεν θα συζητηθούν σήμερα -κατόπιν συνεννόησης είναι αυτές και όχι λόγω θεμάτων αναρμοδιότητας- οι εξής ερωτήσεις: 
Πρώτον, η δέκατη με αριθμό 1167/3-7-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Απόκρυψη των δυνατοτήτων διεύρυνσης του δημοσιονομικού χώρου και αδικαιολόγητη μη αξιοποίηση των δυνατοτήτων του νέου Συμφώνου Σταθερότητας για την ελάφρυνση νοικοκυριών και ΜμΕ».
Δεύτερον, δεν θα ζητηθεί ομοίως κατόπιν συμφωνίας η πρώτη με αριθμό 2680/29-1-2026 ερώτηση του κύκλου αναφορών-ερωτήσεων του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Περιβάλλοντος και Ενέργειας με θέμα: «Διυλιστήρια Θεσσαλονίκης: Διασφάλιση της ασφαλούς λειτουργίας τους εντός κατοικημένων περιοχών».
Τέλος, δεν θα ζητηθεί η έβδομη με αριθμό 1155/1-7-2026 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Β1΄ Βόρειου Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Βασιλείου Βιλιάρδου προς τον Υπουργό Εθνικής Οικονομίας και Οικονομικών με θέμα: «Σωρεία αναπάντητων κοινοβουλευτικών Ερωτήσεων προς το Υπουργείο σας ακυρώνει κάθε ίχνος διαφάνειας και λογοδοσίας προς τη Βουλή για πράξεις και παραλείψεις της πολιτικής ηγεσίας του Υπουργείου Εθνικής Οικονομίας και Οικονομικών».
[bookmark: _Hlk234436186]Θα συνεχίσουμε με τις ερωτήσεις που απευθύνονται προς τον Υπουργό Υγείας, τον κ. Άδωνι Γεωργιάδη. Έχουμε ένα έκτακτο πρόβλημα. Θα κάνουμε μια μικρή διακοπή για δέκα λεπτά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι συνέβη, κύριε Πρόεδρε;
ΠΡΟΕΔΡΕΥΩΝ (Πάρις Κουκουλόπουλος): Θα κάνουμε μια διακοπή για δέκα λεπτά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι πρόβλημα υπήρξε;	
ΠΡΟΕΔΡΕΥΩΝ (Πάρις Κουκουλόπουλος): Στην προσέλευση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Άργησε ο Υπουργός;
ΠΡΟΕΔΡΕΥΩΝ (Πάρις Κουκουλόπουλος): Όχι. Ένα πρόβλημα έκτακτο στην προσέλευση. Κάτι συνέβη. Δεν ξέρω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): (Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Δεν είμαι ρεπόρτερ. Εγώ ειδοποιήθηκα ότι έχει ένα πρόβλημα και θα αργήσει στην προσέλευση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ήρθε και διακόπτεται ο κοινοβουλευτικός έλεγχος για προσέλευση.
ΠΡΟΕΔΡΕΥΩΝ (Πάρις Κουκουλόπουλος):  Αν υπήρχαν οι άλλοι Υπουργοί για να συνεχίσουμε με τους άλλους Βουλευτές, αλλά είναι ειδοποιημένοι όλοι για την ώρα τους, κυρία Πρόεδρε, δυστυχώς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η σειρά του κ. Γεωργιάδη είναι.
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με τον κ. Τσάφο. Αν ήταν ο κ. Τσάφος με τους άλλους Βουλευτές, θα συνεχίζαμε. Δεν μπορούμε να συνεχίσουμε κοινοβουλευτικό έλεγχο χωρίς ούτε Κυβέρνηση, ούτε Βουλευτή.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, ο Γεωργιάδης πού είναι λέω. Εσείς τον καλύπτετε τώρα; 
 ΠΡΟΕΔΡΕΥΩΝ (Πάρις Κουκουλόπουλος): Δεν τον καλύπτω. Ενημερώθηκα ότι θα καθυστερήσει δέκα λεπτά. Προς Θεού!
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Θα συζητηθεί η πρώτη με αριθμό 1154/1-7-2026 επίκαιρη ερώτηση πρώτου κύκλου της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Υγείας με θέμα: «Νέα αδικαιολόγητη καθυστέρηση στην υλοποίηση του Πολυδύναμου Περιφερειακού Ιατρείου Μακρύ Γιαλού, παρά την εξασφαλισμένη χρηματοδότηση».
Στην ερώτηση θα απαντήσει ο Υπουργός Υγείας κ. Σπυρίδων-Άδωνις Γεωργιάδης.
Κυρία Σπυριδάκη, έχετε τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ, κύριε Πρόεδρε.
Κύριε Υπουργέ, αρχικά να σας ευχαριστήσω πολύ που είστε σήμερα εδώ για να απαντήσετε σε ένα θέμα που απασχολεί τόσο την τοπική κοινωνία του Μακρύ Γιαλού, αλλά αφορά και κάτι ευρύτερο, την αξιοπιστία της πολιτείας απέναντι στον πολίτη. Γιατί η υπόθεση του Πολυδύναμου Ιατρείου Μακρύ Γιαλού δεν είναι απλώς μια ιστορία καθυστερήσεων, είναι μια ιστορία αλλαγής του αφηγήματος. Και το λέω αυτό γιατί παρακολουθώντας τις εξαγγελίες της Κυβέρνησης, τα δελτία Τύπου του Υπουργείου και τις επίσημες απαντήσεις που λάβαμε σε κοινοβουλευτικό έλεγχο, προκύπτουν εύλογα ερωτήματα. 
Το 2023 ο ίδιος ο Πρωθυπουργός ανακοίνωσε ότι το έργο θα χρηματοδοτηθεί με 1 εκατομμύριο ευρώ από το Ταμείο Ανάκαμψης και 200 χιλιάδες ευρώ από το Πρόγραμμα Δημοσίων Επενδύσεων. Μάλιστα, συμπεριλήφθηκε στα έργα 480 plus έργα για την Κρήτη ως το έργο 47 που λέει «Αναφορά ανέγερσης νέου ακινήτου για τη στέγαση Πολυδύναμου Περιφερειακού Ιατρείου». Πρόοδος υλοποίησης, υπάρχει μελέτη, σχεδιασμός, έχει εκδοθεί οικοδομική άδεια, εκτιμώμενος χρόνος υλοποίησης, Δεκέμβριος του 2025.
Σε ερώτηση που κατέθεσα για το εν λόγω έργο, η ίδια η Ειδική Υπηρεσία Συντονισμού του Ταμείου Ανάκαμψης απαντάει στις 11 Απριλίου του 2024 ότι η ένταξη ενός έργου προϋποθέτει υποβολή τεχνικού δελτίου από το αρμόδιο Υπουργείο, δηλαδή το Υγείας, χωρίς να προκύπτει ότι κάτι τέτοιο έχει συμβεί. Την ίδια μέρα, η Γενική Γραμματεία Δημοσίων Επενδύσεων και ΕΣΠΑ απαντά ότι δεν έχει καν υποβληθεί η πρόταση ένταξης του έργου. 
Και ερχόμαστε στις 2 Μαΐου του 2024, πριν τις Ευρωεκλογές, όπου το Υπουργείο Υγείας με δελτίο τύπου, σύμφωνα με τα λεγόμενα της Αναπληρώτριας Υπουργού κυρίας Αγαπηδάκη, το έργο έχει ενταχθεί στο Ταμείο Ανάκαμψης. Επιτρέψτε μου μία παρατήρηση εδώ, κύριε Υπουργέ. Η απόφαση ένταξης ενός έργου στο Ταμείο Ανάκαμψης δεν αφορά στην προκειμένη και δεν εκδίδεται από το Υπουργείο Υγείας. Εκδίδεται από το Υπουργείο Εθνικής Οικονομίας και Οικονομικών, όπως γίνεται με όλα τα έργα του Ταμείου Ανάκαμψης. Γι’ αυτό δημιουργούνται εύλογα ερωτήματα, αν υπήρχε πράγματι η απόφαση ένταξης και αν υπήρχε, για ποιον λόγο δεν κοινοποιήθηκε στη Διαύγεια. Στη συνέχεια, μετά τις Ευρωεκλογές, στην ίδια ερώτηση, το ίδιο Υπουργείο, μέσω του Υπουργείου σας, μέσω της κυρίας Αγαπηδάκη, μιλάει όχι για ένταξη, αλλά για στοχευμένη χρηματοδότηση. Τελικά, η πραγματική απόφαση ένταξης εκδίδεται στις 20 Νοεμβρίου του 2025, όχι στο Ταμείο Ανάκαμψης, αλλά στο Τομεακό Πρόγραμμα Ανάπτυξης. 
Και σήμερα, κύριε Υπουργέ, ενώ πλέον υπάρχει χρηματοδότηση, ενώ υπάρχει, όπως μας λέτε, ένταξη και το έργο είναι ώριμο, έχουμε σιωπή. Δεν έχει προκηρυχθεί διαγωνισμός, δεν υπάρχει σαφές χρονοδιάγραμμα. Η εκτελέστρια της διαθήκης δηλώνει δημόσια ότι θα ανακαλέσει τη δωρεά του οικοπέδου. Άρα, σήμερα δεν σας ρωτώ για την αναγκαιότητα του έργου, δεν σας ρωτώ αν εξασφαλίστηκε η χρηματοδότηση. Σας ρωτώ το αυτονόητο. Τι πήγε στραβά με αυτό το έργο όταν εσείς ο ίδιος βγάλατε ΦΕΚ πριν δέκα χρόνια; Τι εμποδίζει πλέον την υλοποίησή του και πότε θα ξεκινήσει επιτέλους η κατασκευή του; 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Σπυριδάκη. 
Ο κύριος Υπουργός έχει τον λόγο για την πρώτη απάντηση. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς ζητώ συγγνώμη. Στο πρόγραμμα με είχαν 16.30΄ να είμαι εδώ. Κατάλαβα ότι έγινε ένα επεισόδιο, καθώς έπρεπε να είμαι εδώ 16.15΄. Αλλά, κύριε Πρόεδρε, δεν καθυστέρησα, σύμφωνα με το πρόγραμμα που μου είχαν φτιάξει. Τώρα, αν έχει κάνει λάθος το γραφείο μου, αναλαμβάνω την ευθύνη, γιατί σίγουρα η Βουλή δεν φταίει. 
Όσον αφορά στην ερώτηση, κατ’ αρχάς θέλω να απευθυνθώ προς τη δωρήτρια, την οποία πολύ σέβομαι και ξέρω ότι την έχουμε δυσαρεστήσει πάρα πολύ και έχει φτάσει στα όρια της υπομονής της. 
Όταν ανέλαβα την πρωτοβουλία να λυθεί αυτό το ζήτημα, το έργο αυτό δεν είχε χρηματοδότηση. Για διαφόρους λόγους δεν είχε συμπεριληφθεί στα έργα του Ταμείου Ανάκαμψης και Ανθεκτικότητας της 7ης Υγειονομικής Περιφέρειας και άρα η δωρήτρια είχε τη διάθεση να αποσύρει τη δωρεά. Το 1,2 εκατομμύριο το βάζω με δική μου απόφαση από το Πρόγραμμα Δημοσίων Επενδύσεων του Υπουργείου Υγείας. Τα χρήματα έχουν δεσμευτεί. Ο Διευθυντής Τεχνικών Υπηρεσιών έχει ετοιμάσει τα τεύχη δημοπράτησης και μέσα στον Ιούλιο θα βγουν τα τεύχη στον αέρα για να γίνει ο διαγωνισμός.
Άρα, ζητώ συγγνώμη από τη δωρήτρια για την καθυστέρηση στο μέτρο που με αφορά. Χρήματα εξοικονομήσαμε, το έργο προχωράει, το κέντρο θα φτιαχτεί. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Η Βουλευτής έχει τον λόγο για τη δευτερολογία της. 
Κυρία συνάδελφε, ορίστε.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Κύριε Υπουργέ, καθησυχαστικά ακούγονται εν μέρει αυτά που μας είπατε σήμερα. Δυστυχώς, όμως, το έχουμε ξανακούσει. Έχουμε ξανακούσει για εξασφαλισμένη χρηματοδότηση, έχουμε ξανακούσει ότι υπογράφονται τεύχη δημοπράτησης. 
Ανεξάρτητα λοιπόν με τις εξηγήσεις, παραμένει το εξής ερώτημα. Γιατί μέσα σε τρία χρόνια ακούσαμε διαφορετικές εκδοχές για το πώς θα χρηματοδοτηθεί το έργο. Αρχικά θα υλοποιηθεί με το Ταμείο Ανάκαμψης, έπειτα ακούμε ότι δεν έχει υποβληθεί πρόταση. Το Ταμείο Ανάκαμψης μας το αναφέρει ξανά η κυρία Αγαπηδάκη προεκλογικά στις Ευρωεκλογές. Μετά μιλήσαμε για στοχευμένη χρηματοδότηση, μιλάμε για τομεακό πρόγραμμα ανάπτυξης και σήμερα μας ανακοινώνετε ότι είναι εξασφαλισμένη η χρηματοδότηση με το Πρόγραμμα Δημοσίων Επενδύσεων. 
Κύριε Υπουργέ, δεν είναι μια απλή λεπτομέρεια, γιατί είναι ένα έργο ανάγκης. Δημιουργούνται προσδοκίες στον κόσμο, ταυτόχρονα απογοήτευση και πολύ ορθά είπατε και η απογοήτευση της ίδιας της διαχειρίστριας πλέον της περιουσίας. 
Θα μου επιτρέψετε, λοιπόν, σε τρεις προτάσεις να συμπεριληφθούν τα πράγματα. Το 2023 δεν υπήρχε χρηματοδότηση, το 2024 δεν υπήρχε πρόταση, το 2025 το έργο εντάχθηκε τελικά στο Ταμείο Ανάκαμψης. Σήμερα υπάρχει όπως μας λέτε, η χρηματοδότηση, δεν υπάρξει ο διαγωνισμός. Και επιτρέψτε μου να πω ότι αν όντως το 2024 είχε μπει στο Ταμείο Ανάκαμψης με τα τόσο σφιχτά χρονοδιαγράμματα που έχει, σήμερα θα μιλούσαμε πιθανότατα για απένταξη. 
Σήμερα, όμως, όπως πολύ σωστά είπατε, δεν υπάρχει κανένα από τα εμπόδια που επικαλούσασταν το προηγούμενο διάστημα. Υπάρχει χρηματοδότηση, υπάρχει απόφαση ένταξης, υπάρξουν οι απαιτούμενες μελέτες, υπάρχουν οικοδομικές άδειες σε ισχύ, όπως εσείς ο ίδιος μας απαντήσατε σε κοινοβουλευτικό έλεγχο και σήμερα μάλιστα. Μιλάμε για ένα ώριμο έργο, λοιπόν. Οι διαδικασίες, κύριε Υπουργέ, ξέρετε πολύ καλά εσείς ο ίδιος ότι δεν ξεκίνησαν χθες. Υπήρχε απόφαση από τον Νοέμβριο και σήμερα έχουμε Ιούλιο. 
Επομένως, θέλω να μου πείτε αν όντως υπάρχει κάποια συγκεκριμένη ημερομηνία για το πότε θα προκηρυχθεί ο διαγωνισμός. Και θα ήθελα να θέσω ένα ακόμα σημαντικό ζήτημα. Για να μην δημιουργήσουμε νέες προσδοκίες που θα οδηγήσουν σε νέες απογοητεύσεις, ποιος είναι ο σχεδιασμός του Υπουργείου, ώστε αφού υλοποιηθεί το Πολυδύναμο Ιατρείο Μακρύ Γιαλού να στελεχωθεί; Δεν θα μπω σε αριθμούς. Θα μιλήσω όμως για την πραγματικότητα που βιώνουν καθημερινά οι πολίτες στο Λασίθι. Μια πραγματικότητα, που χαρακτηρίζεται από σοβαρές ελλείψεις και από μεγάλες δυσκολίες πρόσβασης σε υπηρεσίες υγείας. Γιατί η επιτυχία ενός έργου δεν είναι να ολοκληρωθεί το κτήριο, αλλά είναι όταν θα ανοίξουν οι πόρτες του και θα μπορεί να παρέχει αξιοπρεπείς υπηρεσίες στους πολίτες. 

Αυτό περιμένει σήμερα ο Μακρύς Γιαλός. Αυτό περιμένει στο σύνολό της και η τοπική κοινωνία του Λασιθίου. Γιατί ένα κτήριο δεν είναι για να το κάνουμε και να πούμε ότι έχουμε άλλη μια δομή, αλλά είναι να λειτουργεί ουσιαστικά και να ανταποκρίνεται στις ανάγκες των πολιτών. 
Κλείνοντας, κύριε Υπουργέ, νομίζω ότι σήμερα, και θα επαναλάβω τα ερωτήματα, η τοπική κοινωνία περιμένει δύο απαντήσεις: Πρώτον, το συγκεκριμένο και δεσμευτικό χρονοδιάγραμμα για την προκήρυξη του διαχωρισμού, την υπογραφή της σύμβασης και την έναρξη της κατασκευής. Και δεύτερον, ποιος είναι ο σχεδιασμός του Υπουργείου, ώστε όταν ολοκληρωθεί κτηριακά να είναι στελεχωμένο, να μην μείνει ένα κενό κτήριο, χωρίς υπηρεσίες, χωρίς εξοπλισμό και οι κάτοικοι να απογοητευτούν για δεύτερη φορά. Αυτό περιμένουν σήμερα οι πολίτες, όχι άλλες εξαγγελίες, όχι άλλες αόριστες δεσμεύσεις. 
Η κατάσταση της υγείας, γνωρίζετε πολύ καλά, ότι στο Λασίθι είναι τεταμένη. Όλοι οι διαγωνισμοί βγαίνουν άγονοι και αυτήν τη στιγμή, έστω και η απάντηση σε κάτι πιο συγκεκριμένο, όσον αφορά το Πολυδύναμο Ιατρείο Μακρύ Γιαλού, θα δώσει μια μεγαλύτερη ασφάλεια στους πολίτες, που στο Λασίθι, που εκπέμπει sos νιώθουν ανασφάλεια.
Καταθέτω στα Πρακτικά τα έγγραφα στα οποία αναφέρθηκα.
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με τη δευτερολογία του κυρίου Υπουργού. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς, δέχομαι την ανησυχία σας και την κριτική σας, όπου στο συγκεκριμένο έχετε δίκιο, αλλά για να είναι μια κριτική καλόπιστη και σωστή θα πρέπει να είναι δίκαιη. Το ίδιο διάστημα που αναφέρετε όλα αυτά για τον Μακρύ Γιαλό, το Υπουργείο Υγείας της Ελλάδος έχει κάνει στην 7η Υγειονομική Περιφέρεια Κρήτης 35 εκατομμύρια ευρώ έργα. Έχει ολοκληρώσει διαγωνισμούς, παραλαμβάνει κέντρα υγείας, ανακαινίζει κλινικές. Δεν είναι ότι καθόμασταν, ούτε ότι ο Μακρύς Γιαλός είναι το μοναδικό μας έργο στην 7η Υγειονομική Περιφέρεια που πήγε στραβά. Ναι, αυτό το έργο πήγε στραβά. Δεν πήγε όπως το θέλαμε. Ολοκληρώσαμε άλλα τριάντα έργα, που πήγαν σωστά. 
Ως προς το συγκεκριμένο, απήντησα στην πρωτολογία μου ότι το εντάξαμε στο Πρόγραμμα Δημοσίων Επενδύσεων γιατί δεν μπορούσε να ενταχθεί στο Ταμείο Ανάκαμψης και Ανθεκτικότητας. Ο λόγος που δεν μπορούσε να ενταχθεί ήταν τεχνικός ως προς τους τίτλους ιδιοκτησίας του οικοπέδου, άρα δεν γινόταν.
Από κει και πέρα, μεταφέραμε το χρηματοδοτικό εργαλείο, δεσμεύσαμε το ποσό. Η Τεχνική Υπηρεσία ολοκληρώνει τα τέλη δημοπράτησης. Το έργο θα γίνει. Τελεία. Όπως ολοκληρώσαμε όλα τα άλλα, θα κάνουμε κι αυτό. Άρα, θα προτιμούσα να μου πείτε: «Μπράβο για όσα έγιναν, σ’ αυτό δεν τα καταφέρατε», που θα ήταν δίκαιο να το πείτε. Όμως, αν παρουσιάζετε μόνο αυτό που δεν καταφέραμε και αποκρύπτετε τα πολλά άλλα που καταφέραμε, αυτό -με συγχωρείτε -είναι άδικο για μας, αλλά είναι άδικο και για την Κρήτη. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, τον κ. Υπουργό. 
Συνεχίζουμε με την τέταρτη με αριθμό 1148/29-6-2026 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης-Κυριάκος Βελόπουλος κ. Κωνσταντίνου Μπούμπα προς τον Υπουργό Υγείας με θέμα: «Προβλήματα που προκύπτουν από τη μη λειτουργία του Ακτινολογικού Εργαστηρίου του Κέντρου Υγείας στη Ροδόπολη Σερρών». 
Κύριε συνάδελφε, έχετε τον λόγο.
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ, κύριε Πρόεδρε.
Κύριε Υπουργέ, πάλι εδώ είμαστε για ένα κοινωνικό ζήτημα, ένα ζήτημα το οποίο λιμνάζει εδώ και μια πενταετία σε μια ευαίσθητη περιοχή όπως είναι ο Δήμος Σιντικής του Νομού Σερρών. Και το λέω αυτό διότι το Κέντρο Υγείας Ροδόπολης, το οποίο απέχει αρκετά χιλιόμετρα από την πρωτεύουσα του Νομού Σερρών -πάνω από εξήντα χιλιόμετρα και το οδόστρωμα δεν είναι και στην καλύτερη κατάσταση εδώ και πάρα πολλά χρόνια, αν και συνδέει τη Βουλγαρία με την Ελλάδα- δεν λειτουργεί. Και δεν λειτουργεί διότι δεν υπάρχει εξειδικευμένο προσωπικό.
Είναι γνωστά τα προβλήματα που έχουν τα ακτινολογικά κέντρα εν Ελλάδι σε ό,τι αφορά το ιατρικό και το παραϊατρικό προσωπικό. Πλην όμως, επειδή η Ροδόπολη ανήκει σ’ έναν μεγάλο δήμο που καταλαμβάνει ένα αρκετά μεγάλο εμβαδόν γεωγραφικά όπου είχαμε τη συνένωση τεσσάρων δήμων σε έναν, αντιλαμβάνεστε ότι οι ηλικιωμένοι άνθρωποι εκεί δεν μπορούν να εξυπηρετηθούν εδώ και μια πενταετία.
Κι αυτό έρχεται σε ερημοποίηση της περιοχής μέσα από πολλά άλλα ζητήματα γιατί θεωρείται πλέον αποκομμένη και απομονωμένη. Και το λέω αυτό διότι και ο σιδηρόδρομος δεν εξυπηρετεί. Ως Ελληνική Λύση φέραμε πριν από χρόνια στο Κοινοβούλιο και επίκαιρη ερώτηση. Όμως, δεν έχει επιλυθεί ούτε αυτό το ζήτημα.
Το θέμα είναι στην πρωτοβάθμια υγεία, που ηγείστε, πώς μπορεί ο πολίτης να νιώθει ασφαλιστική κάλυψη, υγειονομική περίθαλψη και να είναι αυτήν τη στιγμή προστατευόμενος υγειονομικά όταν για μια απλή ακτινογραφία, ενώ το ωράριο λέει ότι λειτουργεί 7.30΄-14.00΄ σε καθημερινή βάση, δεν μπορεί να πάει να κάνει μια απλή ακτινογραφική εξέταση;
Άρα, ο πολίτης αυτός θεωρείται πωλητής β΄ κατηγορίας, δεν χαίρει ισονομίας και ισοπολιτείας που πρέπει να ευαγγελίζεται και η Κυβέρνησή σας και η εκάστοτε Κυβέρνηση. Είναι ένα θέμα το οποίο απασχολεί τους κατοίκους της περιοχής, όπου υπάρχουν πάρα πολλά χωριά, όπως είπαμε, και ο Δήμος είναι και πεδινός και ορεινός συνάμα, έχει τουρισμό από τον υδροβιότοπο της Λίμνης Κερκίνης και τόσες ομορφιές. Όμως, πρέπει να προστατευθεί από την πολιτεία και να αγκαλιάσει τους πολίτες, για να μην αισθάνονται απομονωμένοι και υγειονομικά και κοινωνικά και οικονομικά. Είναι ένα ζήτημα το οποίο, επαναλαμβάνω, απασχολεί τους κατοίκους της ευρύτερης περιοχής σε ό,τι αφορά το Ακτινολογικό Κέντρο μιας όμορφης κωμόπολης, της ακριτικής Ροδόπολης. Πρέπει να επιλυθεί το ζήτημα και να πληρωθούν αυτές οι θέσεις.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Μπούμπα.
Ο κύριος Υπουργός έχει τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, ευχαριστώ για την ερώτηση που είναι δίκαιη, αλλά οφείλω να πω ορισμένα πράγματα για να τα ξέρετε κι εσείς, αλλά κυρίως η Βουλή και ο ελληνικός λαός. Εάν σήμερα ιεραρχήσουμε ποια είναι η ιατρική ειδικότητα που έχουμε τη μεγαλύτερη έλλειψη στο ΕΣΥ, θα ξεχωρίζαμε σίγουρα δύο: τους παθολόγους για τα επείγοντα και τους ακτινολόγους.
ΚΩΝΣΤΑΝΤΙΝΟΣ ΜΠΟΥΜΠΑΣ: Και τους αναισθησιολόγους.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όχι, στους αναισθησιολόγους τα πάμε πια πολύ καλύτερα. Έχουμε σχεδόν καλύψει το πρόβλημά μας και με τα κίνητρα που θεσπίσαμε, επειδή θεσπίσαμε ιδιαίτερα τη δυνατότητα παράλληλης ειδικότητας και με χρηματικό επίδομα. Και το λέω επειδή είστε από τις Σέρρες. Όταν πήγα στη Θεσσαλονίκη, αν θυμάστε, επιτάσσαμε από τον ιδιωτικό τομέα, ενώ τώρα έχουμε προσλάβει. Δεν λέω ότι λύθηκε 100%, αλλά είμαστε πολύ πολύ καλύτερα από ότι πριν από δύο χρόνια.
Ακτινολόγους, όμως, δεν έχουμε. Δεν έχουμε. Και δεν μπορούμε και να βρούμε εύκολα γιατί βασικά δεν υπάρχουν. Ο λόγος που δεν έχουμε και δεν υπάρχουν είναι πολύ απλός. Τα μηχανήματα αυξάνονται με γεωμετρική πρόοδο και οι γιατροί αυξάνονται με αριθμητική πρόοδο. Είναι τόσο απλό. Αν το καταλάβετε όπως το λέω, είναι πολύ απλό. Παράγεις έναν «Χ» αριθμό ακτινολόγων τον χρόνο, αλλά τα μηχανήματα που εγκαθιστάς είναι «Χ» επί πέντε. Άρα, κάθε χρόνο οι ανάγκες σου πολλαπλασιάζονται. Για να καλύψουμε αυτό το πρόβλημα, θεσμοθετήσαμε και ενθαρρύναμε την τηλεακτινολογία και πλέον πάρα πολλές νοσοκομειακές κλινικές της Ελλάδος λειτουργούν εξ αποστάσεως. Το ίδιο θα γίνει μέσω της τηλεϊατρικής και με το Κέντρο Υγείας Ροδόπολης Σερρών τώρα που εγκαταστάθηκε και το Τμήμα Τηλεϊατρικής. 
Όμως, η εξ αποστάσεως ακτινολογία που δουλεύει ήδη και δουλεύει ολοένα και περισσότερο -και άρα μειώνει σ’ έναν βαθμό την πίεση για τους ακτινολόγους- δεν μπορεί να υποκαταστήσει τον ακτινολόγο, γιατί δεν μπορεί να κάνει υπέρηχο κάποιος, αν δεν έχει ακτινολόγο in situ, επιτόπου.
Άρα, προσπαθεί το σύστημα να βρει τις ισορροπίες του, με τη μείωση της ζήτησης που προκαλούμε με την τηλεακτινολογία στα μεγάλα νοσοκομεία και στα πολλά μηχανήματα, και μειώνοντας αυτήν τη ζήτηση δημιουργούμε περισσότερες θέσεις για να μπορούν να απορροφηθούν σε άλλες μονάδες που δεν έχουν κανέναν ακτινολόγο και χρειάζονται οπωσδήποτε την παρουσία ακτινολόγου.
Όσον αφορά ιδιαίτερα για τις Σέρρες, έχουμε προκηρύξει, όπως ξέρετε, τη θέση αυτή και θα την ξαναπροκηρύξουμε και θα την ξαναπροκηρύξουμε μέχρι να βρούμε γιατρό να πάει.
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ο κ. Μπούμπας έχει τον λόγο για τη δευτερολογία του.
ΠΡΟΕΔΡΕΥΩΝ (Πάρις Κουκουλόπουλος): Ο κ. Μπούμπας έχει τον λόγο για τη δευτερολογία του. 
ΚΩΝΣΤΑΝΤΙΝΟΣ ΜΠΟΥΜΠΑΣ: Ότι υπάρχει πρόβλημα με το ιατρικό και το παραϊατρικό προσωπικό -το είπα και στην πρωτολογία μου, κύριε Υπουργέ- σε ό,τι αφορά τους ακτινολόγους και τους βοηθούς ακτινολόγων, αυτό είναι μια πραγματικότητα. Δεν το αμφισβητεί κανείς. Έρχεται, όμως, μια περιοχή όπου ενώ έχουν εγκατασταθεί τα μηχανήματα και έχει πληρώσει ο φορολογούμενος πολίτης την εγκατάσταση, δεν υπάρχει το εξειδικευμένο προσωπικό. 
Άρα, λοιπόν, εγώ αναγνωρίζω ότι υπάρχει πρόβλημα στη συγκεκριμένη ειδικότητα, πλην όμως αυτή η προκήρυξη θέσεων -την οποία λέτε την έχετε κάνει- θα πρέπει να μεριμνήσετε πιο σθεναρά για να επιλυθεί αυτό το ζήτημα. 
Κοιτάξτε τώρα, όπως το βάζετε αυτό περί της αποστάσεως, σε λίγο πολύ φοβάμαι ότι θα χαθεί ο άνθρωπος. Φανταστείτε εσείς τώρα, ως υποψήφιος στις εκλογές, να βγαίνετε και να κάνετε ομιλίες από απόσταση. Ο άλλος θέλει εκ του σύνεγγυς. Θέλει μία φυσική παρουσία. Για να αισθάνεται ο ηλικιωμένος δημότης, κάτοικος, φορολογούμενος Έλληνας πολίτης της Σιντικής και δη της Ροδόπολης, ότι το κράτος μεριμνά για αυτόν. 
Δεν αμφισβητεί κανείς ότι υπάρχει πρόβλημα. Πλην, όμως, μία περιοχή χιλιομετρικά που καταλαμβάνει πάρα πολλά χωριά, λόγω του δυσπρόσιτου και της γεωλογικής μορφολογίας, είναι και δύσβατη κατά περίπτωση. Βάλτε τώρα και το οικονομικό κόστος, πέρα το εξ αποστάσεως που λέτε εσείς, ότι πρέπει να διανύσει αρκετά χιλιόμετρα για να πάει στα πλησιέστερα ακτινολογικά κέντρα, είτε στο Κιλκίς, είτε στις Σέρρες, είτε στη Θεσσαλονίκη. Το κόστος το οικονομικό δεν μπορεί να το επωμισθεί με τη πενιχρή σύνταξη που παίρνει ο συνταξιούχος στο ΟΓΑ -ως και καθόλου, τώρα, με τα επιδόματα χηρείας, έχουμε και κάποιες περικοπές με τις χηρείας εκεί- αλλά και το ψυχολογικό και το σωματικό σθένος που πρέπει να έχει. Είναι επίπονη αυτή η προσπάθεια. 
Άρα, λοιπόν, επειδή μου είπατε στο προηγούμενο θέμα πρέπει να δείτε αυτόν τον νομό Σερρών, που είναι η γενέτειρα του ιδρυτή σας που πρεσβεύετε ιδεολογικά, μην τον εγκαταλείπουμε κι άλλο. Πραγματικά ο δήμος Σιντικής, αλλά και οι υπόλοιποι δήμοι αισθάνονται μια απομόνωση. Είναι απλό το ζήτημα με την αντιστοιχία που είπατε. Το απλό θα θεωρήσω ότι είναι το δύσκολο. Ξέρετε το σύνθετο είναι το εύκολο. Για να μπερδέψεις την κατάσταση -γενικά μιλάω- μιλάς σύνθετα. Ο πρακτικός και απλός τρόπος σκέψης είναι το δύσκολο. Πρέπει να δοθεί μία λύση. Τι να πούμε τώρα σ’ αυτούς τους κατοίκους; Δεν έχουμε ειδικότητα; Να κάνουν εξ αποστάσεως όλες αυτές τις εξετάσεις; Αντιλαμβάνεστε ότι θέλει ανθρώπους να είναι δίπλα τους. 
Εγώ -επαναλαμβάνω- το δέχομαι ότι είναι μια δύσκολη ειδικότητα, μαζί με τον παθολόγο που είπατε, πλην όμως όταν υπάρχει ένα ακτινολογικό μηχάνημα πρέπει να βρούμε λύση. Και το λέω αυτό, διότι το ζήτημα αυτό είναι πέντε ολάκερα χρόνια. Άρα, λοιπόν, δεν μπορούμε να το αφήσουμε να λιμνάζει και να διαιωνίζεται.
Άρα, θα πρέπει αυτούς τους κατοίκους να δούμε πώς θα τους ικανοποιήσουμε αυτό το μεγάλο ζήτημα, διότι επαναλαμβάνω και ηλικιακά είναι μεγάλοι, η περιοχή είναι δυσπρόσιτη. Ο κτηνοτρόφος τώρα και ο αγρότης της περιοχής δεν μπορεί να διανύσει μεγάλες χιλιομετρικές αποστάσεις, ούτε οι εξ αποστάσεως -όπως είπατε- ακτινολογική εξέταση είναι η πανάκια του ζητήματος. Δεν είναι. Η φροντίδα πρέπει να είναι από κοντά, εκ του σύνεγγυς, δια ζώσης, για να μπορεί ο άλλος να αισθάνεται μία ασφάλεια και μία προστασία. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπούμπα. 
Ο κύριος Υπουργός έχει τον λόγο για τη δευτερολογία του. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ένα λεπτό. Κατ’ αρχάς, το πρόβλημα το οποίο αναφέρεται για το Κέντρο Υγείας Ροδόπολης Σερρών δεν είναι καινούργιο. Είναι πολλών ετών πρόβλημα. Ξέρετε ότι σιγά - σιγά τα λύνω ένα - ένα. Θα λύσουμε και αυτό. 
Στις Σέρρες, για να είμαι ειλικρινής, σήμερα, αν με ρωτήσετε, ιεραρχώ ως πρώτο πρόγραμμα την Ψυχιατρική Κλινική του Νοσοκομείου, που αυτό με καίει περισσότερο απ’ όλα και δευτερευόντως τον ακτινολόγο στο Κέντρο Υγείας, διότι η τηλεακτινολογία, που λέτε ότι δεν είναι τόσο αναγκαία, η αλήθεια είναι ότι είναι. Αυτή τη στιγμή τα περισσότερα συστήματα υγείας του κόσμου χρησιμοποιούν τηλεακτινολογία σε πολύ μεγάλο βαθμό. Θα την μάθουμε και εμείς. 
Στο NHS στην Αγγλία πρακτικά δεν έχουν πια ακτινολόγους. Τα κάνουν όλα από την Ινδία. Λοιπόν, θα το κάνουμε και εμείς σε μεγαλύτερο βαθμό. Έχουμε εγκαταστήσει φοβερά σύστημα τηλεϊατρικής και στο Κέντρο Υγείας Σερρών. Εφόσον έχουμε τεχνολόγο και αυτό ψάχνουμε, θα δουλέψει το σύστημα καλά και ο κόσμος θα εξυπηρετηθεί και είναι κάτι που δεσμεύομαι να το λύσω.
Επαναλαμβάνω, όμως, ότι πρώτα στις Σέρρες με νοιάζει η Ψυχιατρική που εκεί είχαμε πραγματικό πρόβλημα. 
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Συνεχίζουμε με την έβδομη με αριθμό 1151/30-6-2026 επίκαιρη ερώτηση πρώτου κύκλου του Ανεξάρτητου Βουλευτή Ηρακλείου κ. Μιχαήλ Γαυγιωτάκη προς τον Υπουργό Υγείας με θέμα: «Δημιουργία Μονάδας Ημερήσιας Ογκολογικής Νοσηλείας στο Νομό Ηλείας».
Ορίστε, κύριε Βουλευτά, έχετε τον λόγο. 
ΜΙΧΑΗΛ ΓΑΥΓΙΩΤΑΚΗΣ: Ευχαριστώ, κύριε Πρόεδρε. 
Κύριε Υπουργέ, θα επικαλεστώ την ευαισθησία σας, γιατί ξέρω ότι τη διαθέτετε. Ελπίζω και εύχομαι μετά την ερώτηση, όπως οι προηγούμενες ερωτήσεις απαντήθηκαν θετικά -και το χαίρομαι και αυτό- θα ήθελα και η δική μας.
Η ανάγκη ενίσχυσης των ογκολογικών υπηρεσιών του Νομού Ηλείας αποτελεί διαχρονικό και απολύτως τεκμηριωμένο αίτημα της τοπικής κοινωνίας και των φορέων που εκπροσωπούν τους ογκολογικούς ασθενείς. Σήμερα, εκατοντάδες πολίτες μας αναγκάζονται να μετακινούνται σε νοσοκομεία της Πάτρας, της Αθήνας και άλλων περιοχών, ακόμα και για προγραμματισμένες θεραπείες λίγων ωρών, γεγονός που συνεπάγεται σημαντική σωματική και ψυχολογική επιβάρυνση, αλλά και υψηλό οικονομικό κόστος για τους ίδιους και τις οικογένειές τους.
Ο διοικητής του Γενικού Νοσοκομείου Ηλείας «Ανδρέα Παπανδρέου» έχει καταθέσει τεκμηριωμένη πρόταση για τη δημιουργία Μονάδας Ημερήσιας Ογκολογικής Νοσηλείας σε νοσοκομειακή δομή του Νομού Ηλείας με πέντε έως έξι θέσεις χορήγησης χημειοθεραπείας, η οποία θα μπορούσε να λειτουργεί ακόμη και σε πιλοτική βάση δύο μέρες την εβδομάδα. Και σ’ αυτό θα ήθελα μια απάντηση αργότερα, εάν έχετε εισηγηθεί πάνω σ’ αυτήν την πρόταση. Πρόκειται, λοιπόν, για μία ρεαλιστική και εφαρμόσιμη λύση, που θα εξυπηρετούσε ουσιαστικά τις ανάγκες των ασθενών, χωρίς να απαιτείται η ίδρυση της πλήρους Ογκολογικής Κλινικής.
Δεδομένου ότι η ισότιμη πρόσβαση όλων των πολιτών στις υπηρεσίες υγείας αποτελεί συνταγματική υποχρέωση της πολιτείας, σας κάνουμε, λοιπόν, μία ερώτηση, που έχει δύο σκέλη. Το πρώτο σκέλος είναι εάν προτίθεται το Υπουργείο Υγείας να προχωρήσει στο σχεδιασμό και στη δημιουργία Μονάδας Ημερησίας Ογκολογικής νοσηλείας του Νομού Ηλείας, με δυνατότητα λειτουργίας πέντε έως έξι θέσεων χορήγησης χημειοθεραπείας, ώστε να καλυφθούν οι βασικές ανάγκες των ογκολογικών ασθενών του νομού. Και το άλλο σκέλος είναι ποιος είναι ο σχεδιασμός και το χρονοδιάγραμμα του Υπουργείου για την ενίσχυση των ογκολογικών υπηρεσιών στην Ηλεία και ποιες συγκεκριμένες ενέργειες πρόκειται να αντληθούν για την άμεση ανακούφιση των ασθενών, που σήμερα υποχρεώνονται σε συνεχείς μετακινήσεις εκτός νομού για την θεραπεία τους. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γαυγιωτάκη. 
Τον λόγο έχει ο κύριος Υπουργός για την απάντηση.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς, κύριε συνάδελφε, ευχαριστώ για την ερώτηση και για τα καλά σας λόγια. Εγώ προσπαθώ πάντα να είμαι χρήσιμος και να κάνω το καθήκον μου, εφόσον μπορώ. 
Λοιπόν, να πω δυο λόγια για το τι συμβαίνει σήμερα. Σύμφωνα με τους υφιστάμενους οργανισμούς και των τριών Νοσηλευτικών Μονάδων του Γενικού Νοσοκομείου Ηλείας, Πύργου, Αμαλιάδας και Κρεστένων, δεν είχε ποτέ ως σήμερα προβλεφθεί ογκολογικό τμήμα σε κανέναν οργανισμό και των τριών μονάδων ούτε οι ιατροί της αντίστοιχης ιδιότητας. 
Ωστόσο, λαμβάνοντας υπόψη τις πραγματικές ανάγκες εγκρίναμε και σε συνεργασία με το Γενικό Νοσοκομείο Ηλείας του Πύργου έγινε σύμβαση με ιδιώτη γιατρό ειδικότητας παθολογικής ογκολογίας με καθεστώς έκδοσης δελτίου απόδοσης παροχής υπηρεσιών και έτσι πήραμε έναν με μπλοκ παροχής υπηρεσιών. 
Τώρα, όπως ξέρετε, φτιάχνουμε τους νέους οργανισμούς των νοσοκομείων. Έχει έρθει πρόταση στο Υπουργείο Υγείας, όπου ζητάνε στο νοσοκομείο Πύργου τη σύσταση δύο οργανικών θέσεων ειδικευμένων γιατρών ΕΣΥ με ειδικότητα παθολογική ογκολογία και για το Νοσοκομείο Αμαλιάδας μία σύσταση ογκολογικού τμήματος για ημερήσια νοσηλεία ογκολογίας, καθώς και σύσταση δύο οργανικών θέσεων ειδικευμένων γιατρών ΕΣΥ παθολογικής ογκολογίας. Τα αιτήματα αυτά εξετάζονται από την αρμόδια υπηρεσία. Δεν μπορώ να σας απαντήσω αυτήν τη στιγμή αν θα γίνουν δεκτά, γιατί μας ακόμα στη φάση επεξεργασίας της αίτησης.
Θέλω μόνο να πω κάτι για τους κατοίκους του Νομού Ηλείας που χρειάζονται χημειοθεραπεία, γιατί γι’ αυτό συζητάμε τώρα. Με δική μου πρωτοβουλία και χάρη στη γενναιόδωρη δωρεά της κ. Μαριάννα Λάτση -που είναι από τους μεγαλύτερους δωρητές του Εθνικού Συστήματος Υγείας και δεν θα πάψω να την μνημονεύω και να την ευχαριστώ για το καλό που κάνει για τους συμπολίτες της- αυτή τη στιγμή χτίζουμε και θα εγκαινιάσουμε εντός του 2026 στο Ρίο, την καλύτερη μονάδα ημερήσιας νοσηλείας για ογκολογικούς ασθενείς στην Ελλάδα. 
Κύριε Πρόεδρε, επειδή την επισκέφθηκα πολύ πρόσφατα, είναι κάτι το αδιανόητο. Άρα, οι ογκολογικοί ασθενείς της Ηλείας που τώρα ταλαιπωρούνται -πολλοί πηγαίνουν ήδη στο Ρίο, στην υφιστάμενη μονάδα, όμως έχει πολύ χαμηλή δυνατότητα και μεγάλη αναμονή- θα έχουνε σε λίγους μήνες από σήμερα κάτι το αδιανόητο. Δεν είναι πια τόσο μακριά το Ρίο. Με τον νέο δρόμο Πάτρας-Πύργου για να πάνε σε χρόνο είναι κάτω από μία ώρα η απόσταση. 
Θα ήθελα να είμαι ειλικρινής. Δεν μπορούμε να φτιάξουμε στον Πύργο τέτοια μονάδα. Δηλαδή, ακόμα και αν εγκρίνω τους οργανισμούς και φτιάξουμε επικουρικά κάποιες τέτοιες μονάδες μέσα στον Νομό Ηλείας, να είστε βέβαιος ότι οι περισσότεροι ασθενείς, αν έχουν την επιλογή, θα πηγαίνουν στο Ρίο. Διότι η διαφορά είναι αδιανόητη στο επίπεδο υπηρεσιών. Για τον ασθενή που λαμβάνει χημειοθεραπεία, να ξέρετε, δεν έχει τόσο μεγάλη σημασία το τοπικό όσο η ποιότητα. 
Επαναλαμβάνω: Ευχαριστώ πολύ την κ. Λάτση. Εμείς παρέχουμε πλέον στη Δυτική Ελλάδα φροντίδα για τους ογκολογικούς ασθενείς που είναι υψηλότερη από την Αθήνα.
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ο κ. Γαυγιωτάκης έχει τον λόγο για τη δευτερολογία του. 
ΜΙΧΑΗΛ ΓΑΥΓΙΩΤΑΚΗΣ: Άκουσα με προσοχή την απάντησή σας. Διακρίνω το θετικό, δεν μπορώ να το παραβλέψω. Πάντως η ερώτησή μου δεν αφορά την Πάτρα. Είναι συγκεκριμένα πράγματα που ζητάω. Σας ρώτησα για την Ηλεία. Θέλω εκεί να το δείτε, με την ευαισθησία που σας διακρίνει. 
Σήμερα βρίσκονται εδώ ασθενείς ογκολογικοί από την Ηλεία και ήρθαν γι’ αυτόν τον λόγο. Πρέπει κάτι να τους πούμε. Το πρόβλημα δεν είναι αν υπάρχουν οικολογικές υπηρεσίες σε άλλους νομούς, όπως λέτε στην Πάτρα. Το γνωρίζω. Είναι μία πραγματικότητα που αφορά βέβαια γενική αναφορά στον υγειονομικό χάρτη της χώρας. 
Το ζήτημα δεν είναι η απόσταση, εάν επικαλείστε την απόσταση, οκτώ, ογδόντα ή εκατό χιλιόμετρα. Το ζήτημα είναι αν ένας άνθρωπος που μόλις έχει ολοκληρώσει τη χημειοθεραπεία πρέπει να ταξιδεύσει άλλη μιάμιση ώρα για να επιστρέψει σπίτι του. Αυτό δεν είναι ζήτημα γεωγραφίας, επειδή μιλήσατε για την Πάτρα και για το Ρίο. Είναι ζήτημα αξιοπρέπειας.
Να γνωρίζετε ότι για ένα άνθρωπο που έχει μόλις υποβληθεί σε χημειοθεραπεία, η διαδρομή είναι μια πραγματική δοκιμασία, για έναν ηλικιωμένο, για έναν ασθενή που νιώθει εξαντλημένος, για μία οικογένεια που αναγκάζεται να αφήσει τη δουλειά της για να συνοδεύει τον άνθρωπό της, για ανθρώπους που πληρώνουν διόδια, καύσιμα και το οικονομικό κόστος είναι πάρα πολύ βαρύ. Αυτή είναι η πραγματικότητα.
Αυτή την πραγματικότητα δεν την αλλάζει ούτε η ύπαρξη μιας μεγάλης μονάδας στην Πάτρα, ούτε οι υπηρεσίες που παρέχονται σε άλλους νομούς. Το δικαίωμα στην υγεία δεν εξαντλείται στο να υπάρχει μία δομή κάπου στην περιφέρεια. Το δικαίωμα στην υγεία σημαίνει πραγματική και ισότιμη πρόσβαση. Σημαίνει ότι η Πολιτεία οργανώνει τις υπηρεσίες της με επίκεντρο τον ασθενή και όχι τη διοικητική ευκολία. Εμείς δεν ζητούμε να στερηθεί πόρους ούτε η Πάτρα, ούτε άλλη περιφέρεια, ούτε άλλη πόλη.
Δεν ζητάμε μια πλήρη ογκολογική κλινική. Δεν σας ζήτησα ένα έργο εκατομμυρίων ευρώ. Σας καταθέσαμε μία απολύτως ρεαλιστική, κοστολογημένη και εφαρμόσιμη πρόταση, η οποία έχει ήδη διατυπωθεί από τη Διοίκηση του Γενικού Νοσοκομείου Ηλείας και τον κ. Πολίτη Σπύρου. Θέλω να το δείτε. 
Εγώ οφείλω να πω ότι έλαβα εκ μέρους σας απάντηση με θετικό πρόσημο. Θα σας παρακαλέσω επί προσωπικού να το δείτε με την ευαισθησία που σας διακρίνει. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ο κύριος Υπουργός, για τη δική του δευτερολογία, έχει τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, κατ’ αρχάς, απλώς για να ξέρετε πόσο ευαίσθητος είμαι και πόσο κατανοώ αυτό που μου λέτε, που όλα ό,τι είπατε είναι αλήθεια, τη δική μου τη μητέρα, την πήγαινα εγώ στο Λαϊκό Νοσοκομείο για να παίρνει τη δική της χημειοθεραπεία σε μια καρέκλα, όχι καρέκλα από αυτές τις καλές που έχουμε τώρα, σε μια απλή καρέκλα. Άρα, έχω ζήσει ο ίδιος σαν παιδάκι, τι θα πει για έναν ασθενή να παίρνει τη χημειοθεραπεία, να αντιμετωπίζει τις συνέπειες της λήψης του φαρμάκου, που καμιά φορά για τον ασθενή είναι πολύ βαριές και πολύ επώδυνες και πολύ εξουθενωτικές. Και άρα, έχετε απολύτως δίκιο ότι η απόσταση είναι κριτήριο. 
Και όπως διαπιστώσατε, σας είπα ότι έχω ήδη δεχθεί το αίτημα των Νοσοκομείων Πύργου και Αμαλιάδας για τη δημιουργία τέτοιων θέσεων. Αν ήθελα να το αποφύγω, δεν θα σας το έλεγα. Από την άλλη, δεν μπορώ να σας το ανακοινώσω, γιατί θα έχω προσπεράσει τη διαδικασία. Και η διαδικασία υπάρχει για να τηρείται. Άρα, ότι σας το είπα στη Βουλή, κάτι σας λέει για τη διάθεσή μου. 
Το λέω γιατί κάτι πρέπει να πείτε πάντως στους ανθρώπους από την Ηλεία. Προφανώς, για να το λέω στη Βουλή, το εξετάζουμε σοβαρά για να γίνει. 
Επικουρικά, όμως, σ’ αυτό, οφείλω να σας πω τη γνώμη μου. Θα το κάνουμε, εφόσον ολοκληρωθεί η διαδικασία. Θα δείτε ότι οι περισσότεροι ασθενείς θα πηγαίνουν στο Ρίο. Διότι οι δυνατότητες που δημιουργούμε μέσω της Μονάδος «Νίκος Κούρκουλος» και τη δωρεά της κ. Λάτση στο Ρίο, θα είναι εξωπραγματικές για τα ελληνικά δεδομένα. Εξωπραγματικές! Και είναι αδύνατον να φτιάξεις παντού τέτοιου επιπέδου μονάδες. Δεν γίνεται. 
Επίσης, ένα επιπλέον πράγμα που θα αντιμετωπίσουμε, εφόσον συσταθεί ο νέος οργανισμός και προκηρύσσουμε τις θέσεις, είναι να βρίσκουμε εύκολα πάντα γιατρούς αντίστοιχης ειδικότητας για την Ηλεία. Θα είναι πιο δύσκολο. 
Άρα, σας λέω, ότι έχω εκκινήσει τη διαδικασία για να γίνει αυτό που μου ζητάτε. Παράλληλα, ολοκληρώνω το μεγάλο έργο στο Ρίο, για να παρέχουμε στους ασθενείς πολύ αξιοπρεπέστερες και πολύ καλύτερες συνθήκες νοσηλείας, γιατί απολύτως αντιλαμβάνομαι ότι ο ογκολογικός ασθενής αντιμετωπίζει από μόνος του πάρα πολλά προβλήματα, άρα, εμείς ως Υπουργείο και ως κράτος πρέπει να κάνουμε ότι μπορούμε ή να του μειώνουμε αυτά που εμείς μπορούμε να μειώσουμε, γιατί τη μάχη θα τη δώσει ο ίδιος με την ασθένεια αυτή και με τους γιατρούς του και το κάνουμε. 
Πρέπει να σας πω ότι έχουμε εγκαθιδρύσει μία νέα υπηρεσία στο Υπουργείο Υγείας για τους ογκολογικούς ασθενείς που την ονομάζουμε «Οίκοθεν» και την επεκτείνουμε σιγά-σιγά σε όλη την Ελλάδα, με σκοπό πολλοί ασθενείς που δεν μπορούν, να λαμβάνουν θεραπεία στο σπίτι τους -και να μην μετακινούνται καθόλου- με κινητές μονάδες. Και γενικά σέβομαι ότι πρέπει στους ανθρώπους αυτούς να δείξουμε το περισσότερο που μπορούμε, γιατί είναι ευθύνη μας να το κάνουμε και να το κάνουμε στο μέτρο του ανθρωπίνου εφικτού. 
Σε κάθε περίπτωση, ευχαριστώ πολύ για την ερώτηση. Ήταν χρήσιμη για μένα. Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Συνεχίζουμε με τη δεύτερη με αριθμό 1159/2-7-2026 επίκαιρη ερώτηση πρώτου κύκλου της Βουλευτού Κοζάνης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κυρίας Καλλιόπης Βέττα προς τον Υπουργό Περιβάλλοντος και Ενέργειας με θέμα: «H Υπουργική Απόφαση για τη κατανομή των εσόδων CO2 για το 2026 προκαλεί δραματική μείωση των πόρων για τα έργα υποδομής στη Δυτική Μακεδονία».
Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος. 
Κυρία συνάδελφε, κυρία Καλιοπη Βέττα, έχετε τον λόγο για την πρωτολογία σας.
ΚΑΛΛΙΟΠΗ ΒΕΤΤΑ: Ευχαριστώ κύριε Πρόεδρε. 
Κύριε Τσάφο, βρισκόμαστε για άλλη μια φορά εδώ για τα θέματα της απολιγνιτοποίησης. Έχω κάνει πάρα πολλές φορές ερωτήσεις, διότι η κατάσταση στην περιοχή μας είναι απερίγραπτη. Φτωχοποιείται η περιοχή. Όλοι οι δείκτες, ποιοτικοί και ποσοτικοί, είναι πάρα πολύ χαμηλοί. Εδώ τώρα συζητάμε, όσο μας επιτρέπει ο χρόνος, το θέμα, την πορεία, το περιεχόμενο, τη χρηματοδότηση και τις προοπτικές απολιγνιτοποίησης. Είναι ένα ζήτημα, όπως σας είπα, που καίει την περιοχή και φάνηκε στο Πανδυτικόμακεδονικό Συλλαλητήριο που έγινε την Παρασκευή, όπου σύσσωμη η κοινωνία της Δυτικής Μακεδονίας εξέφρασε την οργή, την αγανάκτηση, τις παραλείψεις και ζητάει την αλλαγή πορείας.
Μάλιστα, στο τέλος της ερώτησης θα σας καταθέσω και την επιστολή που έστειλαν τα τρία επιμελητήρια της περιοχής μας για αλλαγή πορείας, διότι η κατάσταση πραγματικά δεν πάει άλλο. 
Το θέμα το σημερινό είναι πολύ συγκεκριμένο και αφορά την απόφαση του ΥΠΕΝ, πρόσφατα -μάλιστα- στις 24 Ιουνίου, για την κατανομή των εσόδων από τη δημοπράτηση των δικαιωμάτων ρύπων. Σε αυτήν την απόφαση, λοιπόν, αλλάζουν ραγδαία τα ποσοστά κατανομής σε σχέση με την προηγούμενη χρονιά, γεγονός για το οποίο πρέπει να δώσετε απάντηση και εξηγήσεις και, διαβάζοντας τα στοιχεία, θεωρούμε ότι η απόφαση αυτή παραχωρεί τους περιβαλλοντικούς και αναπτυξιακούς πόρους που έχει ανάγκη η περιοχή μας, για να καλύψει τις μαύρες τρύπες της ενεργειακής αγοράς, αφήνοντας τις λιγνιτικές περιοχές στο περιθώριο.
Τα ποσοστά κατανομής είναι αποκαλυπτικά, προβλέπεται μόλις 4,37% για το Πράσινο Ταμείο ενώ ήταν 14,55% πέρυσι, 20,17% για το Ταμείο Ενεργειακής Μετάβασης από 37% που ήταν πέρυσι, αντίθετα το 32,5% από 9% που ήταν πέρυσι, κατευθύνεται στον ειδικό λογαριασμό ΑΠΕ στον ΕΛΑΠΕ, προκειμένου να καλυφθούν τα ελλείμματα των μεγάλων συμφερόντων της ενέργειας και το 26,53% από 20% που ήταν, παραχωρείται για την αντιστάθμιση της βιομηχανίας. Ποιο είναι το αποτέλεσμα; Η επιλογή αυτή εξαϋλώνει, ουσιαστικά, τον αντισταθμιστικό πόρο, ο οποίος θεσπίστηκε επί ΣΥΡΙΖΑ το 2018, σας θυμίζω, με μόνιμο 6% που υπήρχε από τα δικαιώματα από τα έσοδα για τις λιγνιτικές περιοχές και, μάλιστα, 2018, 2019 είχαμε 61 εκατομμύρια, μόνο γι’ αυτά τα δύο χρόνια. 
Χαρακτηριστικό είναι το γεγονός ότι για το 2023 το ποσοστό αυτό έφτασε στο εξευτελιστικό ποσοστό 0,01% και μετά από την κατακραυγή το πήγατε 1,35%, δηλαδή από 147.000 το πήγατε 15 εκατομμύρια. Πρέπει να πω, επίσης, ότι το ποσοστό αν έμενε σταθερό στο 6%, όπως σας είχα πει ότι θεσπίστηκε από τον ΣΥΡΙΖΑ, θα ήταν 450 εκατομμύρια και χρηματοδοτούνται πολύ σημαντικά έργα ενεργειακές αναβαθμίσεις δημοτικών και αθλητικών εγκαταστάσεων, δίκτυα ύδρευσης υποδομών, σχέδια για την Ακρινή, για την ΑΕΒΑΛ και υποστήριξη του Πανεπιστημίου Δυτικής Μακεδονίας. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βέττα. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κυρία Βέττα, σας ευχαριστώ για την ερώτηση και για την ευκαιρία να απαντήσω, διότι μετά την υπουργική απόφαση που βγήκε για το συγκεκριμένο ζήτημα είδα πάρα πολλά σχόλια στον δημόσιο διάλογο, τα οποία θεωρώ ότι αδικούν και κάνουν μια λανθασμένη ανάγνωση του τι συμβαίνει εδώ πέρα. 
Κατ’ αρχάς να ξεκινήσω με τη μεγάλη εικόνα. Φέτος τα έσοδα από τους ρύπους είναι μειωμένα κατά 19% σε σχέση με πέρυσι. Αυτό συμβαίνει, κυρίως, γιατί η χώρα μας και όλες οι χώρες της Ευρώπης έχουν λιγότερα δικαιώματα γιατί όσο πηγαίνουμε προς την απανθρακοποίηση, έχουμε λιγότερα δικαιώματα. Με αυτά τα λιγότερα χρήματα το ΥΠΕΝ κάνει μια αξιολόγηση για το πού είναι καλύτερο να διοχετευθούν αυτοί οι πόροι. Πολλές φορές οι πόροι πηγαίνουν σε ένα ταμείο για να καλύψουν μια πολύ συγκεκριμένη δράση, η οποία αφού καλυφθεί αυτή η ανάγκη, δεν χρειάζεται την επόμενη χρονιά να ξαναδώσουμε χρήματα για την ίδια δράση. Το λέω αυτό γιατί αναφερθήκατε για παράδειγμα στο Πράσινο Ταμείο, όπου υπήρχαν συγκεκριμένες δράσεις τις οποίες θέλαμε να χρηματοδοτήσουν πέρυσι, αυτές έχουν τώρα πια χρηματοδοτηθεί, άρα δεν υπάρχει λόγος την επόμενη χρονιά να ξαναδώσουμε ακριβώς τους ίδιους πόρους που δώσαμε την προηγούμενη χρονιά.
Να κάνω και ένα σχόλιο για τον ΕΛΑΠΕ στον οποίο αναφερθήκατε, γιατί είπατε ότι αυτά είναι τα λεφτά για τα μεγάλα συμφέροντα. Από τον ΕΛΑΠΕ πληρώνονται όλες οι ΑΠΕ της χώρας, στον ΔΕΔΔΗΕ έχουμε εκατό χιλιάδες έργα, μικρούς παραγωγούς. Οι άνθρωποι οι οποίοι σήμερα, παράδειγμα οι φωτοβολταϊκοί που λένε εμείς θέλουμε μεγαλύτερη αποζημίωση λόγω των περικοπών, από τον ΕΛΑΠΕ πληρώνονται. Οπότε μη λέμε ότι ο ΕΛΑΠΕ είναι ένας λογαριασμός για τους μεγάλους. Ο ΕΛΑΠΕ είναι το βασικό χρηματοδοτικό εργαλείο με το οποίο στηρίζουμε τις ΑΠΕ στη χώρα. 
Πάμε τώρα συγκεκριμένα για τους πόρους της Δυτικής Μακεδονίας και εδώ θα ήθελα να κάνω τα εξής σχόλια. Πρώτον, προφανώς δεν είναι αυτή η χρηματοδοτική ροή το κύριο, ούτε καν η βασική πηγή χρηματοδότησης για δράσεις στις περιοχές της απολιγνιτοποίησης, υπάρχουν πάρα πολλά διαφορετικά ταμεία τα οποία στηρίζουν τις δράσεις σε αυτές τις περιοχές. Ούτε καν για το Υπουργείο Περιβάλλοντος και Ενέργειας δεν είναι, η συγκεκριμένη γραμμή την οποία συζητήσατε, το βασικό χρηματοδοτικό εργαλείο. Για παράδειγμα, τα χρήματα που δίνουμε στο πρόγραμμα «Εξοικονομώ» και στα προγράμματα για αντλίες θερμότητας και αλλαγή θερμοσίφωνα που πηγαίνουν στη Δυτική Μακεδονία και στη Μεγαλόπολη, δεν φαίνονται σε αυτήν τη μία γραμμή στην οποία εσείς αναφέρεστε.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφτπουργού)
Ειδικά για την κατανομή τη φετινή, έχουμε βάλει μια ιδιαίτερη πρόληψη για το Ταμείο Ενεργειακής Μετάβασης. Έχουμε βάλει συγκεκριμένους πόρους για να στηρίξουν δράσεις που αφορούν τη Δυτική Μακεδονία και ιδιαίτερα τη στήριξη που δίνουμε στο σύστημα της τηλεθέρμανσης, το οποίο είναι πάρα πολύ σημαντικό και το οποίο το ΥΠΕΝ συνεχίζει να στηρίζει και χρηματοδοτικά αλλά και ρυθμιστικά, διότι χρειάζονται ακόμα πολλά θέματα να διευθετηθούν, έτσι ώστε να μπορέσουμε να έχουμε οριστικά μια λύση για το μέλλον της τηλεθέρμανσης. Και, φυσικά, όλη αυτή η συζήτηση, όπως ξέρετε, γίνεται σε ένα ευρύτερο πλαίσιο δράσεων που λαμβάνει χώρα στην περιοχή και κρατικών πόρων, αλλά και ιδιωτικών πόρων. Όπως γνωρίζετε, την πρώτη εβδομάδα, ο Αντιπρόεδρος παρουσίασε τη ρήτρα για τη δίκαιη μετάβαση και ανακοίνωσε και συγκεκριμένες δράσεις στις οποίες προχωρούμε έτσι ώστε να στηρίξουμε την περιοχή. Κάποιες απ’ αυτές τις δράσεις αφορούν και το Υπουργείο Υπερβάλλοντος και Ενέργειας. Και ναι, έχουμε στον προγραμματισμό μας επιπλέον δράσεις για τη συγκεκριμένη περιοχή. 
Αυτό που εγώ θέλω να καταλάβει όλος ο κόσμος είναι το αν χρηματοδοτούμε από μία συγκεκριμένη πηγή -τα έσοδα των ρύπων-, ένα συγκεκριμένο ταμείο ή όχι, δεν είναι η ευρύτερη αξιολόγηση για το αν και κατά πόσο το Υπουργείο Περιβάλλοντος και Ενέργειας και, φυσικά, ευρύτερα η Κυβέρνηση στηρίζει δράσεις στις περιοχές της απολιγνιτοποίησης. Αυτή είναι μια πολύ μεγαλύτερη κουβέντα και αδικούμε τον δημόσιο διάλογο αν εστιάζουμε μόνο στα έσοδα των ρύπων και...
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει τώρα για τη δευτερολογία της η κ. Καλλιόπη Βέττα.
Παρακαλώ, κυρία συνάδελφε. 
ΚΑΛΛΙΟΠΗ ΒΕΤΤΑ: Κύριε Υπουργέ, είπατε ότι μειώθηκαν τα χρήματα από τον άνθρακα, τέλος πάντων, από τον CO2. Πρώτον, εδώ σας μίλησα για ποσοστά, έτσι; Για ποσοστά, όχι απόλυτο αριθμό. Μετά είπατε ότι η αξιολόγηση του ΕΠΕΝ μπορεί να κατευθύνει τα χρήματα αλλού. Φαίνεται ότι αυτή η αξιολόγηση, κύριε Υπουργέ, δεν περιλαμβάνει τη Δυτική Μακεδονία μέσα. Αυτό έχουμε καταλάβει, επτά χρόνια έχουμε χορτάσει υποσχέσεις και αυτή η ρήτρα απολιγνιτοποίησης που «έχει μαλλιάσει η γλώσσα» και η δική μου και του Προέδρου και όλων των κατοίκων εκεί, αλλά εδώ μέσα στη Βουλή που το λέμε, επτά χρόνια είναι πραγματικά είναι, μπορώ να πω ασχολίαστο, διότι η θέσπιση της ρήτρας μετά την εξαγγελία από την κυβέρνηση, έξι χρόνια τώρα την έχει εξαγγείλει, είναι μια κίνηση ανεπαρκής, είναι ετεροχρονισμένη και καθαρά επικοινωνιακή και προεκλογική, θα έλεγα, και προσβάλλει αν μη τι άλλο τη νοημοσύνη μας. 
Για την τηλεθέρμανση, μην το σχολιάσω τώρα -δεν φτάνει ο χρόνος-, είναι εντελώς στον αέρα όλα αυτά και είναι αποτέλεσμα των δικών σας πολιτικών εν πάση περιπτώσει, εμείς θα είχαμε λύση με την τηλεθέρμανση. Καμία ουσιαστική τεκμηρίωση δεν άκουσα για τα ποσοστά, για τη λογική με την απόφαση αυτή να μηδενίσετε τους πόρους, για τα δικαιώματα ρύπων. Και να το πω ξανά για να μας ακούσουν. Η απόφαση του 2026 για τους ρύπους δεν προβλέπει καθόλου χρήματα, μηδέν. Καθόλου χρήματα για το Εθνικό Ταμείο Δίκαιης Μετάβασης. Καθόλου. 
Από το αρχικό που σας είπα, το 6% των εσόδων που ήταν επί ΣΥΡΙΖΑ, των δημοπρασιών για την κατανομή στις λιγνιτικές μονάδες πήγαμε στο μηδέν και αυτά ήταν πραγματικά χρήματα. Μη μου λέτε για άλλα ταμεία, τα οποία δεν είδαμε εδώ και επτά χρόνια και ότι όλα θα έρθουν και 3,7 μας είπε ο Πρωθυπουργός και εξαγγέλλει τα ίδια και τα ίδια έργα. Δεν είδαμε ούτε μία θέση εργασίας, κύριε Τσάφο, το καταλαβαίνετε; Φεύγει η νεολαία από την περιοχή μας. Το καταλαβαίνετε αυτό; Το ΕΠΑ έχει μειωθεί, έχει αυξηθεί η ανεργία, όλα τα προβλήματα είναι εκεί. Τι κάνετε αυτά τα χρόνια; Τίποτα. 
Να δούμε λιγάκι από τα 61 εκατομμύρια που ήταν να δοθούν 2018-2019 που είχαν εξοικονομηθεί. Η Νέα Δημοκρατία του 2020 πήγε στο 1%, όπως σας είπα πριν και το επόμενο έτος που το αύξησε πήγε 4,5%. Μετά από το 2023 έχουμε μόνο 147 χιλιάδες, δηλαδή όσο είναι η ανακαίνιση ενός δημόσιου κτιρίου και εσείς αυτό το ονομάζετε ενίσχυση, πρόνοια, αναβάθμιση κ.λπ.. Το 2024 ορίστηκε 1,65 και το 2025 1,35, για την περσινή χρονιά είναι 1,35, τίποτα δηλαδή και όπως σας είπα ένα σημαντικό μέρος πήγαινε στην Ειδική Υπηρεσία Διοίκησης Αναπτυξιακής Μετάβασης, η οποία χρηματοδοτεί το ειδικό πρόγραμμα για έργα χαμηλού ανθρακικού αποτυπώματος σε Κοζάνη, Φλώρινα και Μεγαλόπολη. 
Να σας υπενθυμίσω ότι ο σκοπός του Ευρωπαϊκού Συστήματος Εμπορίας Δικαιωμάτων Εκπομπών είναι τα έσοδα να επιστρέφουν στις περιοχές για έργα και υποδομές ενεργειακής αναβάθμισης, καθαρών μεταφορών και δημιουργίας νέων θέσεων εργασίας -νέων θέσεων εργασίας!-, αυτό που μας πονάει περισσότερο. Αυτό γίνεται πράξη σε άλλες ευρωπαϊκές χώρες. Στη χώρα μας, όμως, με ευθύνη σας, οι πόροι κατευθύνονται ακόμη και σε ενεργοβόρους και αντιπεριβαλλοντικούς σκοπούς. Δεν είναι ώρα να το αναλύσουμε. Και ενώ οι πόροι μηδενίζονται, διαφαίνεται ότι δεν θα υπάρξει συνέχεια στο Ταμείο Δίκαιης Μετάβασης και την προγραμματική περίοδο 2028-34. Συνεπώς, θα απαιτηθούν ακόμη περισσότερα κονδύλια και εργαλεία για τη στήριξη των λιγνιτικών περιοχών.
 Και θέλω να σας πω ότι θα πρέπει να κάνετε κάτι και να μας πείτε γιατί πραγματικά μειώθηκε αυτό το ποσοστό τώρα. Τι κάνατε, δηλαδή; Γιατί γίνεται αυτό; Για ποιο λόγο αναθεωρήσατε την απόφαση κατανομής; 
(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βέττα.
Τον λόγο έχει ο κ. Τσάφος.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κυρία Βέττα, θα προσπαθήσω στη δευτερολογία μου να πω κάτι διαφορετικό, γιατί με ρωτήσατε πάρα πολλά πράγματα στα οποία απάντησα στην πρωτολογία μου. 
Εγώ σας εξηγώ ότι ένα κράτος έχει πολλές πηγές εσόδων και πολλούς τρόπους να ξοδέψει χρήματα. Για παράδειγμα, όπως σας είπα, για τη Δυτική Μακεδονία φέτος έχουμε προνοήσει έτσι ώστε ένα σημαντικό ποσοστό των χρημάτων που πάνε στο Ταμείο Ενεργειακής Μετάβασης να στηρίξουν δράσεις στη Δυτική Μακεδονία. 
Δεν μπορεί κάποιος να το εκλάβει και να πει ότι επειδή από αυτό το Ταμείο απ’ αυτή την πηγή εσόδων αυτό το νούμερο είναι μηδέν, ξαφνικά μπορώ να αγνοήσω όλη την υπόλοιπη εικόνα για το τι εισροές υπάρχουν και πού ξοδεύονται αυτά τα χρήματα. Εγώ σας λέω ότι αυτή η μία γραμμή που βλέπετε, είναι απλά μια συγκεκριμένη πηγή εσόδων σε μια συγκεκριμένη χρήση και ότι στην ευρύτερη στρατηγική μας και στο ΥΠΕΝ και φυσικά και ευρύτερα στην Κυβέρνηση, υπάρχουν πάρα πολλά διαφορετικά χρηματοδοτικά εργαλεία που στηρίζουν πάρα πολύ διαφορετικές δράσεις. Και ακόμα και στο ΥΠΕΝ και στο Ταμείο Ενεργειακής Μετάβασης να δείτε, ένα σημαντικό ποσοστό των εσόδων φέτος που πάνε στο Ταμείο Ενεργειακής Μετάβασης, πάνε για να στηρίξουν δράσεις στη Δυτική Μακεδονία. 
Άρα, η ουσία του ερωτήματος που είναι αν α) υπάρχουν πόροι και β) αν γίνονται οι δράσεις που χρειάζεται να γίνουν, αυτό δεν εξαρτάται από το ποιο είναι το ποσοστό σε μία γραμμή από τις δεκαπέντε γραμμές που έχει μια υπουργική απόφαση. Εξαρτάται από την ευρύτερη στρατηγική που έχουμε για το πώς κατανέμουμε πόρους. Και ειδικά από την απόφαση της κατανομής των εσόδων του διοξειδίου του άνθρακα, υπάρχει πρόληψη συγκεκριμένα για τη Δυτική Μακεδονία, όπως σας είπα. Και φυσικά αυτό είναι μόνο ένα κομμάτι μιας ευρύτερης δράσης και κρατικών πόρων, αλλά φυσικά και ιδιωτικών πόρων και ιδιωτικών επενδύσεων που συμβαίνουν στην περιοχή. 
Άρα, επαναλαμβάνω, ότι εμείς δεν θεωρούμε ότι είναι δίκαιο να παίρνει κάποιος μία γραμμή και ένα Ταμείο και επ’ αυτών να κρίνει τη συνολική χρηματοδοτική κίνηση η οποία υπάρχει και το συνολικό πεδίο δράσεων στο οποίο καταλήγουμε στην περιοχή. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Συνεχίζουμε με την όγδοη με αριθμό 1166/3-7-2026 επίκαιρη ερώτηση δεύτερου κύκλου Βουλευτή Λαρίσης της ΚΟ ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Βασιλείου Κόκκαλη προς τον Υπουργό Περιβάλλοντος και Ενέργειας με θέμα: «Οικονομική ασφυξία στον πρωτογενή τομέα και ανάγκη επανένταξης των αγροτών στη ρύθμιση των 120 δόσεων για το αγροτικό ρεύμα».
Στην ερώτηση θα απαντήσει ο Υφυπουργός κ. Τσάφος.
Κύριε Κόκκαλη, έχετε τον λόγο.
ΒΑΣΙΛΕΙΟΣ ΚΟΚΚΑΛΗΣ: Ευχαριστώ, κύριε Πρόεδρε.
 Κύριε Υπουργέ, ξέρετε ότι για το συγκεκριμένο θέμα έχω καταθέσει ερωτήσεις και έχετε απαντήσει τουλάχιστον τρεις ή τέσσερις φορές. Το έχουμε πει, αλλά καλό είναι να το επαναλάβουμε ακόμα μία φορά. Ο αγρότης δεν πληρώνεται κάθε μήνα. Να το ξεκαθαρίσουμε. Τι σημαίνει αυτό; Εάν καθυστερήσει το Υπουργείο να τον πληρώσει, είναι λογικό, φυσιολογικό επακόλουθο να καθυστερεί να πληρώσει και αυτός τους λογαριασμούς του. Είχαμε καθυστέρηση στις πληρωμές ενισχύσεων, αποζημιώσεων, διαφόρων εκκρεμοτήτων; Και βέβαια είχαμε. Μεγάλη; Μεγάλη. Όχι απλά είχαμε καθυστέρηση, αλλά είχαμε και λειψές πληρωμές. 
Αυτό σε συνδυασμό με το ήδη υψηλό κόστος παραγωγής που αντιμετωπίζουν οι αγρότες, οδήγησαν αρκετούς να απενταχτούν από το ΓΑΙΑ. Οδήγησαν αρκετούς να έχουν κομμένες τις γεωτρήσεις. Κόβει η ΔΕΗ το ρεύμα λόγω χρεών. Ποια είναι η λύση σήμερα που μιλάμε; Η λύση είναι 20% προκαταβολή και έως και 24 δόσεις. Πιστέψτε με, δεν έχουν. 
Σκέφτεστε, προτίθεστε να εισάγετε μια πιο ευνοϊκή -να πληρώσουν αν θέλουν οι άνθρωποι, όχι να μην πληρώσουν- ρύθμιση, με μια πιο μικρή προκαταβολή και πολύ περισσότερες δόσεις; Αφενός να αναγκαστεί και αυτός να δουλεύει στο χωράφι του ή να μην αναγκαστεί να κάνει άλλου είδους ενέργειες -ξέρετε- και αφετέρου να εισπράττει κι ο διαχειριστής αυτά τα οποία οφείλει; Να θυμίσω ότι μου είχατε πει την προηγούμενη φορά -αν και δεν είναι του παρόντος- ότι εμείς το είχαμε συμφωνήσει το 2018. Ισχύει για δύο χρόνια. Ο επαγγελματίας αγρότης πλήρωνε μια, δυο φορές τον χρόνο. Εκδιδόταν οι λογαριασμοί ρεύματος τέλη Οκτωβρίου κάθε Οκτώβριο και αυτό ίσχυε έως και το 2020. 
Προτίθεστε να φέρετε μια πιο ευνοϊκή ρύθμιση; Διότι -πιστέψτε με- υπάρχει σοβαρότατο πρόβλημα στην ύπαιθρο, στα χωριά με τους αγρότες από την πληρωμή του αγροτικού ρεύματος. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κόκκαλη.
Τον λόγο έχει ο κύριος Υπουργός.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Κόκκαλη, σας ευχαριστώ για την ερώτηση. Και επ’ ευκαιρία να μιλήσουμε για μία ακόμα φορά για το θέμα του ενεργειακού κόστους στον πρωτογενή τομέα. Θα ξεκινήσω με μια παρατήρηση, διότι -νομίζω- έχει αξία αν το λέμε. Το ΓΑΙΑ έχει αποδειχθεί ως ένα άκρως επιτυχημένο πρόγραμμα, το οποίο έδωσε φθηνότερη τιμή στους αγρότες και παράλληλα είχε και μία ευνοϊκή ρύθμιση για τις ληξιπρόθεσμες οφειλές. 
Ταυτόχρονα, επειδή στην υλοποίηση αυτού του προγράμματος υπήρξαν φορές όπου κάποιοι δεν κατάφεραν, δεν πρόλαβαν και δεν εντάχθηκαν, υπήρχαν αλλαγές στην κυριότητα και διάφορα θέματα που προέκυψαν, έχουμε κάνει μια σειρά από νομοθετικές ρυθμίσεις προκειμένου να διατηρήσουμε αυτό το πολύ ευνοϊκό προϊόν να είναι διαθέσιμο στον αγροτικό τομέα, έτσι ώστε να μπορεί να είναι ανταγωνιστικός. 
Και φυσικά αυτό το τιμολόγιο δεν υφίσταται σε ένα κενό αέρος. Έχουμε πλέον τις μηδενικές ρυθμιζόμενες χρεώσεις για τους αγροτικούς καταναλωτές, μειωμένα ΥΚΩ. Και φυσικά με την πρόσφατη ρύθμιση έχουμε και την επιστροφή του ειδικού φόρου κατανάλωσης. Άρα έχουμε μια σειρά από δράσεις που έχουμε λάβει ως Κυβέρνηση, προκειμένου οι αγρότες μας να έχουν πρόσβαση σε χαμηλότερο κόστος ενέργειας.
 Όπως αντιλαμβάνεστε, προσπαθούμε πάντα να βρούμε τον καλύτερο τρόπο να στηρίξουμε την αγροτική παραγωγή. Και το θέμα των ληξιπρόθεσμων οφειλών, των συσσωρευμένων οφειλών είναι κάτι που μας έχει απασχολήσει στο παρελθόν. Γι’ αυτό και έχουμε κάνει και μια σειρά από νομοθετικές ρυθμίσεις, για να βοηθήσουμε τους αγρότες μας να μπορέσουν να ανταπεξέλθουν μέσα σε αυτό το συσσωρευμένο χρέος. Και φυσικά, όπως κάναμε στο παρελθόν, πάντα αξιολογούμε οποιαδήποτε ιδέα η οποία υπάρχει, για να βρούμε επιπλέον τρόπους να στηρίξουμε την αγροτική παραγωγή. Και θεωρούμε ότι το πλαίσιο το οποίο έχουμε δημιουργήσει με το ΓΑΙΑ, είναι ένα πάρα πολύ καλό πλαίσιο πάνω στο οποίο θα συνεχίσουμε να χτίζουμε. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Τον λόγο έχει ο κ. Κόκκαλης.

ΒΑΣΙΛΕΙΟΣ ΚΟΚΚΑΛΗΣ: Ευχαριστώ, κύριε Πρόεδρε.
Κύριε Υπουργέ, εξ όσων κατάλαβα θα αρκεστείτε ως Κυβέρνηση μόνο στις όποιες ευεργετικές διατάξεις του ΓΑΙΑ. Υπάρχει όμως πρόβλημα και το πρόβλημα δεν μπορεί να το λύσει το ΓΑΙΑ, πιστέψτε με. Πιστέψτε με, κύριε Υπουργέ. Ήταν απλήρωτοι για έναν χρόνο. Δεν είναι λογικό να συσσωρευθούν χρέη; Κι έχουν και τις οικογένειές τους. Είναι βραχνάς το κόστος του ρεύματος για τις αγροτικές επιχειρήσεις. Δώστε μια λύση ουσιαστική. Ανάσα, δώστε μια ανάσα στον αγροτικό κόσμο, 120 δόσεις και 0%-5% προκαταβολή. Δεν λένε οι άνθρωποι ότι δεν θέλουν να πληρώσουν. Θέλουν, αλλά δεν έχουν. 
Αναρωτηθήκατε ποτέ ως Κυβέρνηση, όταν καθυστερήσατε να πληρώσετε τις ενισχύσεις, τις αποζημιώσεις, πώς τα έβγαλε πέρα ο κτηνοτρόφος και ο αγρότης; Και έχει και το αυξημένο κόστος του ρεύματος. Κάποιοι εντάχθηκαν στο ΓΑΙΑ. Κάποιοι άλλοι όμως όχι. Γι’ αυτό και πρέπει να δώσετε ανάσα σε εκατοντάδες αγρότες οι οποίοι αντιμετωπίζουν ήδη τη διακοπή της ηλεκτροδότησης και αδυνατούν να πληρώσουν το 20% της προκαταβολής για την επανασύνδεση και έως 23-24 δόσεις. 120 δόσεις τώρα με 0%-5% προκαταβολή.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κόκκαλη.
Τον λόγο έχει για να κλείσει με τη δευτερολογία του ο κύριος Υπουργός.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Κόκκαλη, όπως σας είπα και στην πρωτολογία μου, στο ΓΑΙΑ έχουμε πάνω από εκατόν εβδομήντα χιλιάδες αγρότες. Άρα είναι ένα πρόγραμμα το οποίο έχει αντεπεξέλθει σε έναν μεγάλο βαθμό στο θέμα του αγροτικού ρεύματος, το οποίο αντιμετωπίζει ο πρωτογενής τομέας. 
Από την αρχή το ΓΑΙΑ είχε την πρόβλεψη για τον διακανονισμό των ληξιπρόθεσμων, γιατί ήταν μια βασική προϋπόθεση, έτσι ώστε να μπορέσουμε να πάμε σε αυτό το μειωμένο τιμολόγιο και όπως γνωρίζετε και αυτοί που είναι συνεπείς με τις υποχρεώσεις τους έχουν και κάποιες επιπλέον ευνοϊκές ρυθμίσεις στο τιμολόγιο, ακριβώς γιατί τηρούν τον διακανονισμό τον οποίο έχουνε κάνει. 
Αντιλαμβανόμαστε, όπως έχουμε αντιληφθεί και στο παρελθόν, ότι στην υλοποίηση ένα πρόγραμμα σε διάφορες στιγμές δημιουργούνται νέα προβλήματα τα οποία καλούμαστε να αντιμετωπίσουμε. Γι’ αυτό έχουμε κάνει μια σειρά ήδη από νομοθετικές ρυθμίσεις για το ΓΑΙΑ. Η τελευταία ήταν πριν από μερικές εβδομάδες, που δώσαμε πάλι το δικαίωμα στον κόσμο να ξαναενταχθεί σε αυτό το τιμολόγιο και αυτή τη συνεχή αξιολόγηση κάνουμε και θα βρούμε τις λύσεις όταν χρειάζονται και όποιες χρειάζονται, έτσι ώστε να μπορέσουμε να στηρίξουμε τον πρωτογενή τομέα. 
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Συνεχίζουμε με την τρίτη με αριθμό 1171/6-7-2026 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Για την εξασφάλιση φοιτητικής στέγης για τις φοιτήτριες και τους φοιτητές των λαϊκών οικογενειών». 
Στην ερώτηση θα απαντήσει ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου. 
Κυρία συνάδελφε, έχετε τον λόγο. 
ΑΦΡΟΔΙΤΗ ΚΤΕΝΑ: Ευχαριστώ κύριε Πρόεδρε.
Κύριε Υπουργέ, κάθε χρόνο τέτοια εποχή, όταν τελειώνει η αγωνία των πανελλαδικών εξετάσεων, αρχίζει ο αγώνας δρόμου για να βρουν στέγη οι φοιτητές και οι φοιτήτριες που πέτυχαν σε τμήματα πανεπιστημιακά που είναι μακριά από τον τόπο της μόνιμης κατοικίας τους. 
Ειδικά φέτος όμως το πρόβλημα αυτό είναι εκρηκτικό. Έχει ξεπεράσει κάθε προηγούμενο και αυτό οφείλεται σε έναν συνδυασμό παραγόντων, όπως είναι η κατακόρυφη άνοδος των ενοικίων, ειδικά στις πόλεις που φιλοξενούν πανεπιστημιακά τμήματα. Δεκαεπτά πόλεις που φιλοξενούν τέτοια τμήματα πανεπιστημίων δεν διαθέτουν φοιτητικές εστίες. Ποτέ δεν είχαν φοιτητικές εστίες. Έξι πανεπιστημιακά τμήματα στην Αττική δεν έχουν δική τους εστία. Ακόμα και στην Αττική, με την τόσο μεγάλη συγκέντρωση φοιτητών και φοιτητριών και την τρελή αύξηση των ενοικίων δεν υπάρχουν εστίες για όλους. Και φυσικά δεν επαρκούν οι διαθέσιμες κλίνες για τις ανάγκες. 
Σε αυτές τις αγωνίες έχουμε επανατοποθετηθεί και εσείς έχετε απαντήσει, το Υπουργείο έχει απαντήσει, με τα σχέδια για ανέγερση νέων κατοικιών νέων φοιτητικών εστιών μέσω ΣΔΙΤ, για ανακαινίσεις μέσω Κλιματικού Ταμείου, ακόμα και με κρατικό χρήμα εκσυγχρονισμό κάποιων εστιών. 
Ωστόσο, όλα αυτά έχουν χρονικό ορίζοντα τουλάχιστον έναν χρόνο από τώρα. Στην καλύτερη περίπτωση για το 2027 και κάποιες μέχρι το 2032, όπως οι φοιτητικές εστίες που υπάγονται στο ΙΝΕΔΙΒΙΜ. 
Και βέβαια έχουμε και τμήματα πανεπιστημιακά που δεν αντιστοιχούν σε άλλα τμήματα, προκειμένου να μπορεί να πετύχει κάποιος μετεγγραφή. 
Ρωτάμε λοιπόν τι μέτρα θα πάρετε, συγκεκριμένα, ώστε αφενός άμεσα να ξεκινήσει η διαδικασία των αιτήσεων για φοιτητικές εστίες και να ολοκληρωθούν έγκαιρα οι διαδικασίες εισδοχής, για αναβάθμιση και επέκταση των υφιστάμενων φοιτητικών εστιών με δημόσιο, με κρατικό χρήμα, χωρίς εργολάβους και άμεσα, με αξιοποίηση της ακίνητης περιουσίας ιδρυμάτων, δήμων, περιφερειών και του δημοσίου, που είναι σημαντική και μπορεί να λύσει σε ένα μεγάλο μέρος το πρόβλημα, και φυσικά να αυξηθεί το γελοία χαμηλό μηνιαίο στεγαστικό επίδομα, που αυτή τη στιγμή δεν ξεπερνάει τα 160 ευρώ, όταν ξέρετε πολύ καλά ότι οι ανάγκες για τα πάγια έξοδα ενός φοιτητή είναι τουλάχιστον 800 ευρώ σήμερα.
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Παπαϊωάννου για την πρωτολογία του.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε.
Κυρία Βουλευτή, κατ’ αρχήν να σας ευχαριστήσω για την επερώτησή σας, γιατί μου δίνεται η ευκαιρία πραγματικά να αναπτύξω, στον χρόνο που διατίθεται, το τι έχει κάνει η Κυβέρνηση του Κυριάκου Μητσοτάκη για το θέμα της φοιτητικής μέριμνας. Γιατί πραγματικά για μας είναι ιδιαίτερα σημαντικό και αντιλαμβάνεστε ότι κι εγώ το γνωρίζω πάρα πολύ καλά, πόσο δύσκολο είναι να φοιτά ένα παιδί μακριά από το σπίτι του. 
Γι’ αυτό λοιπόν από το 2019 και μετά σχεδιάσαμε και υλοποιούμε μια δέσμη πολιτικών, οι οποίες έχουν ως στόχευση τη διασφάλιση της φοιτητικής στέγης και την οικονομική ενίσχυση των φοιτητών μας. Οπωσδήποτε καταλαβαίνετε ότι οι πολιτικές που αφορούν τη φοιτητική στέγη άλλες έχουν βραχυπρόθεσμα, άλλες μεσοπρόθεσμα και άλλες μακροπρόθεσμα αποτελέσματα. 
Τι έχουμε, λοιπόν, πετύχει μέχρι σήμερα; Λοιπόν, πρώτον, σημαντική, και θα έλεγα σημαντικότατη αύξηση του στεγαστικού επιδόματος. Το έχουμε πει πολλές φορές, το λέω ξανά. Το στεγαστικό επίδομα το 2019 ανερχόταν στα 1.000 ευρώ. Από το ακαδημαϊκό έτος 2021-2022, επί Κυβερνήσεως Νέας Δημοκρατίας, έγινε 1.500 και 2.000 ευρώ, ανάλογα αν υπάρχει συγκατοίκηση ή όχι. Από το ακαδημαϊκό έτος 2023-2024 το στεγαστικό επίδομα για όλα τα περιφερειακά πανεπιστήμια, εκτός της Αθήνας και της Θεσσαλονίκης, ανέρχεται σε 2.000 και 2.500 χιλιάδες ευρώ αντιστοίχως σε περίπτωση συγκατοίκησης.
 Άρα λοιπόν πώς μεταφράζεται αυτό σε απόλυτους αριθμούς; Αν λοιπόν το 2019 η χρηματοδότηση ήταν σχεδόν 42 εκατομμύρια, το 2025 άγγιξε τα 88 εκατομμύρια. Άρα λοιπόν μιλάμε για έναν υπερδιπλασιασμό του ποσού της χρηματοδότησης. 
Τώρα, όσον αφορά την κατασκευή νέων φοιτητικών εστιών μέσω ΣΔΙΤ, σε έξι ελληνικά πανεπιστήμια έχουμε την απόδοση 737,5 εκατομμυρίων ευρώ. Πανεπιστήμιο Κρήτης, 255 εκατομμύρια, Πανεπιστήμιο Θεσσαλίας, 117 εκατομμύρια περίπου. Δημοκρίτειο 133, Δυτικής Μακεδονίας 105, Δυτικής Αττικής 82 και Εθνικό Μετσόβιο Πολυτεχνείο 45 εκατομμύρια. Άρα λοιπόν μιλάμε για οκτώ χιλιάδες εξακόσιες εννέα νέες κλίνες, άρα οχτώ χιλιάδες εξακόσιους εννέα ωφελούμενους φοιτητές συνολικά.
Επομένως, αποδεικνύεται στην πράξη και όχι στα λόγια αυτό το οποίο είπα στην αρχή. 
Θα κλείσω την πρωτολογία μου με το εξής. Είπατε για την αντιστοίχιση των τμημάτων. Η αντιστοίχιση των τμημάτων -οι μετεγγραφές- δεν γίνεται με όρους πού υπάρχει εστία ή δεν υπάρχει. Γίνεται καθαρά με ακαδημαϊκούς όρους. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Η κ. Κτενά έχει τον λόγο για τη δευτερολογία της. 
Κυρία συνάδελφε, παρακαλώ. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Για να το ξεκαθαρίσουμε, το σχόλιο για τις μετεγγραφές ήταν ακριβώς ότι κάποιοι στερούνται τελικά το δικαίωμα στις σπουδές, παρότι έχουν επιτύχει σε κάποιο τμήμα μακριά από τον τόπο κατοικίας τους, γιατί δεν έχουν καν τη δυνατότητα μετεγγραφής. 
Εμείς υποστηρίζουμε ότι θα έπρεπε κάποιος να μπορεί να σπουδάζει εκεί που πέρασε και να του παρέχονται όλες οι απαιτούμενες δυνατότητες για να το κάνει αυτό το πράγμα, και αυτές να παρέχονται από την πολιτεία χωρίς επιπλέον κόστος και επιβάρυνση για την οικογένειά του, που έχει ήδη επιβαρυνθεί πάρα πολύ μέχρι να φτάσει το παιδί τους μέχρι εκεί πέρα. 
Θα ήθελα να κάνω ένα σχόλιο επίσης για τα στοιχεία που δώσατε για τις υπό ανέγερση εστίες. Τα έχετε ξαναδώσει. Ευχαριστούμε για τα στοιχεία. 
Αυτό που πρέπει να γίνει καθαρό και να το μάθει ο ελληνικός λαός είναι ότι αυτές οι εστίες με ΣΔΙΤ, με σύμπραξη δημόσιου και ιδιωτικού τομέα, δηλαδή η παράδοση σε εργολάβους του έργου της φοιτητικής εστίας, γίνεται με όρους κερδοφορίας. Κανείς εργολάβος δεν αναλαμβάνει τέτοια έργα αν δεν ξέρει ότι πρόκειται να βγάλει κέρδος απ’ αυτό, να αποδώσει, όπως λέτε εσείς, η επένδυσή του. 
Πλέον, η τριτοβάθμια εκπαίδευση στη χώρα μας είναι ένα πεδίο κερδοφορίας. Και το έχετε καταφέρει αυτό σαν Κυβέρνηση. Αυτό όμως είναι εις βάρος των μορφωτικών δικαιωμάτων των παιδιών και φυσικά εις βάρος των οικογενειών τους. 
Άρα λοιπόν ΣΔΙΤ σημαίνει ενοίκιο, για να συνεννοούμαστε. 
Πάμε τώρα στην ερώτηση. Είναι δύο τα σκέλη, κύριε Υπουργέ. Το πρώτο έχει να κάνει όντως με τις ελλείψεις σε φοιτητική στέγη. Δεν υπάρχουν δηλαδή αυτή τη στιγμή οι εστίες που θα έπρεπε ώστε να καλυφθούν όλες οι ανάγκες. 
Άρα, σε αυτή την κατεύθυνση εμείς ζητούμε να αναλάβει το Υπουργείο την ευθύνη άμεσα να διευρυνθεί το δικαίωμα αυτών που έχουν πρόσβαση στις φοιτητικές εστίες, αυτό να γίνει με κρατικό χρήμα, χωρίς εργολάβους, και να μην υπάρχουν ενοίκια από τα παιδιά. 
Το δεύτερο είναι ότι εφόσον δεν επαρκούν οι κλίνες στις φοιτητικές εστίες, πρέπει να ληφθεί μέριμνα για ενοίκιο έξω στην αγορά. Και αυτό σημαίνει γενναία αύξηση του επιδόματος τουλάχιστον στα 500 ευρώ τον μήνα, όχι 1.500 και 2.000 ευρώ τον χρόνο. Μιλάμε για 500 ευρώ τον μήνα, ώστε να μπορεί ένα παιδί να ανταπεξέλθει. Γιατί, ξέρετε, τα κόστη είναι δυσβάσταχτα. Είναι και το κόστος ζωής πάρα πολύ μεγάλο. 
Ξέρετε πάρα πολύ καλά η πολιτική σας πού έχει οδηγήσει την ακρίβεια. Γι’ αυτό πρέπει να επιδοτηθεί και το ρεύμα και το ίντερνετ και να μηδενιστεί ο ΦΠΑ στα είδη βασικής κατανάλωσης, ώστε να μπορέσουν να ανταποκριθούν τα παιδιά στις σπουδές τους και να μην χάσουν και αυτό το δικαίωμα. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τη Βουλευτή κ. Κτενά.
Ολοκληρώνουμε με τη δευτερολογία του κ. Παπαϊωάννου. 
Κύριε Υπουργέ, παρακαλώ.  
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε. 
Κυρία Βουλευτή, δεν θα μπω στη λογική να συζητήσω τι σημαίνει κερδοφορία και αν υπάρχει κερδοφορία. Υπάρχει μια χαώδης διαφορά ανάμεσά μας στον τρόπο που αντιλαμβανόμαστε την παροχή υπηρεσίας, είτε καθαρά ακαδημαϊκής-εκπαιδευτικής είτε σε επίπεδο φοιτητικής μέριμνας. 
Για εμάς, ο στόχος πάντα είναι, μέσα από τις διαθέσιμες διαδικασίες και τα διαθέσιμα εργαλεία, να μπορούμε να αποδίδουμε στην Ελληνίδα φοιτήτρια και στον Έλληνα φοιτητή του ελληνικού δημόσιου πανεπιστημίου τις καλύτερες προϋποθέσεις. Όχι ότι είναι όλα λυμένα, αλλά πάντα εχθρός του καλού είναι το καλύτερο. Και σας απέδειξα και με νούμερα ότι πάντα προσπαθούμε, έτσι ώστε αυτές οι παροχές να είναι ουσιαστικές. 
Όσον αφορά τη σίτιση, αν ανατρέξετε και ψάξετε στοιχεία, θα δείτε ότι υπάρχουν πανεπιστήμια στα οποία φοιτήτριες και φοιτητές, ενώ έχουν το δικαίωμα, δεν πάνε να εγγραφούν. Έχουν δηλαδή τα οικονομικά εκείνα δεδομένα με τα οποία θα μπορούσαν να έχουν δωρεάν συζήτηση και δεν πάνε να εγγραφούν και χάνονται και εκεί χρήματα. 
Όσον αφορά στο ερώτημά σας για την κατασκευή των νέων φοιτητικών εστιών, μεγάλη σημασία έχουν και οι ανακαινίσεις σε φοιτητικές εστίες των δημόσιων πανεπιστημίων. Μπορούμε να μιλήσουμε για τη φοιτητική εστία του Παντείου Πανεπιστήμιου, όπου από το τομεακό πρόγραμμα ανάπτυξης του Υπουργείου Παιδείας 2021-2025 η συνολική δαπάνη ανέρχεται σε 13,5 εκατομμύρια ευρώ. 
Επιπλέον, το ΙΝΕΔΙΒΙΜ, ως φορέας υλοποίησης δράσεων φοιτητικής μέριμνας, έχει αναπτύξει -είναι πάρα πολύ σημαντικό. Τα τελευταία χρόνια έχει μια εντελώς διαφορετική εικόνα το ΙΝΕΔΙΒΙΜ- ολοκληρωμένο σύστημα υποστήριξης των φοιτητών που διαμένουν σε εστίες σε σχέση με καθαριότητα, σίτιση, φύλαξη, τεχνική συντήρηση και ενεργειακή αναβάθμιση των υποδομών. 
Για την κάλυψη των φοιτητικών εστιών για το ΙΝΕΔΙΒΙΜ από 31 εκατομμύρια για το οικονομικό έτος 2025 έχουμε πάει στα 32.533.000 για το οικονομικό έτος 2026. 
Παράλληλα, το ΙΝΕΔΙΒΙΜ για το επικείμενο ακαδημαϊκό έτος 2026-2027 θα προχωρήσει σε νέο διαγωνισμό για τη μίσθωση δωματίων σε ξενοδοχειακές μονάδες, με στόχο την κάλυψη των στεγαστικών αναγκών των φοιτητών. Βρίσκουμε δηλαδή πεντακόσιες εβδομήντα νέες κλίνες -έχουν υπολογιστεί- σε Ρέθυμνο, Ηράκλειο, Χανιά, Φλώρινα, Κοζάνη, Διδυμότειχο, Αγρίνιο και Μεσολόγγι.
Τέλος, για την πληρότητα της συζήτησης, θα καταθέσω στα Πρακτικά πίνακα με τα οικονομικά στοιχεία των έργων που σχετίζονται με τις φοιτητικές εστίες και έχουν ενταχθεί στο εθνικό σκέλος του Αναπτυξιακού Προγράμματος Δημοσίων Επενδύσεων, σε ένα ποσό της τάξεως των 350 εκατομμυρίων ευρώ. 
Αποδεικνύεται, κυρία Βουλευτή, αυτό που είπα και νωρίτερα, ότι το Υπουργείο Παιδείας βρίσκεται σε μια διαρκή επαγρύπνηση, για να υλοποιούμε βήμα-βήμα όλον τον σχεδιασμό για τη φοιτητική στέγη. Και όλα αυτά δεν είναι θεωρία, είναι πράξη, τα βλέπουν οι φοιτήτριες, τα βλέπουν οι φοιτητές. 
Φυσικά -το είπα και πριν, το λέω και τώρα-, δεν πατάμε ένα κουμπί και χτίζεται μία εστία. Είναι ένας μεσοπρόθεσμος και μακροπρόθεσμος σχεδιασμός ο οποίος παίρνει σάρκα και οστά. 
Σας ευχαριστώ πολύ, κύριε Πρόεδρε. 
(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ.  Νικόλαος Παπαϊωάννου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. 
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 17.47΄ λύεται η συνεδρίαση για την Τετάρτη 15 Ιουλίου 2026 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.  

    Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ

